Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-11-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΘ΄ συνεδριάσεώς του, της Πέμπτης 3 Νοεμβρίου 2016 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης και άλλες διατάξεις»]] Κυρίες και κύριοι συνάδελφοι, πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω το δελτίο επίκαιρων ερωτήσεων της Δευτέρας 7 Νοεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 155/31-10-2016 επίκαιρη ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομικών, σχετικά με τις δεσμεύσεις της Κυβέρνησης ώστε να μην ανασταλούν οι μισθολογικές ωριμάνσεις και προαγωγές στο προσωπικό των Σωμάτων Ασφαλείας και των Ενόπλων Δυνάμεων. 2. Η με αριθμό 164/1-11-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων από τις έντονες βροχοπτώσεις στο Νομό Αιτωλοακαρνανίας. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 156/31-10-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση καταβολής των συντάξεων των ενστόλων από το Γενικό Λογιστήριο του Κράτους, μετά την ένταξή τους στον Ενιαίο Φορέα Κοινωνικής Ασφάλισης (ΕΦΚΑ). 2. Η με αριθμό 133/18-10-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με τη διαχείριση των κόκκινων δανείων της πρώην ΑΤΕbank, κατά άδικο τρόπο για τους οφειλέτες της. 3. Η με αριθμό 131/17-10-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων. 4. Η με αριθμό 96/14-10-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα. 5. Η με αριθμό 127/18-10-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας Έρευνας και Θρησκευμάτων, σχετικά με τα προβλήματα της στέγασης των σπουδαστών στο ΤΕΙ Ηπείρου. 6. Η με αριθμό 62/10-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς. 7. Η με αριθμό 85/11-10-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας, σχετικά με τα προβλήματα λειτουργίας του αντικαρκινικού Νοσοκομείου «Θεαγένειο» στην Περιφερειακή Ενότητα Θεσσαλονίκης. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Η τρίτη με αριθμό 162/1-11-2016 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τους Υπουργούς Παιδείας, Έρευνας και Θρησκευμάτων και Δικαιοσύνης, Διαφάνειας και Ανθρωπίνων Δικαιωμάτων, σχετικά με την καταστολή και τις διώξεις των αγωνιζόμενων μαθητών, δεν θα συζητηθεί λόγω κωλύματος του Βουλευτή. Θα συζητηθούν συνολικά τρεις επίκαιρες ερωτήσεις, όπως μας ενημερώνει ο κ. Καλογήρου, ο Γενικός Γραμματέας της Κυβέρνησης. Δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής επίκαιρες ερωτήσεις. Η πρώτη με αριθμό 160/1-11-2016 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Οικονομίας, Ανάπτυξης και Τουρισμού, σχετικά με την ολοκλήρωση του έργου της μαρίνας Μεσολογγίου, δεν θα συζητηθεί λόγω ανειλημμένων υποχρεώσεων της Αναπληρώτριας Υπουργού Οικονομίας, Ανάπτυξης και Τουρισμού κ. Κουντουρά. Η τρίτη με αριθμό 157/31-10-2016 επίκαιρη ερώτηση πρώτου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα, δεν θα συζητηθεί λόγω κωλύματος του Υπουργού κ. Δρίτσα. Έχει προγραμματισμένη ευρεία σύσκεψη επιτελών στο Υπουργείο Εθνικής Άμυνας. Η πρώτη με αριθμό 154/31-10-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Υποδομών, Μεταφορών και Δικτύων, σχετικά με τη νότια χάραξη στην Πατρών - Πύργου, δεν θα συζητηθεί λόγω φόρτου εργασίας του Υπουργού Υποδομών, Μεταφορών και Δικτύου κ. Σπίρτζη. Η δωδέκατη με αριθμό 69/10-10-2016 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας, Ανάπτυξης και Τουρισμού, σχετικά με την πρόταση ανάσα για τα κόκκινα δάνεια δεν θα συζητηθεί. Η έβδομη με αριθμό 121/18-10-2016 επίκαιρη ερώτηση δεύτερου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Περιβάλλοντος και Ενέργειας, σχετικά με την πρόσληψη εργατικού προσωπικού στη λιγνιτική μονάδα «ΠΤΟΛΕΜΑΪΔΑ V» με διαφανή κριτήρια από τα μητρώα του ΟΑΕΔ, δεν θα συζητηθεί λόγω κωλύματος του Υπουργού ο οποίος βρίσκεται εκτός Αθηνών. Η όγδοη με αριθμό 119/18-10-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υγείας, σχετικά με τις ελλείψεις σε ιατρικά μηχανήματα που θέτουν σε κίνδυνο την υγεία και τη ζωή των ασθενών, δεν θα συζητηθεί λόγω φόρτου εργασίας του Αναπληρωτή Υπουργού κ. Πολάκη. Η δέκατη τρίτη με αριθμό 26/3-10-2016 επίκαιρη ερώτηση δεύτερου κύκλου του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Υγείας, σχετικά με την διαδικασία επιλογής διευθυντών στο Εθνικό Σύστημα Υγείας (ΕΣΥ), δεν θα συζητηθεί λόγω φόρτου εργασίας του Αναπληρωτή Υπουργού, κ. Πολάκη. Η δεύτερη με αριθμό 165/1-11-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με το ζήτημα τεραστίων οικολογικών διαστάσεων της παραμονής φορτίου εκατόν δεκατεσσάρων τόνων υδραργύρου στον Ασπρόπυργο, δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Περιβάλλοντος και Ενέργειας. Η ενδέκατη με αριθμό 79/11-10-2016 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Περιβάλλοντος και Ενέργειας, σχετικά με την ανάπλαση του ρέματος Πικροδάφνης στο Νομό Αττικής, δεν θα συζητηθεί λόγω ανειλημμένων υποχρεώσεων του Αναπληρωτή Υπουργού κ. Τσιρώνη. Η τέταρτη με αριθμό 152/31-10-2016 επίκαιρη ερώτηση δεύτερου κύκλου Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με το αν επέστρεψαν ο Υπουργός Οικονομικών και τα συγγενικά του πρόσωπα τα χρήματά τους στις ελληνικές τράπεζες, όπως ο ίδιος προέτρεψε τους Έλληνες για να αρθούν τα capital controls, δεν θα συζητηθεί. Η πέμπτη με αριθμό 117/17-10-2016 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομικών, σχετικά με την σκανδαλώδη πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ. Η έκτη με αριθμό 123/18-10-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Οικονομίας, Ανάπτυξης και Τουρισμού, σχετικά με την αντιμετώπιση του παρεμπορίου στους Δήμους Πειραιά, Περάματος, Κορυδαλλού, Κερατσινίου - Δραπετσώνας, Νίκαιας - Αγίου Ιωάννη Ρέντη, δεν θα συζητηθεί λόγω εγκαινίων των κεντρικών γραφείων της Ειδικής Γραμματείας Ιδιωτικού Χρέους από τον κ. Σταθάκη. Η δέκατη με αριθμό 59/10-10-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομίας, Ανάπτυξης και Τουρισμού, σχετικά με τη μείωση της εθνικά κυρίαρχης απονομής δικαιοσύνης μέσω της επικύρωσης της συμφωνίας CETA μεταξύ Καναδά και Ε.Ε, δεν θα συζητηθεί λόγω εγκαινίων των κεντρικών γραφείων της Ειδικής Γραμματείας Ιδιωτικού Χρέους από τον κ. Σταθάκη.
Κύριε Πρόεδρε, μπορώ να έχω τον λόγο;
Ορίστε, κυρία Ζαρούλια, έχετε τον λόγο για δύο λεπτά.
Κατ' αρχάς πριν αναφερθώ σε αυτή την επίκαιρη ερώτηση που δεν είναι πλέον επίκαιρη, γιατί έχουν παρέλθει τρεις εβδομάδες, θέλω να κάνω μία καταγγελία. Στη Θράκη, Βουλευτές του ΣΥΡΙΖΑ καλούν σε παράνομες συγκεντρώσεις κατά του τρίτου πολιτικού κόμματος της χώρας. Το γεγονός ότι Βουλευτές του ΣΥΡΙΖΑ θα συμμετάσχουν σε μία παράνομη ενέργεια, δεν είναι προφανώς κάτι το καινούργιο. Το πραγματικά καινούργιο της υποθέσεως είναι ότι προαναγγέλλουν τη συμμετοχή τους σε μια έκνομη ενέργεια και είναι απορίας άξιο, πως ακόμη δεν έχει παρέμβει κάποιος εισαγγελέας. Ανάμεσα στα άλλα κατάπτυστα και συκοφαντικά η ανακοίνωσή τους καταλήγει λέγοντας ότι: «Το Σάββατο 5 Νοεμβρίου στις 17.00΄ συμμετέχουμε στο αντιφασιστικό συλλαλητήριο στην κεντρική πλατεία. Βουλευτές: Χουσεΐν Ζεϊμπέκ, Στάθης Γιαννακίδης, Γρηγόρης Στογιαννίδης». Η Χρυσή Αυγή έχει εκδηλώσεις ως νόμιμο πολιτικό κόμμα. Δεν έχει κανένας το δικαίωμα να παρεμποδίζει τις εκδηλώσεις νόμιμου πολιτικού κόμματος. Τώρα θέλω να πω δυο λόγια για την ερώτηση αυτή, η οποία όπως σας είπα, έχει κατατεθεί από τις 10 Οκτώβρη και δεν είναι πλέον επίκαιρη, διότι ό,τι ήταν να γίνει, ήταν να γίνει στις 28 Οκτωβρίου στις Βρυξέλλες. Θέλω, όμως, να σταθώ σε δύο σημεία της ομιλίας του κ. Σταθάκη μέσα στην επιτροπή πριν πάει για τη συμφωνία αυτή, ο οποίος ανέφερε - και υπάρχουν στα Πρακτικά - ότι η πλήρης εφαρμογή της συμφωνίας προϋποθέτει την έγκριση από το σύνολο των εθνικών κοινοβουλίων. Ευτυχώς είδαμε ότι το κοινοβούλιο της Βαλονίας το σταμάτησε αυτό. Η Κυβέρνηση του ΣΥΡΙΖΑ, αντιθέτως, δεν προτίμησε ούτε να απέχει ούτε να εκφέρει αντίρρηση αλλά προτίμησε να συναινέσει. Αυτό σημαίνει ότι είναι υποτελής στον ξένο παράγοντα, διότι δεν υπάρχει κάτι διαφορετικό από αυτό. Θα μπορούσε, δηλαδή, η Ελλάδα να το έχει σταματήσει. Πάει, λοιπόν, ένας Υπουργός του ΣΥΡΙΖΑ a priori, να υπογράψει μια συμφωνία, για την οποία ο ελληνικός λαός δεν γνωρίζει κάτι και δεν έχει έρθει στη Βουλή να συζητηθεί στα κόμματα, όπως έχω ζητήσει, με αυξημένη πλειοψηφία, διότι άπτεται της εθνικής κυριαρχίας του κράτους. Ευχαριστώ πολύ.
Ευχαριστώ, κυρία Ζαρούλια. Το πρώτο, βέβαια, μέρος της ομιλίας σας δεν αφορά την σημερινή συνεδρίαση. Την αφορά μόνο η ερώτηση. Επαναλαμβάνω ότι το πρώτο μέρος, δεν αφορά την συζήτηση των επίκαιρων ερωτήσεων.
Δεν αφορά, απλά θα ήθελα να καταγγείλω ότι δεν έχει έρθει να συζητηθεί. Τώρα πια δεν είναι επίκαιρη η ερώτηση. Θα ήθελα να στηλιτεύσω ότι οι μεθοδεύσεις αυτές...
Είπα για τα γεγονότα της Θράκης.
Αυτή είναι μια καταγγελία που έπρεπε να ακουστεί, διότι έχουμε νόμιμες πολιτικές συγκεντρώσεις σαν νόμιμο πολιτικό κόμμα που είμαστε. Μιας και αναφέρεστε σε αυτό, θέλω να σας πω ότι δεν έχει κανείς το δικαίωμα, να παρεμποδίζει το τρίτο πολιτικό κόμμα της χώρας.
Δεν σας είπα αυτό, κυρία Ζαρούλια. Είπα ότι η συζήτηση των επίκαιρων ερωτήσεων, δεν έχει σχέση με αυτό το θέμα.
Δεν μου λέτε, έχω πουθενά αλλού να κάνω την καταγγελία; Μήπως μας βγάζουν τα κανάλια και δεν το ξέρω;
Δεν είπα αυτό. Είπα ότι η συνεδρίαση αυτή δεν είναι αρμόδια για να συζητηθεί το θέμα αυτό.
Ναι. Εγώ καταγγελία κάνω, για να τα ακούσει αυτός που πρέπει να τα ακούσει και να αναλάβει τις ευθύνες του. Ευχαριστώ.
Ευχαριστώ. Θα συζητηθεί η ένατη με αριθμό 63/10-10-2016 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας, κ. Εμμανουήλ Κόνσολα προς τον Υπουργό Παιδείας Έρευνας και Θρησκευμάτων, σχετικά με την απαξίωση της Ρόδου από την ακύρωση της ίδρυσης του Τμήματος Διοίκησης Τουρισμού με έδρα τη Ρόδο και αγγλόφωνων τμημάτων τουριστικών σπουδών, που θα απευθύνονται σε αλλοδαπούς φοιτητές με δίδακτρα. Στην επίκαιρη ερώτηση θα απαντήσει η Αναπληρώτρια Υπουργός Παιδείας, Έρευνας και Θρησκευμάτων κ. Αναγνωστοπούλου. Κύριε Κόνσολα, έχετε τον λόγο για δύο λεπτά.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριοι Υπουργοί, κυρίες και κύριοι συνάδελφοι, θέλω να ευχαριστήσω την Υπουργό, για τη δυνατότητα που μας δίνει σήμερα με την παρουσία της, να συζητήσουμε ένα πολύ σημαντικό θέμα. Κύριε Πρόεδρε, γνωρίζετε και εσείς πολύ καλά ότι είναι άκρως επίκαιρη αυτή η ερώτηση, αφού διαλαμβάνονται στην χώρα διαδικασίες, που αφορούν τον εθνικό διάλογο για την παιδεία αλλά κυρίως την προσπάθεια της Κυβέρνησης να οριστικοποιήσει και να εδραιώσει μια συζήτηση και μια απόφαση προηγούμενης κυβέρνησης, σε σχέση με την τουριστική σχολή σε επίπεδο ΑΕΙ για τον τουρισμό. Είναι άκρως επίκαιρη, κύριε Πρόεδρε, αυτή η ερώτηση, γιατί, δυστυχώς, οι εξελίξεις έρχονται να καλύψουν αποφάσεις προηγούμενης κυβέρνησης τον Νοέμβριο του 2014, όπου τότε με έναν πολύ συγκεκριμένο τρόπο και μετά από συζήτηση διεξοδική αποφάσισε η ελληνική πολιτεία να ιδρύσει σχολές τουρισμού σε επίπεδο ΑΕΙ τόσο στους κόλπους του Πανεπιστημίου Αιγαίου όσο και στους κόλπους του Πανεπιστημίου της Κρήτης, δύο σχολές ΑΕΙ που αφορούσαν ελληνόφωνο και αγγλόφωνο τμήμα αντίστοιχα στην Ρόδο και στην Κρήτη. Δυστυχώς, όμως, ξέρετε ότι οι διαδικασίες τότε της εκλογής Προέδρου της Δημοκρατίας έριξαν την προηγούμενη κυβέρνηση και δεν προχώρησαν με ολοκλήρωση διαδικασιών προεδρικών διαταγμάτων και διαπιστωτικών πράξεων, με αποτέλεσμα οι δεσμεύσεις της ηγεσίας του Υπουργείου Παιδείας να μην μπορέσουν να υλοποιηθούν σε ό,τι αφορά το διδακτικό επιστημονικό προσωπικό, τους πόρους και τις υπόλοιπες διαδικασίες για την ίδρυση αυτών των σχολών. Κυρία, ξέρω ότι είστε έμπειρη πανεπιστημιακός. Αντιλαμβάνεστε και εσείς τη συνέχεια του κράτους; Θέλω να σας θυμίσω ότι εκείνη η προσπάθεια ήταν ένα καθολικό αίτημα όλων των φορέων της Δωδεκανήσου και του νησιού. Θα καταθέσω στα Πρακτικά την ομόθυμη απόφαση των φορέων της περιοχής, προκειμένου να στηρίξουν εκείνη την προσπάθεια. Πλην, όμως, αυτό είναι ένα πρόβλημα, που αφορά την χώρα γενικότερα, τη μοναδική χώρα στην Ευρώπη που δεν υπάρχει ΑΕΙ τουρισμού, μια χώρα όπου έχουμε θέσει τον τουρισμό, ως προμετωπίδα ανάπτυξης και προοπτικής εξόδου από την κρίση. Εκείνη η προσπάθεια καθυστέρησε, λοιπόν, δύο χρόνια τώρα και δυστυχώς βρισκόμαστε στην αδιέξοδη κατάσταση η ομόφωνη απόφαση της πρυτανικής αρχής το προηγούμενο διάστημα, να έρχεται να καλύπτεται με νέα απόφασή της, προκειμένου να ιδρυθεί το τμήμα αυτό όχι στη Ρόδο αλλά στη Χίο. Θέλω, λοιπόν, να σας παρακαλέσω να μου πείτε, εάν εσείς γνωρίζετε αυτή τη διαδικασία και την απόφαση, εάν η Κυβέρνηση έχει συνδράμει προς αυτή την κατεύθυνση και γιατί δεν προχώρησε μέχρι τώρα επί δύο χρόνια η προηγούμενη απόφαση της πολιτικής ηγεσίας, για να προχωρήσει στην ίδρυση στα τμήματα αυτά που έχουμε πει.
Κυρία Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε συνάδελφε, αυτή είναι μια καλή ερώτηση και για το ειδικό ενδιαφέρον που παρουσιάζουν τα τμήματα τουριστικών σπουδών αλλά και για το γενικότερο ενδιαφέρον που παρουσιάζει η ίδρυση νέων τμημάτων στα ΑΕΙ και τα ΤΕΙ. Κατ' αρχάς θέλω να πω ότι για το τμήμα ειδικού ενδιαφέροντος, το αγγλόφωνο τμήμα στη Ρόδο, πάρθηκε μια απόφαση χωρίς προϋποθέσεις. Όταν λέω «χωρίς προϋποθέσεις», όχι τις συγκεκριμένες προϋποθέσεις που πρέπει να έχει ένα τμήμα για να ανοίξει αλλά και τις γενικότερες προϋποθέσεις συζήτησης, για το αν σε αυτή τη χώρα θα φτιάξουμε μέσα στα πανεπιστήμια αγγλόφωνα τμήματα πρώτου κύκλου σπουδών με δίδακτρα. Αυτή η συζήτηση δεν έγινε καθόλου και αποφασίστηκε εν μία νυκτί, όπως έχουμε ξαναδεί άπειρες φορές, να γίνουν τμήματα σε συγκεκριμένα μέρη, για λόγους - το καταλαβαίνω πολύ καλά - τουριστικούς κ.λπ.. Εδώ υπάρχει ένα μείζον ζήτημα, κύριε συνάδελφε, το οποίο αντιμετωπίζουμε και με τα μεταπτυχιακά προγράμματα. Το Σύνταγμα λέει ότι έχουμε δημόσια και δωρεάν παιδεία. Κατά παρέκκλιση του Συντάγματος το Συμβούλιο της Επικρατείας αποφάσισε το 2012, ότι στα μεταπτυχιακά δύνανται να υπάρχουν δίδακτρα και αυτά πολύ χαμηλά και τα αποφασίζει ο κοινός νομοθέτης. Επειδή τον τελευταίο καιρό γίνεται μια συζήτηση σχετικά με το Συμβούλιο της Επικρατείας, για το αν το σεβόμαστε ή όχι, εγώ βλέπω μια καταστρατήγηση και του Συντάγματος και της απόφασης του Συμβουλίου της Επικρατείας για αυτά τα θέματα. Κανένας κοινός νομοθέτης δεν αποφασίζει τίποτα. Έρχονται τα ιδρύματα μόνα τους, βάζουν ό,τι δίδακτρα θέλουν, και στη συγκεκριμένη περίπτωση χωρίς να υπάρχει καμμία γενικότερη συζήτηση, ανοίγουμε στη μέση έτσι του καλού καιρού τμήματα; Δεν ανοίγουν έτσι ούτε για ακαδημαϊκούς λόγους και πολύ περισσότερο όταν προβλέπουν δίδακτρα. Κύριε Κόνσολα, θα σας πω ότι ακόμα και σε σκληρά νεοφιλελεύθερες χώρες, όπως είναι η Ολλανδία, για να ανοίξει σε μεταπτυχιακό όχι προπτυχιακό επίπεδο, ξενόγλωσσο, αγγλόφωνο πρόγραμμα μεταπτυχιακών σπουδών για ξένους φοιτητές με δίδακτρα, και μάλιστα υψηλά, υπάρχει ένας κώδικας δεοντολογίας, που έχει συντάξει το Υπουργείο Παιδείας και τον οποίο υπογράφουν τα πανεπιστήμια για να μπορούν να το κάνουν, διαφορετικά θα έχουμε μια ανεξέλεγκτη εμπορευματοποίηση μέσα στο δημόσιο αγαθό που είναι τα ανώτατα ιδρύματα. Για τη συγκεκριμένη περίπτωση της Ρόδου και της Κρήτης εμείς είμαστε σε συνεχείς συζητήσεις, γιατί πρέπει να έχουμε έναν στρατηγικό σχεδιασμό. Είμαστε σε συνεχείς συζητήσεις με την κ. Κουντουρά, με το Υπουργείο Οικονομίας, Ανάπτυξης και Τουρισμού, για αναβάθμιση των τουριστικών σχολών και ένταξή τους στα πανεπιστήμια. Αυτή η συζήτηση γίνεται, κυρίως, για την Ρόδο και για τον Άγιο Νικόλαο και γίνεται συντονισμένα, για να μπορέσουμε να έχουμε ένα σχεδιασμένο χάρτη. Θέλω να σας πω ότι δεν έχει να κάνει τίποτα με τη Χίο. Έχω βαρεθεί - το λέω αλήθεια - επί έναν χρόνο να έχουμε τοπικές συγκρούσεις, για το αν θα ιδρυθεί ή δεν θα ιδρυθεί κάτι. Της Χίου είναι εντελώς διαφορετική περίπτωση. Στη Χίο υπήρξε τμήμα και το σχέδιο «ΑΘΗΝΑ» το έκλεισε έτσι στα καλά του καθουμένου. Είναι άλλη περίπτωση. Ας μη βάζουμε σύγκρουση μεταξύ Ρόδου και Χίου. Είναι άδικο. Υπάρχει, όμως, μείζον θέμα αναβάθμισης των τουριστικών σχολών και ένα από τα πρώτα πράγματα που έχουμε σχεδιάσει, είναι να αναβαθμιστεί και να ενταχθεί στο πανεπιστήμιο η τουριστική σχολή της Ρόδου, όπως και της Κρήτης.
Κύριε Κόνσολα, έχετε τον λόγο για τρία λεπτά.
Κυρία Υπουργέ, σε ό,τι μας αφορά, πρέπει να ξέρετε ότι από το Νοέμβριο του 2015, είχαμε καταθέσει ένα σχετικό έγγραφο και κάναμε παράκληση στην ηγεσία του Υπουργείου Παιδείας μαζί με τον Πρόεδρο της Επιτροπής Μορφωτικών Υποθέσεων για να συζητήσουμε εδώ στην Εθνική Αντιπροσωπεία συνολικά για τα θέματα της τουριστικής εκπαίδευσης και κατάρτισης στη χώρα. Θα το καταθέσω και αυτό στα Πρακτικά. Πραγματικά με εντυπωσιάζετε και με αιφνιδιάζετε τώρα, λέγοντας ότι εμείς κοπτόμεθα για την αναβάθμιση των σχολών της ΑΣΤΕ, που είναι παραγωγικές σχολές στο Υπουργείο Τουρισμού. Εσείς, ως Υπουργείο Παιδείας, θα ήθελα να ξέρω τι θέση έχετε απέναντι στην αναβάθμιση των σπουδών που χρειάζεται η ελληνική επικράτεια πλέον για τον τουρισμό. Δεν μας έχετε απαντήσει. Κατανοώ αυτή τη θέση σας για τα αγγλόφωνα. Για τα ελληνόφωνα τι κάνουμε; Ακόμη το τελευταίο διάστημα δεν έχουμε συζητήσει καθόλου για την τουριστική εκπαίδευση. Θέλω να σας πω, επίσης, μιας και μιλάτε για τον αυτοματισμό μεταξύ πόλεων, ότι το φλέγον ζήτημα δεν είναι η Ρόδος ή η Χίος ή η Θεσσαλονίκη ή η Κρήτη ή ο Πειραιάς. Το σημαντικό είναι, αν συμφωνείτε, ότι πρέπει να υπάρχει τουριστική εκπαίδευση σε επίπεδο ΑΕΙ στη χώρα. Να σας θυμίσω, λοιπόν, ότι το Ινστιτούτο Περιφερειακής Ανάπτυξης του Παντείου Πανεπιστημίου, από το 2005 κατέθεσε έναν συνολικό χάρτη ανάπτυξης της περιφέρειας, με τους βασικούς πόλους και τα κέντρα όπου θα έπρεπε να υπάρχουν κάποιες σχολές, μεταξύ των οποίων θέτει σε προτεραιότητα τις τουριστικές σπουδές στη χώρα. Να σας θυμίσω, επίσης, ότι το σχέδιο αυτό, ήταν για εμάς ένα πολύ σημαντικό τεκμήριο, για να προχωρήσει και η Περιφέρεια Νοτίου Αιγαίου αλλά και ο Δήμος Ροδίων στο στρατηγικό σχέδιο ανάπτυξης της περιοχής γενικότερα - περιόδου 2014-2020- στο οποίο τίθεται η τουριστική εκπαίδευση σε προτεραιότητα, προκειμένου να υπάρχει σύστοιχη η ανάγκη προοπτικής για το αύριο και αυτό το οποίο, πραγματικά, θέλει η αγορά. Η αγορά δημιουργεί το κλίμα. Η αγορά, λοιπόν, θέλει ανωτατοποίηση στις σχολές τουρισμού, να υπάρχει ΑΕΙ. Η Ελλάδα είναι η μόνη χώρα στην οποία δεν υπάρχει. Το Υπουργείο Παιδείας προτίθεται να το κάνει αυτό; Ξέρετε, μας είπε ο κύριος πρύτανης σε μία διευρυμένη σύσκεψη - θα καταθέσω και σχετικά έγγραφα για τα Πρακτικά - στον Δήμο Ρόδου λίγες ημέρες πριν, ότι υπήρχε επικοινωνία του Γενικού Γραμματέα του Υπουργείου με τον πρύτανη και προτροπή του να βγάλουν σχετική απόφαση, ώστε να υπάρχει στο μηχανογραφικό. Άρα ή δεν θέλετε να επισημοποιήσετε εκείνο τον διάλογο ή εσείς ακόμα δεν γνωρίζετε, αν θα γίνει σχολή τουρισμού ΑΕΙ στη Χίο ή στη Ρόδο. Θα καταθέσω για τα Πρακτικά τις ομόθυμες αποφάσεις όλων των φορέων της Ρόδου, ότι στηρίζουν αυτή την προσπάθεια. Γνωρίζετε πολύ καλά, είστε έμπειρη πανεπιστημιακός, ότι είναι πολύ σημαντικό στις ημέρες μας να υπάρχει ΑΕΙ Τουρισμού. Τολμήστε το και κάντε το. Εμείς θα το στηρίξουμε. Εμείς πιστεύουμε ότι η Ρόδος το δικαιούται αυτό. Υπάρχει και η απόφαση ενός τμήματος της Ρόδου, που διαφοροποιείται από την σύγκλητο του πανεπιστημίου, που λέει ότι πρέπει να γίνει στη Ρόδο. Δεν είναι δυνατόν στην επαρχία του τουρισμού με τις εκατοντάδες χιλιάδες αφίξεις, σε μία πόλη η οποία συνδέεται με εκατόν ογδόντα προορισμούς στον κόσμο, σε μία πόλη που μπορεί να στηρίξει όλες τις εναλλακτικές μορφές τουρισμού, εσείς έγκυρη πανεπιστημιακός να μου λέτε για αναβάθμιση της ΑΣΤΕΡ και να γίνει ανωτατοποίηση. Μάλλον βρισκόμαστε σε λάθος τόπο. Πρέπει να συνεννοηθούμε με ειλικρίνεια για το τι θέλουμε. Αν θέλει η κ. Κουντουρά να αναβαθμίσει την ΑΣΤΕΡ, εμείς θα την στηρίξουμε. Εσείς, όμως, πρέπει να απαντήσετε, αν πιστεύετε στην τουριστική αναβάθμιση της επικράτειας μέσα από δομές τριτοβάθμιας εκπαίδευσης και αν έχετε αποφασίσει να το κάνετε φέτος και να ενταχθεί στα μηχανογραφικά. Ευχαριστώ, κύριε Πρόεδρε.
Ευχαριστώ. Κυρία Υπουργέ, πρέπει και εγώ να παρέμβω και να σας πω ότι στη Βουλή του 2000, με εισήγηση του τότε Βουλευτή, του κ. Σφυρίου, η Βουλή δέχτηκε η Τουριστική Σχολή της Ρόδου να γίνει ανώτατη. Ο τότε Υπουργός Παιδείας εκ των υστέρων είπε ότι αυτό δεν μπορεί να γίνει. Πέρασε, δηλαδή, στη Βουλή η διάταξη αυτή, σε τροπολογία - θα τη βρω και θα σας την δώσω, κυρία Υπουργέ, - αλλά δεν υλοποιήθηκε τότε. Το γενικότερο, όμως, θέμα είναι ότι οι τουριστικές σχολές πρέπει να γίνονται στις εστίες του τουρισμού. Αυτό είναι το λογικό. Αυτό πρέπει να το δείτε γενικότερα όχι μόνο τοπικιστικά, επειδή συζητάμε αυτή τη στιγμή για τη Ρόδο. Αυτό σας το λέω, για να σας δώσω την πληροφορία ότι υπάρχει διάταξη που ψηφίστηκε από τη Βουλή, για να γίνει ανώτατη σχολή η Τουριστική Σχολή της Ρόδου. Κυρία Υπουργέ, παρακαλώ έχετε τον λόγο.
Ευχαριστώ. Κύριε Κόνσολα, εσείς με αιφνιδιάζετε, γιατί το ερώτημά σας είναι για τα αγγλόφωνα, για ξένους φοιτητές σε προπτυχιακό επίπεδο. Είναι εντελώς διαφορετικό - γιατί η ερώτησή σας αυτή ήταν επί της ουσίας - αυτό που μου λέτε. Ο σχεδιασμός που κάνουμε είναι όντως αυτός, ένας σχεδιασμός να δούμε τι γίνεται με τις τουριστικές σχολές, τουριστικά τμήματα, τμήματα τουριστικών σπουδών, να ανωτατοποιηθούν, να έχουμε, δηλαδή, μια συνολική στρατηγική για τον τουρισμό. Μου είπατε ότι το 2005 είχε κάνει μελέτη το Πάντειο Πανεπιστήμιο. Από το 2005 μέχρι σήμερα έχουν περάσει έντεκα χρόνια. Ξέρετε τι κατακερματισμός υπάρχει αυτή τη στιγμή; Υπάρχουν τουριστικές σχολές, τμήματα στα ΤΕΙ, κάποια άλλα με άλλον τρόπο στα πανεπιστήμια. Ειλικρινά το λέω, εγώ ίσως να υστερώ σε γρηγοράδα, αλλά θέλω, πραγματικά, να δω ποιος είναι αυτός ο χάρτης, πού υπάρχουν και πώς μπορούμε να κάνουμε έναν σχεδιασμό που να είναι υλοποιήσιμος, να πατάει στα πόδια του και να μην τον αλλάζουμε κάθε τρεις και λίγο. Έχω πει άπειρες φορές - και το έχω πει και στους Βουλευτές Δωδεκανήσου - ότι οπωσδήποτε στη Ρόδο, όπως και στον Άγιο Νικόλαο, θέλουμε σχολές ανώτατες, να είναι τουριστικές σχολές, να βγάζουν αξιόπιστα και υψηλά στελέχη του τουρισμού. Δεν έχει κανείς καμμία αντίρρηση. Σας είπα ότι έχω κάνει αυτή τη συζήτηση με την κ. Κουντουρά για έναν και μόνο λόγο, ότι υπάρχουν ήδη κάποιες σχολές. Υπάρχει δηλαδή μια γκάμα συζήτησης. Δεν είναι μόνο ένα πράγμα. Να δούμε, οι υπάρχουσες σχολές μπορούν να ανωτατοποιηθούν, να ενσωματωθούν σε πανεπιστήμια ή πρέπει να φτιάξουμε καινούργια; Κύριε Κόνσολα, το να φτιάξουμε καινούργια, σημαίνει ότι έχουμε πιστώσεις, ότι μπορούμε να τις στελεχώσουμε με προσωπικό, γιατί τότε η απόφαση του κ. Λοβέρδου είχε συνοδευτεί από μια επιφύλαξη της Συγκλήτου του Πανεπιστημίου Αιγαίου, που έλεγε ότι χρειάζονται πιστώσεις, ανθρώπινο δυναμικό και κτήρια. Όλα αυτά πρέπει να τα δει κανείς και να μη συζητάει στον αέρα. Εγώ είμαι σύμφωνη αύριο το πρωί να γίνει στη Ρόδο. Γι' αυτό ξεκίνησα τη συζήτηση, μήπως μπορούν να ανωτατοποιηθούν οι ήδη υπάρχουσες σχολές. Να μην ξεκινήσουμε από εκεί που δεν έχουμε υποδομές. Δεσμεύθηκα άλλωστε ότι θα κατεβώ στη Ρόδο, για να έχω και εγώ μια εικόνα και να συζητήσω και με τους τοπικούς παράγοντες. Αναφέρομαι και στη Ρόδο και στον Άγιο Νικόλαο. Θα αναφέρω ένα τελευταίο σημείο για τη Χίο, το οποίο δεν βάζω τοπικιστικά. Η σύγκλητος πήρε απόφαση. Εγώ δεν έχω κάνει καμμία συζήτηση ακόμα με τον Πρύτανη Πανεπιστημίου Αιγαίου γι' αυτό το θέμα - και το τονίζω εδώ, καμμία συζήτηση - απλώς το Τμήμα της Χίου είχε κλείσει από το σχέδιο «ΑΘΗΝΑ». Η σύγκλητος έχει το δικαίωμα να πάρει όποια απόφαση θέλει. Εγώ δεν μπορώ να το απαγορεύσω, δηλαδή η πολιτική ηγεσία του Υπουργείου Παιδείας δεν μπορεί να απαγορεύσει σε ένα πανεπιστήμιο να πάρει όποια απόφαση θέλει, αφού έχει το αυτοδιοίκητο. Από εκεί και πέρα εγώ συζήτηση με τον Πρύτανη του Πανεπιστημίου Αιγαίου δεν έχω κάνει. Ευχαριστώ πολύ.
Ευχαριστούμε πολύ. Να παρέμβω και πάλι, κυρία Υπουργέ. Τα πανεπιστήμια, πράγματι, είναι ανεξάρτητα στο να παίρνουν αποφάσεις, όμως χρειάζονται την οικονομική στήριξη της πολιτείας, για να υλοποιήσουν τις αποφάσεις. Οπότε η πολιτεία μπορεί θετικά ή αρνητικά να παρεμβαίνει εμμέσως και όχι άμεσα, διότι το πανεπιστήμιο έχει ανεξαρτησία έκφρασης και υλοποίησης γνώμης. Οικονομικά, όμως, πρέπει να στηριχθεί. Θα συζητηθεί η δεύτερη με αριθμό 153/31-10-2016 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις κυβερνητικές υποσχέσεις για τη μοναδική βιομηχανία λιπασμάτων στην Ελλάδα. Κύριε Παναγιωτόπουλε, έχετε τον λόγο για δύο λεπτά.
Κύριε Πρόεδρε, πριν μπω στην ουσία της τοποθέτησής μου, για λόγους οικονομίας και οργάνωσης της συζήτησης ήθελα να πω το εξής: Επειδή έχει καταθέσει και ο συνάδελφος του ΚΚΕ ερώτηση για το ίδιο ζήτημα και έχουμε συμφωνήσει με τον Υπουργό να συζητηθούν από κοινού, οργανώστε τη διαδικασία, ώστε να αναπτύξουμε τις ερωτήσεις μας ο ένας μετά τον άλλο.
Καμμία αντίρρηση. Το Προεδρείο αποδέχεται την πρότασή σας, αφού είναι και σύμφωνη με τον Κανονισμό. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχετε μεγάλη εμπειρία, μεγαλύτερη από εμένα σε αυτές τις υποθέσεις και είμαι σίγουρος ότι θα συμφωνήσετε με αυτά που θα σας πω. Είναι εξαιρετικά ασυνήθιστο μια, έστω και σφοδρή, αντιδικία μεταξύ εργοδοσίας και εργαζομένων, σχετικά με τους όρους κάποιας σύμβασης αορίστου χρόνου ή ορισμένου χρόνου, με συγκεκριμένες αποδοχές ή με άλλες αποδοχές, με ό,τι αυτό συνεπάγεται, να έχει μετατραπεί - όπως έχει γίνει σε αυτή την υπόθεση - σε μια μαξιμαλιστική διελκυστίνδα, όπου η κάθε πλευρά επιδιώκει ούτε λίγο ούτε πολύ να επικρατήσει εντελώς απέναντι στην άλλη πλευρά, τον αντίδικό της και κατ' επέκταση μετατρέπεται σε ένα οξύ κοινωνικό πρόβλημα, όχι για τη συγκεκριμένη βιομηχανία αλλά για την τοπική κοινωνία. Αυτό έχει γίνει με την υπόθεση των λιπασμάτων. Διότι μπορεί αυτή τη στιγμή το εργοστάσιο να λειτουργεί - και μάλιστα, εξ όσων πληροφορούμαι, να λειτουργεί σε φουλ ρυθμούς παραγωγής, έχοντας προσλάβει στη θέση αυτών που έχουν απολυθεί άλλους - αλλά υπάρχει το δεδομένο ότι εκατόν ογδόντα άνθρωποι έχουν χάσει τη δουλειά τους και μάλιστα, αζημίως, αφού λόγω της μήνυσης που εκκρεμεί - και θα εκδικαστεί, βέβαια, στα αρμόδια δικαστήρια - δεν τους έχει καταβληθεί αποζημίωση απόλυσης και δεν έχουν και πρόσβαση στο επίδομα ανεργίας. Επομένως, καταλαβαίνετε πόσο οξύ είναι αυτό το πρόβλημα και πώς εξελίσσεται, θα έλεγα, σε πραγματικό καρκίνωμα για την τοπική κοινωνία. Έχουμε ανθρώπους οι οποίοι αντιμετωπίζουν πραγματικά πρόβλημα επιβίωσης με όρους απελπισίας. Από την άλλη, γνωρίζω - και αναλύω λίγο την πραγματική κατάσταση - ότι ο ΟΜΕΔ, ο Οργανισμός Μεσολάβησης και Διαιτησίας, καλεί την πλευρά που έχει προσφύγει, προκειμένου να κλείσει την υπόθεση. Κάποια δικαστήρια θα γίνουν, ιδίως αυτά επί της μήνυσης και επί του status των απολύσεων. Αναρωτιέμαι, όμως, πώς φθάσαμε ως εδώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και πολύ φοβούμαι - κι εδώ είναι η κατακλείδα μου - ότι έχουν καλλιεργηθεί από κυβερνητικούς παράγοντες - όχι από εσάς, από το Υπουργείο, γιατί εσείς προσωπικά έχετε επιδείξει μια αυτοσυγκράτηση στην προσπάθεια να διαμεσολαβήσετε, ώστε να βρεθεί, εν πάση περιπτώσει, ο κοινός τόπος - ελπίδες, υπέρμετρες προσδοκίες ενδεχομένως, έχουν δοθεί και διαβεβαιώσεις στην πλευρά των απολυμένων εργαζομένων ότι θα επικρατήσουν πλήρως. Και νομίζω ότι αυτή συνέτεινε στο να οξυνθεί η αντιδικία και να φθάσουμε ενδεχομένως και στα άκρα. Θυμίζω δηλώσεις στελεχών. Η Αναπληρώτρια Υπουργός κ. Φωτίου τον Ιούνιο λίγο πολύ τους είπε, εμφανιζόμενη μπροστά τους, ότι προωθείται νομοσχέδιο από την Κυβέρνηση, ώστε να καταστεί δυνατή η αυτοδιαχείριση της βιομηχανίας από τους εργαζόμενους στο πλαίσιο της κοινωνικής συνεταιριστικής. Αν είναι δυνατόν! Τρεις κυβερνητικοί Βουλευτές για εντυπωσιασμό είπαν ότι αν δεν επρόκειτο να δοθεί λύση μέχρι το τέλος του καλοκαιριού, θα υπέβαλαν τις παραιτήσεις τους. Δεν έχουν, βέβαια, παραιτηθεί. Αυτό, όμως, καλλιεργεί προσδοκίες.
Παρακαλώ, κύριε Παναγιωτόπουλε, ολοκληρώστε.
Κλείνω και σας ευχαριστώ, κύριε Πρόεδρε. Μόλις προχθές ο Υπουργός Επικρατείας κ. Φλαμπουράρης διαβεβαίωσε αυτούς που πήγαν να τον δουν, ότι αναζητείται στρατηγικός επενδυτής. Και αναρωτιέμαι αν έχουν σχέση όλα αυτά με αυτή την αντιδικία και πώς συμβάλλουν στην εξομάλυνση αυτής της αντιδικίας. Ρωτάω, λοιπόν, ποιο είναι το σχέδιο της Κυβέρνησης συνολικά όσον αφορά όλα αυτά που κατά καιρούς έχουν λεχθεί κι έχουν δημιουργήσει ελπίδες και προσδοκίες σε ανθρώπους που αυτή τη στιγμή βλέπουν τη ζωή τους να καταρρέει, και τι επιπλέον μέτρα ανακούφισης σχεδιάζει η Κυβέρνησή σας προκειμένου να βοηθηθούν αυτοί οι άνθρωποι που αντιμετωπίζουν αυτή τη στιγμή και την απόλυση, αλλά και κυριολεκτικά τον αγώνα για επιβίωση. Ευχαριστώ.
Ευχαριστώ. Σε εφαρμογή του άρθρου 131, θα συζητηθεί λόγω αναλόγου περιεχομένου από κοινού η τέταρτη με αριθμό 161/1-11-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εκατόν ογδόντα (180) εργαζόμενους του εργοστασίου λιπασμάτων Νέας Καρβάλης στη Περιφερειακή Ενότητα Καβάλας που εδώ και πέντε μήνες βρίσκονται σε αγωνιστικές κινητοποιήσεις. Κύριε Βαρδαλή, έχετε τον λόγο για δύο λεπτά για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κύριε Υπουργέ, η ερώτησή μου έχει μεν το ίδιο περιεχόμενο, αλλά τίθεται από διαφορετική οπτική γωνία το ζήτημα. Διότι δεν είναι γενικώς μια διαμάχη μεταξύ του εργοδότη και των εργαζομένων. Εδώ πρόκειται για μια καραμπινάτη επίθεση της εργοδοσίας απέναντι στα δικαιώματα των εργαζομένων. Και με αυτή την έννοια, θέλω να θέσω αυτήν ακριβώς την πλευρά των ευθυνών της σημερινής Κυβέρνησης και των μέτρων που πρέπει να πάρει για να σταθεί δίπλα στους εργαζόμενους και απέναντι σε αυτή την επίθεση της εργοδοσίας. Γνωρίζουμε όλοι μας που συζητάμε το ζήτημα, ότι εδώ και σχεδόν πέντε με έξι μήνες οι εργαζόμενοι βρίσκονται σε κινητοποίηση. Γιατί; Έτσι τους κατέβηκε; Η επίθεση της εργοδοσίας ήταν συγκεκριμένη. Άλλαξε τους όρους εργασίας και τους υποχρέωσε να υπογράψουν ατομικές συμβάσεις ορισμένου χρόνου - ήταν αορίστου χρόνου οι εργαζόμενοι - και ταυτόχρονα, να μειώσουν τους μισθούς τους κατά 25% με προοπτική ως και 45%, δηλαδή στα μισά. Η ουσία είναι η εξής: Τους εργαζόμενους που δεν δέχτηκαν αυτήν τη νέα σύμβαση που πρότεινε - ουσιαστικά επέβαλε - η εργοδοσία, τους απέλυσε. Αγωνίστηκαν. Όσους απεργούσαν, τους απέλυσε - εκατόν εβδομήντα από τους εκατόν ογδόντα εργαζόμενους - και μάλιστα με το γνωστό κόλπο, όπως ανέφερε και ο κ. Παναγιωτόπουλος, δηλαδή τους έκανε μηνύσεις όχι για παραπτώματα εν ώρα εργασίας, αλλά γιατί αγωνίζονταν. Δηλαδή, ποινικοποίησε και το ζήτημα της απεργίας. Τα ερωτήματα που θέτουμε εμείς είναι συγκεκριμένα, επειδή θεωρούμε ότι οι απολύσεις είναι παράνομες. Τι θα κάνετε έτσι ώστε να παρθούν πίσω οι απολύσεις και να γυρίσουν οι εργαζόμενοι στις δουλειές τους, με όλα τα δικαιώματα που είχαν από τις προηγούμενες συλλογικές συμβάσεις; Τι μέτρα έχετε σκοπό να πάρετε έτσι ώστε όλο αυτό το χρονικό διάστημα μέχρι να επιστρέψουν οι εργαζόμενοι να μην έχουν επιπτώσεις; Τι σκοπό έχετε ώστε να παρθούν μέτρα ανακούφισης παραπέρα των εργαζομένων σ' αυτήν την κατεύθυνση; Θα μπορούσαν, για παράδειγμα, να παγώσουν τα χρέη τους, τα χαράτσια ή να μην υπάρχουν διακοπές στο ρεύμα και στο νερό. Τέλος, είχατε υποσχεθεί τη χορήγηση ενός εκτάκτου επιδόματος, το οποίο όμως δεν έχει δοθεί ακόμα, απ' όσο γνωρίζω. Τι έχετε σκοπό να κάνετε; Θα το δώσετε και πότε; Ευχαριστώ.
Ευχαριστώ κι εγώ. Ορίστε, κύριε Υπουργέ, έχετε τον λόγο για πέντε λεπτά.
Κύριοι συνάδελφοι, κατ' αρχάς να σας ευχαριστήσω που θέτετε ένα τόσο κρίσιμο ζήτημα, αλλά και για τη μετριοπάθεια με την οποία αναπτύξατε τις ερωτήσεις, μολονότι όπως είπε ο κ. Παναγιωτόπουλος, αφορά ένα πολύ οξυμένο στην τοπική κοινωνία ζήτημα. Και ευλόγως γιατί, όπως είπε ο έτερος συνάδελφος, δεν πρόκειται απλώς για τη γενικευμένη τακτική στο πλαίσιο της γνωστής εργασιακής ζούγκλας να αμφισβητούνται κεκτημένα εργασιακά δικαιώματα με επαναδιαπραγμάτευση των εργασιακών σχέσεων. Εδώ έχουμε αυτό το σχεδόν πρωτοφανές φαινόμενο της βιομηχανίας μηνύσεων, επί της ακρίβειας των οποίων δεν θα τοποθετηθώ, αλλά πράγματι, μου κάνει εντύπωση. Δεν έχω υπ' όψιν μου συγκρίσιμο μέγεθος στην Ελλάδα, μολονότι οι εργασιακές συνθήκες και η εργασιακή ζούγκλα είναι ίδια. Επίσης, ιδιαίτερα προβληματικό ζήτημα είναι οι τριγωνικές σχέσεις που αναπτύσσονται ανάμεσα στη μητρική εταιρεία, την «ELFE A.E.» και σε εταιρείες που έχουν δημιουργηθεί - φαίνεται ως παρένθετες - με αποτέλεσμα να υπάρχει μεταβίβαση δραστηριότητας από τη μία στην άλλη και με αυτόν τον τρόπο να παρακάμπτεται η υποχρέωση του εργοδότη να τηρεί ακόμα και αυτήν την κολοβή, την ελλιπή εργασιακή νομοθεσία. Αυτά τα είδαμε και προσπαθήσαμε να παρέμβουμε με κάθε δυνατό τρόπο. Ξέρετε, ούτως ή άλλως, ότι στο Υπουργείο έχουμε πραγματοποιήσει τριακόσιες πενήντα τριμερείς συναντήσεις για παρόμοια θέματα σε άλλους εργασιακούς χώρους. Εδώ είναι μία από τις περιπτώσεις όπου δώσαμε ιδιαίτερη έμφαση. Αναφέρω τι έχει γίνει. Έγιναν δύο τριμερείς συναντήσεις με την παρουσία και των δύο μερών και τη δική σας, όπως γνωρίζετε. Εκεί ήταν άκαρπη, όπως ξέρετε, η διαδικασία, λόγω της, κατά τη γνώμη μου, άκαμπτης στάσης της εργοδοτικής πλευράς. Μετά υπήρξαν ξεχωριστές συναντήσεις. Σ' αυτές τις συναντήσεις ήμουν κι εγώ παρών. Από εκεί και μετά, ο γενικός γραμματέας κάλεσε σε συναντήσεις τους εκπροσώπους των εργαζομένων και τους νομικούς τους συμβούλους. Έγινε αυτοτελής συνάντηση με εκπροσώπους της εταιρείας για να πειστούν για αλλαγή στάσης, ειδικά ως προς τις μηνύσεις και τις επαναπροσλήψεις. Έχουν πραγματοποιηθεί συστηματικοί έλεγχοι από την Επιθεώρηση Εργασίας της Καβάλας και από την Περιφερειακή Διεύθυνση Θράκης. Έχουν εντοπιστεί παραβάσεις και έχουν επιβληθεί κυρώσεις. Για παράδειγμα, την 24η Αυγούστου έγινε έλεγχος στην Καβάλα από την Επιθεώρηση Εργασίας του ΣΕΠΕ Καβάλας και επιβλήθηκαν πράξεις προστίμου στην «ΕΛΛΑΓΡΟΛΙΠ» και στην «PFIC LTD» 31.648 ευρώ στην πρώτη και 73.846 στη δεύτερη. Μάλιστα, μέχρι στιγμής έχω μιλήσει μόνο για το εργασιακό θέμα. Υπάρχει και η δεύτερη διάσταση που αφορά στην οικονομική ύπαρξη και ομαλή λειτουργία μίας επιχείρησης στο πλαίσιο μίας γενικής τάσης αποβιομηχάνισης. Γι' αυτό, εκτός από τις προσπάθειες που κάναμε εμείς στο Υπουργείο Εργασίας για τα εργασιακά, έγιναν και δύο συναντήσεις από τον Υπουργό Επικρατείας τον κ. Φλαμπουράρη, για να δούμε πώς θα μπορούσε να αντιμετωπιστεί και αυτή η σημαντική οικονομική διάσταση του ζητήματος. Άρα, μόνο ολιγωρία δεν έχει επιδείξει η Κυβέρνησή μας. Από την άλλη μεριά, όπως γνωρίζετε, δεν είναι δυνατόν, ακόμα και όταν διαπιστώνονται παραβιάσεις και ενδεχομένως και μεθοδευμένες ενέργειες - θα έλεγα εγώ - όπως στην παρούσα περίπτωση, απολύσεις να ανατραπούν με απόφαση του Υπουργού Εργασίας. Δεν υπάρχει παρόμοια αρμοδιότητα. Αυτή η αρμοδιότητα ανήκει στα δικαστήρια. Αυτό που θα συνεχίσουμε εμείς να κάνουμε είναι να προσπαθούμε να βρούμε λύση τόσο στο εργασιακό όσο και στο κοινωνικοοικονομικό επίπεδο. Οι αναφορές της κ. Φωτίου ήταν προφανώς στο νομοσχέδιο για την κοινωνική οικονομία που έχει ήδη κατατεθεί. Δεν υπάρχει κάποια αντιφατική ή συγκρουόμενη συμπεριφορά στο εσωτερικό της Κυβέρνησης για το ζήτημα αυτό. Τέλος, για το θέμα που έθιξε ο συνάδελφος του Κομμουνιστικού Κόμματος, έχει ήδη δοθεί ένα επίδομα διαθεσιμότητας από τον ΟΑΕΔ - αυτό καταβάλλεται - και υπάρχει επίσης αυτό το έκτακτο επίδομα οικονομικής ενίσχυσης ύψους 1.000 ευρώ, που έχει υπογραφεί από εμένα και εκκρεμεί η τελική υπογραφή από τον Αναπληρωτή Υπουργό Οικονομικών, τον κ. Χουλιαράκη. Πιστεύω ότι αυτό είναι θέμα ημερών. Ευχαριστώ πολύ.
Τον λόγο έχετε και πάλι εσείς, κύριε Παναγιωτόπουλε.
Ευχαριστώ, κύριε Πρόεδρε. Κύριε Υπουργέ, ναι, όντως προσπάθησα να κρατήσω χαμηλούς τόνους με κάποιο ύφος πιο μετριοπαθές στην ανάπτυξη της τοποθέτησής μου, γιατί πιστεύω πραγματικά ότι σε αυτή την υπόθεση δεν πρέπει να ρίχνουμε άλλο λάδι στη φωτιά και εξαρχής κράτησα αυτή τη στάση. Από εκεί και πέρα, όμως, σας είπα ότι εδώ δημιουργείται όσο περνάει ο χρόνος μια πραγματική κατάσταση με χαρακτηριστικά τετελεσμένου. Δηλαδή, έχουμε μια μερίδα εργαζομένων που έχουν απολυθεί εξαιτίας αυτής της αντιδικίας που οδήγησε σε αυτές τις κινήσεις. Θα γίνουν τα δικαστήρια επί των απολύσεων, ναι, αλλά θα περάσει κάποιος χρόνος και επομένως, ενδεχομένως να παγιωθεί ακόμα περισσότερο αυτή η κατάσταση. Στο μεταξύ, το εργοστάσιο λειτουργεί και έτσι πρέπει να κάνει, διότι πρέπει να δει τα δικά του ζητήματα της παραγωγής του. Παραγωγική μονάδα είναι. Έχουν αντικατασταθεί κάποιοι εργαζόμενοι. Επομένως, αν ανακύψει κάποιο ζήτημα, θα έχετε την άλλη πλευρά να προσφεύγει σε σας και να λέει: «Τι θα γίνει τώρα με μας, αν ανατραπούν - μιλώ για ένα σενάριο που ενδεχομένως να εξελιχθεί - οι απολύσεις, θα έχουμε πρόβλημα εμείς τώρα;». Επομένως, το πρόβλημα οξύνεται και βέβαια μετατρέπεται σε κοινωνικό. Αν κανείς πρέπει να μελετήσει ως υπόδειγμα πώς διαρρηγνύεται η συνοχή μιας τοπικής κοινωνίας - σας το είχα πει πριν από δυο μήνες και σε συνεδρίαση κάποιας Επιτροπής - καλό είναι να δει αυτή την υπόθεση για να καταλάβει πώς γίνεται αυτό το πράγμα. Εργαζόμενοι που πέρασαν χρόνια, δεκαετίες στον ίδιο χώρο εργασίας στρέφονται - και με όρους σφοδρής αντιδικίας, ακραίων συμπεριφορών - ή έχουν στραφεί, ακόμη και αν έχουν πέσει οι τόνοι τώρα τελευταία, ο ένας εναντίον του άλλου και αυτό δεν είναι ό,τι καλύτερο, όπως καταλαβαίνετε, για την τοπική κοινωνία. Από εκεί και πέρα, επιμένω. Δημιουργήθηκε η εντύπωση από δηλώσεις κυβερνητικών στελεχών - κατ' επανάληψη, μάλιστα - και καλλιεργήθηκε η ελπίδα, για να μην πω ότι δόθηκαν και κάποιες συγκεκριμένες διαβεβαιώσεις, ότι σε αυτή τη χώρα, με αυτή την Κυβέρνηση, αν κάποιος εργαζόμενος ή κάποιοι εργαζόμενοι έχουν μια σφοδρή αντιδικία με κάποιον εργοδότη, θα πιέσουν την Κυβέρνηση για να αλλάξει τον εργοδότη. Δεν είναι αυτό εξωφρενικό; Δεν οδηγείται η κατάσταση σε λάθος κατεύθυνση; Δεν παίρνετε στον λαιμό σας - για να το πω όσο πιο ωμά μπορώ - όχι εσείς προσωπικά, αλλά τα κυβερνητικά στελέχη με αυτόν τον λόγο που αναπτύσσουν, ανθρώπους οι οποίοι βασίζουν στην κυβερνητική υποστήριξη κάποιες ελπίδες, ώστε να επικρατήσουν στην αντιδικία τους με αυτόν τον εργοδότη; Εγώ έριξα τους τόνους. Φοβάμαι, όμως, ότι δεν έχει γίνει το ίδιο με όλους αυτούς που σπεκούλαραν τόσο ανεξέλεγκτα πάνω σε αυτή τη δυσάρεστη κατάσταση αυτών των ανθρώπων. Γι' αυτό θα ήθελα και κάνω παραίνεση σε σας, γιατί έχετε και κάποια ειδική εμπειρία περί τις εργασιακές αντιδικίες, πρώτον, να αναζητηθεί κάποια λύση, να επανέλθουν οι πλευρές στο τραπέζι της διαπραγμάτευσης, όχι μόνο να ληφθούν κάποια μέτρα ανακούφισης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ξέρω ότι δεν είναι τόσο απλή υπόθεση η καταβολή ενός εφάπαξ βοηθήματος σε κάποιους εργαζομένους που αυτή τη στιγμή είναι απολυμένοι, επομένως δεν δουλεύουν, δεν έχουν πρόσβαση ούτε στο επίδομα ανεργίας. Όμως, αφού το λέτε, εγώ θα πρέπει να το εκλάβω ως αληθές και το εκλαμβάνω. Από εκεί και πέρα, όμως, πρέπει οπωσδήποτε να πέσουν οι τόνοι, να επανέλθουν οι δύο πλευρές στο τραπέζι της διαπραγμάτευσης και να βρεθεί η λύση. Όσο περνάει ο χρόνος, επαναλαμβάνω, δημιουργείται τετελεσμένη κατάσταση.
Ολοκληρώστε, κύριε Παναγιωτόπουλε.
Περιμένουμε, λοιπόν, να αλλάξετε τη ρητορική σας, να φύγετε από αυτήν την καλλιέργεια φρούδων ελπίδων - επιτρέψτε μου να το πω έτσι - και να αντιμετωπίσετε και σε αυτό το ζήτημα την πραγματικότητα. Να σας πω και κάτι άλλο - και με αυτό κλείνω - , όσον αφορά την τελευταία τοποθέτηση Φλαμπουράρη ότι αναζητείται στρατηγικός επενδυτή; Δεν είναι τόσο απλό στην Ελλάδα σήμερα να εξευρεθεί με τέτοια ευκολία - έτσι και αλλιώς χρειάζονται κάποιοι χρόνοι - στρατηγικός επενδυτής για να επενδύσει σε μια παραγωγική βιομηχανία σαν τα λιπάσματα. Να πω και κάτι τελευταίο. Συγγνώμη, κύριε Πρόεδρε, και ευχαριστώ για την ανοχή. Νομίζω ότι ο πρώτος λάθος χειρισμός που έγινε σε αυτήν την υπόθεση είναι το «ψηφίζω - ξεψηφίζω» της απαλλαγής της βιομηχανίας από τον ειδικό φόρο κατανάλωσης στο φυσικό αέριο. Έγινε - υποτίθεται - ως μέσο πίεσης για τον εργοδότη. Πολύ φοβούμαι ότι δεν βελτίωσε το κλίμα, αντιθέτως είχε το αντίστροφο αποτέλεσμα. Πρόκειται για άλλη μία διαβεβαίωση, άλλη μία ελπίδα που καλλιεργήθηκε προς την εργοδοτική πλευρά αυτή τη φορά, η οποία ανετράπη μόλις μέσα σε λίγες μέρες, ενώ ξεσπούσε αυτή η αντιδικία. Κάντε κάτι, λοιπόν. Επαναφέρτε τις δύο πλευρές στο τραπέζι της διαπραγμάτευσης, με όρους πραγματικής αντιδικίας και όχι αυτής της μαξιμαλιστικής διελκυστίνδας τύπου «ο θάνατός σου η ζωή μου» που περιέγραψα.
Ευχαριστώ. Κύριε Βαρδαλή, έχετε και εσείς τον λόγο για τρία λεπτά.
Ευχαριστώ, κύριε Πρόεδρε. Και λόγω χρόνου, αλλά και γιατί γνωρίζουμε το ζήτημα, δεν είναι να περιγράφουμε την κατάσταση. Το ζήτημα είναι να δοθούν λύσεις στα συγκεκριμένα προβλήματα των εργαζομένων. Η Κυβέρνηση μας λέει το εξής: Το πρόβλημα το γνωρίζουμε, δεν μπορεί κανείς να μας κατηγορήσει - αυτό μας είπε ο κύριος Υπουργός - ότι δεν παρεμβαίνουμε. Ανέφερε, μάλιστα, και το τι έχει κάνει αυτό το χρονικό διάστημα. Ο κ. Παναγιωτόπουλος λέει ότι θα πρέπει να βρεθεί λύση. Ναι, αλλά ποια λύση; Λύση είναι να καθίσουν στο τραπέζι; Και λοιπόν; Έξι μήνες τώρα συζητούν, αλλά λύση δεν βρίσκεται. Κύριε Υπουργέ, εμείς δεν αμφισβητούμε ότι όλο αυτό το χρονικό διάστημα παρεμβήκατε. Το ζήτημα είναι σε ποια κατεύθυνση ήταν αυτή η παρέμβαση. Το βασικό πρόβλημα που υπερέχει είναι ότι υπάρχουν εκατόν εβδομήντα εργαζόμενοι οι οποίοι έχουν απολυθεί. Σε αυτό πώς απαντάμε; Δεν μπορεί να λέμε ότι υπάρχει ένα καινούργιο φαινόμενο, τριγωνικών σχέσεων, μεταφοράς εταιρείας ιδίων συμφερόντων, δηλαδή του κ. Λαυρεντιάδη, και σε αυτήν την περίπτωση, στη μεταφορά, να απολύονται εργαζόμενοι, να αλλάζουν προς το χειρότερο οι εργασιακές τους σχέσεις και το Υπουργείο να μην παρεμβαίνει, να λέει ότι αυτό είναι ζήτημα νομοθεσίας. Και ζήτημα νομοθεσίας να είναι, κύριε Υπουργέ, εσείς δεν έπρεπε να διατηρήσετε είκοσι μήνες τώρα την ίδια αντεργατική νομοθεσία. Αν χρειαζόταν, όπου χρειαζόταν, έπρεπε να την αλλάξετε για να στηρίξετε τους εργαζόμενους. Αυτό πρέπει να γίνει. Άρα, αν αναζητούμε λύση, πρέπει να είναι σε αυτήν την κατεύθυνση: Πώς θα στηριχθούν οι εργαζόμενοι, πώς θα γυρίσουν πίσω στη δουλειά τους με πλήρη δικαιώματα. Όσον αφορά τώρα το γενικότερο ζήτημα, την προσπάθειά σας, όπως λέτε, να συνεχίσει η λειτουργία της επιχείρησης, θέλω να σας πω δύο πράγματα, στον χρόνο που μου μένει. Τώρα πλέον οι εργαζόμενοι και ο λαός γενικότερα, αλλά ιδιαίτερα της περιοχής, έχουν και εμπειρία. Είχαμε την προηγούμενη ιδιωτικοποίηση των φωσφορικών λιπασμάτων της Καβάλας και τον ερχομό του Λαυρεντιάδη εκεί. Να σας πω ότι τότε είχε έρθει ως αστέρας του υγιούς ανταγωνισμού, ο οποίος θα κάνει επενδύσεις, θα αναπτύξει την εταιρεία, θα υπάρχει τρομερό όφελος για την τοπική κοινωνία. Αντί αυτών, είχαμε απολύσεις, μειώσεις μισθών, αλλαγή προς το χειρότερο των εργασιακών σχέσεων. Αυτή είναι η πραγματικότητα και η εμπειρία που έχουν και οι εργαζόμενοι της επιχείρησης και ο λαός ευρύτερα στην περιοχή. Όποιος καινούργιος στρατηγικός επενδυτής και αν έρθει, στο ίδιο έργο θεατές θα είμαστε όλοι μας και οι εργαζόμενοι στη συγκεκριμένη επιχείρηση. Γιατί το λέω αυτό; Γιατί ο βασικός στόχος της συγκεκριμένης εργοδοσίας, αλλά και όποιου νέου επενδυτή, θα είναι το κέρδος και όσο η οικονομία είναι σχεδιασμένη να υπηρετεί την κερδοφορία του εκάστοτε Λαυρεντιάδη, οι εργασιακές σχέσεις και τα δικαιώματα των εργαζομένων θα πηγαίνουν στον πάτο. Βεβαίως, το Κομμουνιστικό Κόμμα της Ελλάδας θα σταθεί δίπλα στους εργαζόμενους, έτσι ώστε και μεροκάματα να έχουν, δουλειά δηλαδή, και να επιστρέψουν στη δουλειά τους, με σύγχρονες συνθήκες, έτσι όπως χρειάζεται για να ικανοποιούνται οι ανάγκες των εργαζόμενων. Όμως, για να λυθεί ουσιαστικά το πρόβλημα, χρειάζεται ένας ενιαίος δημόσιος φορέας λιπασματοβιομηχανίας που να παίρνει υπ' όψιν και τις ανάγκες της αγροτικής παραγωγής, την παραγωγή δηλαδή λιπάσματος γενικότερα, αλλά και να ικανοποιεί τις σύγχρονες ανάγκες των εργαζομένων. Σας ευχαριστώ.
Κι εμείς σας ευχαριστούμε, κύριε Βαρδαλή. Κύριε Υπουργέ, έχετε τον λόγο και πάλι.
Ευχαριστώ, κύριε Πρόεδρε. Κύριε Παναγιωτόπουλε, η θέση της Κυβέρνησης και των Βουλευτών μας είναι σαφής. Δεν είμαστε ούτε παρατηρητές ούτε ουδέτεροι. Με τον κόσμο της εργασίας είμαστε και υπέρ τού να συνεχίσει η οικονομική δραστηριότητα σε μια περιοχή που ξέρετε ότι ανάλογες βιομηχανικές δραστηριότητες είναι εξαιρετικά λίγες. Αυτή ήταν μια θέση αρχής που θα μπορούσα να την πω οπουδήποτε. Στη συγκεκριμένη περίπτωση, όμως, δεν αναρωτιέστε και εσείς ο ίδιος γιατί υπάρχει αυτή η όξυνση και γιατί είναι έτσι χωρισμένη η τοπική κοινωνία; Σας φαίνεται ότι δεν έχει καμμία σχέση με το ποιος είναι ο εργοδότης εκεί; Δεν σας κάνει εντύπωση η ύπαρξη αυτών των τριγωνικών σχέσεων; Για να το πω ευθέως, μπορείτε, θέλετε να πάρετε στους ώμους σας εσείς προσωπικά και η Νέα Δημοκρατία τον κ. Λαυρεντιάδη; Νομίζετε ότι είναι η κλασσική περίπτωση υγιούς επιχειρηματικότητας;
Αυτό καταλάβατε;
Έχουμε καταγγελίες για μπράβους που περιφέρονται, απειλούν και δέρνουν. Έχουμε, όχι καταγγελίες, αλλά σαφείς ενδείξεις για τριγωνικές δραστηριότητες. Έχουμε την περίπτωση της υποβολής μαζικών μηνύσεων από τον εργοδότη σε βάρος των εργαζομένων του. Αυτό είναι τυπική συμπεριφορά επιχειρηματία; Και όταν λέτε ότι υπερασπίζεστε την επιχειρηματικότητα, αυτού του είδους την επιχειρηματικότητα υπερασπίζεστε; Απ' ό,τι κατάλαβα είπατε ουδέτερα…
Ποιος υπερασπίστηκε αυτήν την επιχειρηματικότητα; Αυτό καταλάβατε;
Εντάξει, έτσι το κατάλαβα, κύριε Παναγιωτόπουλε. Ομολογώ ότι ακριβώς επειδή…
Δεν θα ερχόμουν καν, αν την υπερασπιζόμουν.
Από το ύφος σας κατάλαβα τη μετριοπάθειά σας. Όμως, από το περιεχόμενο των δηλώσεών σας κατάλαβα ότι κρατάτε τουλάχιστον ίσες αποστάσεις. Εμείς εξ ορισμού είμαστε με τον κόσμο της εργασίας. Και λογικό είναι ένα κόμμα συντηρητικό να είναι διατεθειμένο να είναι κοντύτερα, ενδεχομένως, στην εργοδοτική πλευρά. Όμως, ποια εργοδοτική πλευρά και ποια επιχειρηματικότητα; Αυτό σας λέω τώρα. Όσον αφορά τώρα τον συνάδελφο κ. Βαρδαλή, θα ήθελα να του πω ότι είναι όπως το λέτε. Πρέπει να νομοθετήσουμε για να αναστρέψουμε την εργασιακή ζούγκλα. Πρέπει! Αυτό κάνουμε τώρα στη διαπραγμάτευση σ' αυτόν τον κύκλο των εργασιακών θεμάτων. Προσπαθούμε να επαναφέρουμε τις συλλογικές διαπραγματεύσεις και να επιστρέψουμε στην ευρωπαϊκή κανονικότητα. Βέβαια, στο πλαίσιο της επιτροπείας υπάρχουν πολλά πράγματα που δεν μπορούμε να τα κάνουμε αυτοτελώς. Εδώ, όμως, ισχύει η δέσμευσή μας ότι αυτό που πρέπει να γίνει είναι να συνεχίσει να λειτουργεί το εργοστάσιο, να μη χάσει κανείς τη δουλειά του και να σταματήσουν οι παράνομες και προκλητικές ενέργειες που ξεφεύγουν ακόμα και απ' αυτά τα στάνταρντς που έχουν διαμορφωθεί στην εργασιακή ζούγκλα, την οποία έχουμε αυτή την εποχή στη χώρα.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 5/5/21-10-2016 επίκαιρη επερώτηση της Προέδρου της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ και των Βουλευτών του κόμματος κ.κ. Φωτεινής Γεννηματά, Παρασκευής Χριστοφιλοπούλου, Γεώργιου Αρβανίτίδη, Ευάγγελου Βενιζέλου, Αθανάσιου Θεοχαρόπουλου, Βασίλειου Κεγκέρογλου, Χαρούλας (Χαράς) Κεφαλίδου, Ιωάννη Κουτσούκου, Δημήτριου Κρεμαστινού, Οδυσσέα Κωνσταντινόπουλου, Δημήτριου Κωνσταντόπουλου, Ανδρέα Λοβέρδου, Ιωάννη Μανιάτη, Θεόδωρου Παπαθεοδώρου, Κωνσταντίνου Σκανδαλίδη και Μιχαήλ Τζελέπη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα «Το ασφαλιστικό δεν λύνεται με περικοπές, ψέματα και προπαγάνδα». Σε ό,τι αφορά τους Κοινοβουλευτικούς Εκπροσώπους, από τις Κοινοβουλευτικές Ομάδες ορίστηκαν τα εξής πρόσωπα: Από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Βασίλειος Κεγκέρογλου, από τον ΣΥΡΙΖΑ ο κ. Χρήστος Μαντάς, από τη Νέα Δημοκρατία ο κ. Ιωάννης Βρούτσης, από τον Λαϊκό Σύνδεσμο - Χρυσή Αυγή ο κ. Δημήτριος Κουκούτσης, από το Κομμουνιστικό Κόμμα Ελλάδας ο κ. Χρήστος Κατσώτης, από το Ποτάμι ο κ. Κωνσταντίνος Μπαργιώτας, από τους Ανεξάρτητους Έλληνες ο κ. Αθανάσιος Παπαχριστόπουλος και από την Ένωση Κεντρώων η κ. Θεοδώρα Μεγαλοοικονόμου.
Κύριε Πρόεδρε, θα μπορούσα να πω κάτι για ένα διαδικαστικό θέμα;
Συγγνώμη και από τους συναδέλφους, θα δώσουμε για λίγο τον λόγο στον κύριο Υπουργό. Ορίστε, κύριε Υπουργέ, έχετε τον λόγο.
Επειδή είμαστε δύο Υπουργοί συναρμόδιοι, έχει συναρμοδιότητα και ο Υφυπουργός, θα παρακαλούσα τον χρόνο που έχουμε να τον διανείμουμε εσωτερικά μεταξύ μας. Δεν ζητάω περισσότερο χρόνο.
Καλώς. Εντάξει, κύριε Υπουργέ. Οπότε εισερχόμαστε στη συζήτηση της επίκαιρης επερώτησης με πρώτη επερωτώσα Βουλευτή την κ. Χριστοφιλοπούλου, η οποία έχει τον λόγο για δέκα λεπτά, και θα ακολουθήσουν άλλοι έξι Βουλευτές του κόμματος. Πριν ξεκινήσετε, κυρία Χριστοφιλοπούλου, με την άδεια σας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαπέντε μαθήτριες και μαθητές και τέσσερις συνοδοί εκπαιδευτικοί από το 91ο Δημοτικό Σχολείο Αθηνών. Η Βουλή τους καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κυρία Χριστοφιλοπούλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είστε θιασώτης της μετριοπάθειας, λυπάμαι όμως ότι για το ζήτημα που θα συζητήσουμε σήμερα, δεν μπορεί κανείς να μιλήσει με πολλή μετριοπάθεια, γιατί δυστυχώς κάθε ημέρα που περνάει επιφυλάσσει μια ακόμη δυσάρεστη έκπληξη στους συνταξιούχους αυτής της χώρας. Τελευταίο κρούσμα όσοι είδαν τις νέες περικοπές στις επικουρικές συντάξεις που έρχονται αναδρομικά από τον Ιούνιο. Και δεν χρειάζεται, κυρίες και κύριοι συνάδελφοι, κανείς να ξέρει πολλά μαθηματικά προχωρημένα ή να κάνει κάποια νομική ανάλυση υψιπετή για να καταλάβει ένας συνταξιούχος, που αντί της επικουρικής των 150 ευρώ που ελάμβανε, είδε 25 ευρώ στον λογαριασμό του, ότι το ασφαλιστικό που φέρει την σφραγίδα ΣΥΡΙΖΑ - ΑΝΕΛ και το όνομά σας, κύριε Υπουργέ, τον φτωχοποιεί χωρίς έλεος, ούτε ο συνταξιούχος που λάμβανε 216 ευρώ επικουρική και τώρα παίρνει λιγότερα από 100 ευρώ. Τι μας λέτε; Τι λέτε στον ελληνικό λαό; Τι είπε ο Πρωθυπουργός στην ΔΕΘ; Είναι, λέει, 10%. Είναι λίγοι. Προσέξτε, κυρίες και κύριοι συνάδελφοι, είναι λίγοι αυτοί που θίγονται. Και εγώ σας ρωτώ: Είναι λίγοι οι τετρακόσιες χιλιάδες συνταξιούχοι με άθροισμα κύριας επικουρικής έως πάνω από 1.180 ευρώ; Είναι λίγοι οι τετρακόσιες χιλιάδες; Και συνεχίζω. Είναι λίγοι οι σαράντα πέντε χιλιάδες συνταξιούχοι, οι οποίοι βλέπουν τις επικουρικές τους συντάξεις να περικόπτονται, πολλοί από αυτούς και 40% και 50%; Είναι λίγοι οι διακόσιες ογδόντα πέντε χιλιάδες δημόσιοι υπάλληλοι συνταξιούχοι του δημοσίου, που χάνουν τα μερίσματα; Είναι λίγοι τελικά όλοι οι νέοι συνταξιούχοι που βλέπουν τις συντάξεις τους μειωμένες κατά 15% έως 30%; Επίσης, το άλλο που λέτε ότι αυτά είναι κάποια μικρά ποσά, πολύ μικρά. Αλήθεια, πόσο μικροποσό είναι για εσάς τα 100 ευρώ έως 200 ευρώ που χάνουν οι μισοί συνταξιούχοι της χώρας; Πόσο είναι για εσάς αυτό το ποσό; Είναι μικρό; Πόσο μικροποσό είναι για εσάς η περικοπή της σύνταξης του συνανθρώπου μας που έχει αναπηρίες και έχει αυξημένες ανάγκες, ακριβώς επειδή έχει αναπηρίες; Και δεν είχατε έλεος ούτε για τους ανάπηρους. Πόσο μικρά ποσά είναι τελικά το να τσακίζετε και τις χήρες με το 50% της σύνταξης; Χήρες, ανάπηροι και βεβαίως οι χαμηλοσυνταξιούχοι που ανέφερα και που πρέπει να το τονίσω, γιατί έχουμε τριακόσιες ενενήντα χιλιάδες δικαιούχους του ΕΚΑΣ, που θα το χάσουν - υπάρχουν οι πρώτοι που το έχασαν ήδη - έως το τέλος του 2018. Αυτή είναι η δήθεν Αριστερά, που τσακίζει το ΕΚΑΣ των χαμηλοσυνταξιούχων, που εμείς θεσμοθετήσαμε. Αυτά κάνετε. Και λέτε ότι είναι λίγα και αφορούν ένα μικρό ποσοστό των ανθρώπων της εργασίας, που έχουν πια γίνει απόμαχοι. Αλλά έτσι είστε εσείς, κύριε Υπουργέ. Οι αριστεροί του λευκού κολλάρου, της ποσέτ, της «δεξιάς τσέπης» και των νεοφιλελεύθερων μνημονίων του κ. Σόιμπλε. Αυτοί είστε εσείς. Βεβαίως, για να μην σας αδικήσω, έχετε μάθει και αρκετά από τη σταλινική προπαγάνδα. Εκεί παίρνετε άριστα ως αριστεροί, τελείως όμως μονολιθικοί. Και τι κάνατε; Στείλατε με έξοδα του ελληνικού δημοσίου επιστολές, όχι για να εξηγήσετε, όπως σας ζητήσαμε. Γιατί σας ζητήσαμε να στείλετε όντως επιστολές, να στείλετε αρμοδίως και υπηρεσιακώς επιστολές. Και όχι αυτό που κάνατε εσείς, με υπογραφή Υπουργού, πολιτικού προσώπου, και με προπαγάνδα ότι δήθεν «εμείς πήραμε ασφαλιστικό κατεστραμμένο». Και όχι μόνο τους κάνετε προπαγάνδα με έξοδα του ελληνικού δημοσίου, κομματική προπαγάνδα - αίσχος - αλλά δεν τους έχετε και τα νούμερα. Τους λέτε άλλα. Ξέρετε, κύριε Υπουργέ, πόσοι συνταξιούχοι άλλα νούμερα παίρνουν και άλλα βλέπουν στην επιστολή που πήρανε; Γι' αυτό τα έκαψαν. Δεν τα έκαψαν από κάποιο κομματικό μένος. Δεν τα έκαψαν για να κάνουν αντιπολίτευση στην Κυβέρνηση. Τα έκαψαν διότι δεν μπορείτε καν, ούτε τόσο δα, να διαχειριστείτε. Δεν είναι ότι κάνετε την προπαγάνδα σας. Είναι ότι κάνετε και λάθη! Η Κυβέρνησή σας έχει επιβαρύνει συνολικά το ασφαλιστικό. Προσέξτε, η Κυβέρνησή σας. Εμείς δεν είπαμε ποτέ ότι το ασφαλιστικό δεν έχει προβλήματα. Αλλά προσέξτε: Το 2014 είχαν ζητηθεί δύο πράγματα: Τρία ταμεία και η ρήτρα μηδενικού ελλείμματος, που θα οδηγούσε σε 7% περικοπή των επικουρικών συντάξεων. Τίποτε άλλο δεν υπήρχε από τους δανειστές στο ασφαλιστικό. Τίποτε άλλο. Τι έγινε μετά; Πώς φορτώθηκε ο ελληνικός λαός επιπλέον 86 δισεκατομμύρια από το μνημόνιό σας; Πώς πήγαμε στην ύφεση; Πώς πήγαμε στα capital controls; Πώς επιβάρυναν αυτά και η αύξηση της ανεργίας το ασφαλιστικό, σε σημείο να φτάσει αυτή τη στιγμή ο λογαριασμός ΣΥΡΙΖΑ - ΑΝΕΛ να είναι 2,3 δισεκατομμύρια; Και μην ακούσουμε για PSI, το οποίο PSI υπάρχει - διότι εδώ είναι η μεγάλη μας δικαίωση - στο προσχέδιο του προϋπολογισμού και το στηρίξατε ως Κυβέρνηση. Διότι όντως το PSI ήταν αυτό που πήρε μεγάλος χρέος από τις πλάτες του ελληνικού δημοσίου, του δημοσίου που στήριξε τα ταμεία, που έχασαν ακριβώς από το PSI. Τους έδωσε περισσότερα εκατομμύρια ευρώ από αυτά που είχαν χάσει από το PSI. Μην ακούμε, λοιπόν, τις καραμέλες αυτές της προπαγάνδας. Λέω ξανά ότι ήταν αχρείαστα τα επιπλέον 2,3 δισεκατομμύρια ευρώ του ασφαλιστικού. Αυτός ο νόμος δεν είναι μόνο η ταφόπλακα του ασφαλιστικού. Είναι και η ταφόπλακα της οικονομίας. Διότι ξέρετε πάρα πολύ καλά ότι το ένα συνδέεται με το άλλο και γίνεται φαύλος κύκλος. Από τη μια, η ύφεση και η ανεργία δεν τροφοδοτούν το ασφαλιστικό. Και από την άλλη, το ίδιο το ασφαλιστικό, όταν τσακίζει τις παραγωγικές δυνάμεις, και αυτό συμβάλλει στην περαιτέρω ύφεση και άρα στην περαιτέρω καταρράκωση του ίδιου του ασφαλιστικού συστήματος. Βεβαίως, τι κάνατε; Το αντίθετο. Επιστήμονες, γιατροί, μηχανικοί, ελεύθεροι επαγγελματίες, έμποροι, αγρότες; Μπήκαν όλοι στη μέγγενη των αυξημένων εισφορών, που συνδέονται με το εισόδημα με διπλό κίνητρο: Φοροδιαφυγής και εισφοροδιαφυγής. Πώς αυτοί οι άνθρωποι με αυτό το πολιτικό και οικονομικό κλίμα να μπορούν να επενδύσουν; Να μπορούν να δραστηριοποιηθούν επαγγελματικά; Και να το κάνουν με κίνητρο να ασφαλίζονται και όχι με κίνητρο αντιασφαλιστικό, όπως εισάγει ο νόμος σας από το παράθυρο; Τσακίζετε τις παραγωγικές δυνάμεις. Και άρα, τσακίζετε το ίδιο το ασφαλιστικό με την παρέμβασή σας. Θέλατε ποτέ να κάνετε διάλογο; Όχι. Τέτοιον καιρό πέρσι, κύριε Υπουργέ - δεν ξέρω αν θα είστε σήμερα ή αύριο εσείς, αλλά η ίδια Κυβέρνηση θα είναι - με τους εμπειρογνώμονες εμείς πρώτοι σας είπαμε: «Ελάτε να καθίσουμε κάτω». Παρουσιάσαμε τότε τις προτάσεις μας. Και είχαμε προτάσεις συγκεκριμένες για το ασφαλιστικό. Και σας είπαμε: «Ελάτε να γίνει διάλογος». Όχι μόνο διάλογος δεν έγινε, αλλά έγινε διά διαρροών. Έγινε διάλογος διά διαρροών και διά σύγκλησης και καλέσματος επιμέρους φορέων στο Υπουργείο. Αυτό δεν είναι συστηματικός διάλογος βεβαίως. Και τρέχαμε να σώσουμε την κατάσταση τον περασμένο χειμώνα με μια Ελλάδα που καιγόταν και με δρόμους κλειστούς. Επιλεκτικά ο κύριος Πρωθυπουργός, επιλεκτικά πάντα, να καλεί πότε τους εργοδότες και πότε τους αγρότες και ποτέ τη ΓΣΕΕ. Προσέξτε, η Αριστερά ποτέ τη ΓΣΕΕ. Άρα, διάλογο δεν κάνατε. Δεν τον θέλατε εξάλλου. Τις άλλες προτάσεις δεν τις ακούσατε. Πήγατε και κάνατε αυτό το ασφαλιστικό εξάμβλωμα. Σας λέμε και πάλι ότι δεν βγαίνει. Και κλείνω, κύριε Πρόεδρε. Θέλω μόνον ένα λεπτό την ανοχή σας. Ακούσαμε πάλι τον κ. Ντάισελμπλουμ να βάζει στο τραπέζι το άνοιγμα του ασφαλιστικού. Και εμείς στηρίζουμε την Ελλάδα και λέμε: «Οι απαιτήσεις των δανειστών, κάποια στιγμή θα πρέπει να καταλάβουν ότι υπάρχουν όρια». Υπάρχουν όρια στην ελληνική κοινωνία, υπάρχουν όρια στην ελληνική οικονομία και προ καιρού τα έχουμε υπερβεί. Είμαστε εμείς που στα φόρα του σοσιαλιστικού κόμματος λέμε για χαλάρωση του συμφώνου σταθερότητας στα θέματα υγείας, κοινωνικής πολιτικής και παιδείας. Αλλά, την ώρα που ο κ. Ντάισελμπλουμ λέει αυτά κι εσείς του απαντάτε ότι το ασφαλιστικό δεν κλείνει, έρχεται στο μυαλό μου δυστυχώς, ο περίφημος κόφτης που εισαγάγατε και η προσωπική διαφορά. Σας λέγαμε τότε - και με αυτό θα ολοκληρώσω - ότι η προσωπική διαφορά μπορεί να κοπεί και να πέσει σαν ώριμο φρούτο, χωρίς προβλήματα συνταγματικότητας. Και πίσω από το μυαλό μας ήταν, και δεν θέλαμε να το πιστέψουμε, αλλά το φοβόμαστε, ότι θα χρησιμοποιήσετε την προσωπική διαφορά για να πάει εύκολα ο κόφτης και να γίνουν όσα είπατε. Και επειδή είπατε, κύριε Υπουργέ, ότι το ασφαλιστικό έχει κλείσει, φοβάμαι πολύ ότι με αυτήν την καταστροφική πολιτική, όχι μόνο δεν έχει κλείσει το ασφαλιστικό, αλλά συμβαίνει το εντελώς αντίθετο. Εμείς είμαστε εδώ για να ασκήσουμε κριτική. Οι προτάσεις μας υπάρχουν, αλλά από την πλευρά τη δική σας δεν βλέπω καμμία δημιουργική διέξοδο.
Ευχαριστούμε. Τον λόγο έχει ο δεύτερος επερωτών Βουλευτής κ. Μανιάτης, Βουλευτής Αργολίδας.
Αγαπητοί συνάδελφοι, το συνταξιοδοτικό αποτελεί ίσως την κορύφωση μιας ντροπιαστικής πολιτικής που ασκεί αυτή η Κυβέρνηση. Μιας πολιτικής που ντροπιάζει βαθύτατα και τη χώρα και πολύ περισσότερο την Αριστερά. Κύριε Υπουργέ, εσείς και τα μέλη της Κυβέρνησής σας έχετε προκαλέσει τη μεγαλύτερη ζημία που έχει προκληθεί τις τελευταίες δεκαετίες σε αυτό που υποτίθεται ότι υπηρετείτε και αυτό με το οποίο εξαπατήσατε τους Έλληνες πολίτες: την ιδέα και τις αξίες της Αριστεράς. Γιατί προδώσατε όσους καλοπροαίρετα σας ψήφισαν και τους προδώσατε με ψέματα και χυδαιότητες, με διχαστικό και βίαιο λόγο, με υπόγειες διαδρομές σε σχέση με το δεξιό παρακράτος, με παραχώρηση της δημόσιας περιουσίας στους ξένους, με τον βιασμό και την προσβολή της αξιοπρέπειας των Ελλήνων συνταξιούχων που τους κάνατε τρόφιμους στα συσσίτια, με τον διορισμό συζύγων και συντρόφων σε κρατικές θέσεις, με το να διώχνετε όποιον θέλει να επενδύσει έστω και ένα ευρώ σε αυτήν τη χώρα και με την οικτρή κατάσταση όταν τίθεται το ερώτημα: «Πείτε μας, κύριοι της Κυβέρνησης, έχετε δημιουργήσει έστω και μία θέση εργασίας στον ιδιωτικό τομέα;» η απάντηση να είναι «ούτε μία». Επειδή, λοιπόν, δεν ταιριάζει σε αυτήν τη χώρα και στους άνεργους αυτής της χώρας να είναι οι διαδρομιστές και οι ικέτες, οι επαίτες του ΟΑΕΔ, γι' αυτό όσο πιο γρήγορα φύγετε από την Κυβέρνηση, τόσο το καλύτερο για την κοινωνία και τον τόπο. Έχετε εξελιχθεί στον χειρότερο πολιτικό και κοινωνικό εφιάλτη της ελληνικής κοινωνίας. Όμως, αγαπητές και αγαπητοί συνάδελφοι, τις τελευταίες λίγες μέρες η Κυβέρνηση διέπραξε και δύο πολιτικές απατεωνίες. Την πρώτη απατεωνία τη ζήσαμε στην κορύφωσή της μόλις χθες στην Αίθουσα της Ολομέλειας. Ο κατάφωρα, ο κατάδηλα αντισυνταγματικός νόμος Τσίπρα - Παππά δεν φτάνει που κατέπεσε στο Συμβουλίου Επικρατείας, αλλά είχαμε στη συνέχεια τις ύβρεις της Κυβέρνησης διά της Κοινοβουλευτικής Εκπροσώπου σε βάρος του Ανωτάτου Δικαστηρίου της χώρας, τις υπόγειες διαδρομές και τις διαρροές πληροφοριών για ανωτάτους δικαστικούς, τον εξευτελισμό του ανασυρθέντος κ. Πολύδωρα, τον οποίο στη συνέχεια ως «στημένη λεμονόκουπα» τον παρέδωσαν εκεί που πρέπει να παραδοθεί και χθες το βράδυ ο κ. Παππάς και η Κυβέρνηση «τα κατάπιαν όλα αμάσητα». Πίσω όλες οι αρμοδιότητες στο Εθνικό Συμβούλιο Ραδιοτηλεόρασης, όλα από σημείο μηδέν και στην πραγματικότητα ακύρωση του νόμου που προσέβαλε και προσβάλλει την ανεξαρτησία του Εθνικού Ραδιοτηλεοπτικού Συμβουλίου. Η δεύτερη πολιτική απατεωνία διαπραχθεί χθες ξανά στο Εθνικό Κοινοβούλιο και αφορά το «Άγιο Δισκοπότηρο» της κυβερνητικής προπαγάνδας, την κυβερνητική προπαγάνδα, που λέει ότι τα εκχωρήσαμε όλα στους ξένους, υποκύψαμε, παραδοθήκαμε, αλλά θα μας δώσουν το χρέος. Και το χρέος είναι η κορυφαία επιλογή της Κυβέρνησης. Και τι βγαίνει και λέει χθες ο κ. Χουλιαράκης; Ξέρετε, λέει, κάτι; Το χρέος δεν είναι η πανάκεια. Αυτό, λοιπόν, που συνιστά για την Κυβέρνηση την κορυφαία πολιτική επιλογή, ομολογεί ο Υπουργός Οικονομικών ότι δεν είναι πανάκεια. Μετά από αυτά αναρωτιέμαι με ποιους άλλους χαρακτηρισμούς θα μπορούσε ένας ήρεμος αξιολογητής της Κυβέρνησης να αξιολογήσει την πορεία σας. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου δώσετε, παρακαλώ, και τον χρόνο της δευτερολογίας μου, γιατί έχω άλλη υποχρέωση κοινοβουλευτική και δεν θα μπορέσω να δευτερολογήσω αργότερα.
Καλώς, κύριε Μανιάτη. Έχετε επιπλέον τρία λεπτά.
Ευχαριστώ πολύ, κύριε Πρόεδρε. Ας θυμηθούμε δυο - τρεις βασικούς αριθμούς. Τριακόσιες ογδόντα πέντε χιλιάδες χαμηλοσυνταξιούχοι χάνουν το ΕΚΑΣ, το ΕΚΑΣ που το 1996 θεσμοθετήθηκε από το ΠΑΣΟΚ. Διακόσιες εξήντα χιλιάδες συνταξιούχοι βλέπουν μείωση έως 50% στις επικουρικές τους. Υποτίθεται, δεσμευόταν η Κυβέρνηση, ότι μόνο το 10% θα υποστεί μειώσεις. Διακόσιες ογδόντα πέντε χιλιάδες συνταξιούχοι του δημοσίου βλέπουν μείωση του μερίσματος του Μετοχικού Ταμείου Πολιτικών Υπαλλήλων. Εκατόν πενήντα χιλιάδες νέοι συνταξιούχοι μειώσεις στις συντάξεις αναπηρίας και χηρείας. Τριακόσιες εβδομήντα χιλιάδες αιτήσεις συνταξιούχων βρίσκονται σε εκκρεμότητα. Διαλύεται ο χώρος των ελευθέρων επαγγελματιών και των επιστημόνων. Όποιος έχει 15.000 ευρώ εισόδημα, όποιος έχει διαπράξει αυτήν τη μεγάλη αμαρτία, πληρώνει για φορολογία και ασφάλεια πάνω από 60% του εισοδήματός του. Μόνο για ασφάλεια πληρώνει 5.700 ευρώ. Και βεβαίως, θα λογοδοτήσετε, κύριοι της Κυβέρνησης, και για μια άλλη τεράστια ζημία που έχετε προκαλέσει στον ελληνικό λαό, πέρα από τα δάνεια, τα χρέη της «Βαρουφάκιας διαπραγμάτευσης», που ο κ. Μοσκοβισί στο πρόσφατο βιβλίο του τον θεωρεί, προφανώς μαζί με τον κύριο Πρωθυπουργό, τους αποκλειστικά υπεύθυνους για το τρίτο και ας ευχηθούμε, όχι το τέταρτο μνημόνιο. Χάσαμε ως δημόσια περιουσία, από το γεγονός ότι θα πηγαίναμε σε 6% αθροιστικά ανάπτυξη της χώρας το 2015 και το 2016, 20 δισεκατομμύρια ευρώ. Ο ελληνικός λαός θα έπρεπε σήμερα να έχει ΑΕΠ 195 δισεκατομμύρια και έχουμε 175 δισεκατομμύρια. Η καταστροφική πολιτική της δικής σας Κυβέρνησης 20 δισεκατομμύρια και άλλα 20 δισεκατομμύρια, που χάσαμε από την ανακεφαλαιοποίηση των τραπεζών. Έχουν χαθεί 40 δισεκατομμύρια της περιουσίας των Ελλήνων πολιτών, λόγω της τρομερής, της αδιανόητης διαπραγμάτευσής σας. Και περιττεύει να πω για την καταστροφή που έχετε επιφέρει ήδη στους μικρομεσαίους επαγγελματίες των χωριών κάτω από δύο χιλιάδες κατοίκους. Στους αγρότες, ένα ζευγάρι με 12 χιλιάδες ευρώ εισόδημα - ένα άλλο μεγάλο έγκλημα για τον αγρότη είναι να έχει 1.000 ευρώ τον χρόνο εισόδημα - δίνει το 45% του εισοδήματός του για φορολογία και ασφαλιστικές εισφορές. Ερώτηση μετά από όλα αυτά: Υπάρχει άλλος δρόμος; Υπάρχουν προτάσεις; Εμείς καταθέτουμε συγκεκριμένες προτάσεις. Ναι, είμαστε ένα κόμμα μικρό, που όμως πάντα στάθηκε υπεύθυνα, πατριωτικά και με κοινωνική ευαισθησία. Ξεκαθαρίζουμε ότι δεν πρόκειται να δεχθούμε καμμία περαιτέρω μείωση οποιασδήποτε σύνταξης και καταθέτουμε τις ακόλουθες τέσσερις προτάσεις: Πρόταση πρώτη, την οποία κατέθεσε η κ. Γεννηματά στη Διεθνή Έκθεση Θεσσαλονίκης: Για κάθε νεοπροσλαμβανόμενο σε μια επιχείρηση που δεν απολύει, τα 100 ευρώ της επιβάρυνσης του εργοδότη να λογίζονται ως φοροαπαλλαγή ως 130 ευρώ, δηλαδή 30% αύξηση της ελάφρυνσης του εργοδότη. Δεύτερη πρόταση: Ιδιωτικοποιήσεις. Τα ξεπουλήσατε όλα στους ξένους. Ζητούμε από εσάς να αναδιαπραγματευτείτε για το πού θα πάνε τα έσοδα από τις αποκρατικοποιήσεις. Και ζητάμε το 25% αυτών που θα απομείνουν στο ελληνικό δημόσιο, να πηγαίνει στο ασφαλιστικό σύστημα. Όμως, για να γίνει αυτό δεν πρέπει να βλέπουμε πρωτοσέλιδα, όπως το σημερινό, μιας πολύ σοβαρής εφημερίδας που λέει «Τρικλοποδιές Υπουργών σε επενδύσεις».
Κύριε Μανιάτη, ολοκληρώνετε σας παρακαλώ, γιατί εξαντλήσατε και τον χρόνο της δευτερολογίας σας.
Ολοκληρώνω, κύριε Πρόεδρε. Και που αναφέρεται; Στην καινούρια απόφαση του κ. Σκουρλέτη για τις Σκουριές, που τον καταγγέλλουν οι δυόμισι χιλιάδες εργαζόμενοι στα μεταλλεία Χαλκιδικής, την Κασσιόπη που καθυστερεί, το Ελληνικό με τους εβδομήντα χιλιάδες εργαζόμενους που ακόμη το ταλαιπωρείτε, τον Αστέρα Βουλιαγμένης. Άρα, ιδιωτικοποιήσεις με κοινωνική ευαισθησία και με μέρισμα για το ασφαλιστικό σύστημα της χώρας. Τρίτη πρόταση: Χθες ο κ. Παππάς στο «ΣΚΑΙ» είπε και κάτι σωστό. Είπε ότι λαχταράτε να εφαρμόσετε το νορβηγικό μοντέλο για το ταμείο κοινωνικής αλληλεγγύης από τα έσοδα για πετρέλαια. Ο κ. Παππάς το είπε. Του χρόνου, ξέρετε η Κύπρος, κύριε Υπουργέ, πόσα θα εισπράξει, μόνο από το οικόπεδο Αφροδίτη του φυσικού αερίου; Η κυπριακή δημοκρατία του χρόνου θα εισπράξει 600 εκατομμύρια ευρώ από το κοίτασμα Αφροδίτη. Έχετε ήδη τρεις υπογεγραμμένες συμβάσεις. Έχετε άλλους έξι φακέλους, για έξι οικόπεδα και δεκαοχτώ μήνες κοιμάστε. Μοιάζει σαν να μην θέλετε να φέρετε έσοδα στο ελληνικό δημόσιο, γιατί προφανώς απεχθάνεστε τους ιδιώτες επενδυτές.
Κύριε Μανιάτη, σας παρακαλώ, πρέπει να κλείσετε.
Ευχαριστώ, κύριε Πρόεδρε, για την ανοχή σας. Τέλος, μια κουβέντα μόνο για τον ταλαιπωρημένο κλάδο της οικοδομής. Το πρόγραμμα «Εξοικονομώ Κατ' Οίκον» έχει προικοδοτηθεί τώρα, για να απορροφήσει 1,2 δισεκατομμύρια ευρώ. Τώρα. Για κάθε ένα εκατομμύριο στην εξοικονόμηση ενέργειας, δημιουργούνται τριάντα θέσεις εργασίας στην οικοδομή. Υπολογίστε τις πάνω από τριάντα πέντε χιλιάδες θέσεις εργασίας, που μπορούν να δημιουργηθούν τους επόμενους μήνες στην οικοδομή. Προχωρήστε, αλλιώτικα όπως σας έχει καταδικάσει η ιστορία, θα σας καταδικάσει πολύ σύντομα πολύ σύντομα και ο ελληνικός λαός. Ευχαριστώ πολύ.
Τον λόγο έχει ο κ. Κρεμαστινός Δημήτριος, Βουλευτής Δωδεκανήσου και Αντιπρόεδρος της Βουλής.
Ευχαριστώ, κύριε Πρόεδρε. Κύριε Πρόεδρε και κύριε Υπουργέ, οι αλήθειες πρέπει να λέγονται και σας συμβουλεύω φιλικά να πείτε όλη την αλήθεια. Το 1994, δεν θα το θυμάστε, ήμουν Υπουργός Υγείας, Πρόνοιας και Κοινωνικών Ασφαλίσεων, γιατί τότε οι κοινωνικές ασφαλίσεις ανήκαν στο Υπουργείο Υγείας. Τότε, λοιπόν, παραλάβαμε από την προηγούμενη κυβέρνηση, έναν νόμο που είχε ψηφίσει η Βουλή με Υπουργό τον κ. Σιούφα, που επέβαλε εισφορές. Το ΠΑΣΟΚ τότε προεκλογικά, είχε πει ότι ερχόμενο στην κυβέρνηση αυτό θα το ανατρέψει. Όταν είδα την πραγματικότητα των ασφαλιστικών ταμείων, εδώ στη Βουλή είχα πει ότι τα ασφαλιστικά ταμεία είναι μια βραδυφλεγής βόμβα, που κάποια στιγμή θα σκάσει στα χέρια κάποιου. Και έπεισα τον Ανδρέα Παπανδρέου να μην πάρει πίσω τα μέτρα τα οποία είχε εισηγηθεί και ψηφίσει ο κ. Σιούφας. Δεν τα πήρε, λοιπόν, τα μέτρα. Μετά από χρόνια ήρθε ο κ. Γιαννίτσης ο οποίος είπε χειρότερα πράγματα και τότε παραλίγο να πέσει η Κυβέρνηση. Όλοι βγήκαν στους δρόμους και ήθελαν τα πάντα, ζητούσαν τα πάντα, παροχές, να μην πληρώνουμε τίποτα, με φορολογία μηδέν κ.λπ.. Και ο κ. Γιαννίτσης αποχώρησε από την κυβέρνηση. Ήρθε ο φίλος μου ο Ανδρέας Λοβέρδος και είπε ξαφνικά το περίφημο «δεν υπάρχει μία στα ταμία» και σόκαρε. Είπε, όμως, την αλήθεια. Και σας προτρέπω να πείτε και εσείς όλη την αλήθεια, η οποία πράγματι είναι τραγική και θα σας πω γιατί. Η Κυβέρνηση προσπαθεί με σπασμωδικές ενέργειες να σταθεί και να αντιμετωπίσει τα πράγματα. Δηλαδή, εμείς παραλίγο να ρίξουμε τότε την Κυβέρνηση ΠΑΣΟΚ - Νέας Δημοκρατίας, διότι είχαμε πει ότι δεν πρέπει να επιβληθούν 20 ευρώ στα νοσοκομεία τότε για τους νοσηλευόμενους. Τελικά αυτό το πήρε πίσω ο Πρωθυπουργός ο κ. Σαμαράς. Όμως, τώρα, μόλις ήρθε η Κυβέρνηση του ΣΥΡΙΖΑ, έσβησε τα 5 ευρώ, που ήταν μια δαπάνη για τον κόσμο την οποία πλήρωνε στα νοσοκομεία, αλλά με αυτά τα 5 ευρώ τα νοσοκομεία πλήρωναν τους επικουρικούς ιατρούς, διόρθωναν τις βλάβες κ.λπ.. Υπήρξε ένα κενό. Τι να γίνει; Βάζουμε 6% στις επικουρικές και αυξάνουμε το 4% σε 6% στις κανονικές συντάξεις και περιμένει ο ΕΟΠΥΥ να πάρει τα λεφτά να τα δώσει στα νοσοκομεία, αλλά δεν τα αποδίδει στα νοσοκομεία. Γιατί δεν τα αποδίδει; Γιατί υπάρχει κενό μαύρο στην οικονομία. Τι γίνεται, λοιπόν; Τα νοσοκομεία δεν μπορούν να λειτουργήσουν. Άρα, πας να διορθώσεις κάτι, πας να ευχαριστήσεις κάποιους, δημιουργείς ένα πρόβλημα. Αυτές είναι σπασμωδικές κινήσεις. Αυτό πρέπει να το αντιληφθεί η Κυβέρνηση, δηλαδή ότι με σπασμωδικές κινήσεις δεν επιλύονται τα προβλήματα. Αυτό, λοιπόν, είναι το πρώτο πρέπει να πούμε. Δεύτερον και ανησυχητικό είναι ότι εάν τελικά αυτά πήγαιναν στον ΕΟΠΥΥ θα είχε περίπου 1 δισεκατομμύριο ευρώ με 1,5 δισεκατομμύριο ευρώ και όλα θα λειτουργούσαν σωστά. Δεν πάνε αυτά, γιατί υπάρχει η μαύρη τρύπα της οικονομίας και δεν λειτουργεί τίποτα σωστά. Οπότε, πάλι πληρώνει τον λογαριασμό η Κυβέρνηση, διότι πράγματι δεν λειτουργεί τίποτα σωστά στα νοσοκομεία. Αρκεί να σας πω ότι στο «ΑΤΤΙΚΟ» ο μαγνητικός τομογράφος είναι δύο χρόνια χαλασμένος και δεν μπορεί να αντικατασταθεί. Στο μεγαλύτερο νοσοκομείο! Άρα, το βλέπετε, είναι αυταπόδεικτο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Δυστυχώς, δεν έχουμε χρόνο. Θα χρειαστεί να χρησιμοποιήσω και εγώ τη δευτερολογία μου, κύριε Πρόεδρε, για να πω ορισμένα πράγματα, γιατί ο χρόνος είναι περιορισμένος. Θα μπορούσε, εάν η Κυβέρνηση είχε λεφτά από μια μεγάλη ανάπτυξη, να πληρώσει από τον προϋπολογισμό τα πάντα. Δεν το μπορεί όμως. Δεν έχει. Θα μπορούσατε να είχατε εισφορές από εργαζόμενους. Μα, φεύγουν στο εξωτερικό όλοι οι νέοι μας. Οι επιχειρήσεις κλείνουν. Πού να βρείτε τις εισφορές; Από εργοδότες; Οι εργοδότες προσπαθούν, με κάθε τρόπο, να μην πληρώσουν πότε νόμιμα και πότε μη νόμιμα και το γνωρίζετε. Άρα, υπάρχει το τρίπτυχο του πυλώνα της στήριξης του συνταξιοδοτικού προβλήματος, του ασφαλιστικού, που είναι σε πλήρη κατάρρευση. Συζητάμε τώρα και λέμε για ανάπτυξη. Ποια ανάπτυξη όμως; Μπορεί να θεωρήσουμε ανάπτυξη τη μη παραγωγική ανάπτυξη; Δηλαδή, εάν του χρόνου - όπως είχαμε στους Ολυμπιακούς Αγώνες - έχουμε έργα ή πάρουμε από το ΕΣΠΑ και έχουμε 0,5% ή 1% ανάπτυξη, αυτή η ανάπτυξη θα βοηθήσει το ασφαλιστικό πρόβλημα; Δεν νομίζω ότι θα το βοηθήσει. Δηλαδή, δεν είναι θέμα ανάπτυξης. Πρέπει να είναι παραγωγική η ανάπτυξη. Για την παραγωγική ανάπτυξη, όμως, χρειαζόμαστε επενδύσεις και επενδυτές. Όταν υπάρχει αυτή η αμφιθυμία ως προς τις επενδύσεις, δηλαδή όταν ο επενδυτής πρέπει να πάει είκοσι φορές στο δικαστήριο, για να μπορέσει να κάνει τελικά την επένδυσή του, θα προτιμήσει τη διπλανή χώρα, που είναι πάρα πολύ απλή η επένδυση. Θα προτιμήσει τη διπλανή χώρα, που έχει φορολογία 10% και 15% - ακόμα και η Κύπρος. Γιατί να έρθει στην Ελλάδα ο επενδυτής; Αυτά, λοιπόν, τα θέματα, εάν δεν τα λύσει η Κυβέρνηση, είναι η ίδια δέσμια των αντιλήψεών της. Δεν μπορεί να γίνει διαφορετικά. Δεν υπάρχει τρόπος να σταθεί το ασφαλιστικό, εάν δεν επιλυθούν αυτά τα επιμέρους, αλλά ουσιαστικά προβλήματα. Πάμε στα capital controls. Είπε χθες η κ. Λούκα ότι πρέπει να αρθούν. Το έχει πει τρεις φορές. Βλέπετε εσείς να αίρονται τα capital controls; Υπάρχει, δηλαδή, ασφάλεια, ώστε ο κόσμος να επιστρέψει τα λεφτά του αύριο στις τράπεζες; Μακάρι. Υπάρχει ασφάλεια να φέρουν τα λεφτά τους αυτοί που τα έχουν στο εξωτερικό; Πώς θα αρθούν τα capital controls; Λέμε, δηλαδή, λέξεις που δεν έχουν πρακτική εφαρμογή. Μπορούν οι τράπεζες να χρηματοδοτήσουν σήμερα μικρομεσαίες επιχειρήσεις; Δεν μπορούν. Πώς θα γίνει ανάπτυξη; Από πού, λοιπόν, θα έχουμε την ανάπτυξη; Μπορεί να γίνει δραστική μείωση της φορολογίας; Εάν δεν γίνει δραστική μείωση της φορολογίας, γιατί ο επενδυτής να μην επενδύσει στη διπλανή μας χώρα, που του δίνει 10% φορολογία και ένα ορισμένο χρόνο αφορολόγητο με την επένδυση και να έρθει σε μας που του ζητούμε 40% ή και παραπάνω, δεν ξέρω πόσα; Εάν τα δείτε όλα αυτά, λοιπόν, σαν Κυβέρνηση και όχι σαν Υπουργός Εργασίας, που καταλαβαίνω το πρόβλημά σας, τότε θα υπάρχει ένα φως στο βάθος του τούνελ. Δυστυχώς, εγώ - και το λέω για πολλοστή φορά - με αυτόν τον τρόπο και αυτόν τον δρόμο, δεν βλέπω φως στο βάθος του τούνελ. Αδιέξοδο βλέπω, μεγάλο αδιέξοδο. Και φυσικά, ο επόμενος από σας Υπουργός Εργασίας θα αναγκαστεί - όποτε γίνει, εύχομαι να μην είναι τώρα, αλλά όποτε γίνει - να πει χειρότερα πράγματα. Δεν μπορεί να πει καλύτερα. Οπότε, πείτε όλη την αλήθεια, όπως έκαναν μέχρι τώρα όλοι οι Υπουργοί και πείτε και στον Πρωθυπουργό, γιατί τώρα έχει και ανασχηματισμό, όλη την αλήθεια αν θέλει πραγματικά η χώρα να πάει μπροστά. Διαφορετικά, η χώρα μας δυστυχώς πάει προς τα πίσω. Βλέπω ότι λένε όλοι και επαναλαμβάνουν όλοι ότι πέφτει η ανεργία. Μα, φανταστείτε ότι αν φύγουν όλοι οι άνεργοι και πάνε στο εξωτερικό, θα έχουμε ανεργία 0%. Έχουν φύγει μισό εκατομμύριο άνθρωποι. Αν αυτοί γυρίσουν πίσω, είναι πεσμένη η ανεργία; Δηλαδή, απλά μαθηματικά. Και βλέπετε να λένε στις τηλεοράσεις «πέφτει η ανεργία». Πώς πέφτει η ανεργία; Με το να φεύγουν οι άνεργοι στο εξωτερικό; Η ανεργία πέφτει όταν υπάρχουν παραγωγικές επενδύσεις, όταν ανοίγουν δουλειές, όταν ανοίγουν καταστήματα και δεν κλείνουν. Τότε λέμε ότι πέφτει η ανεργία. Και με όλα αυτά, κύριε Πρόεδρε - καθώς βλέπω ότι και ο χρόνος ομιλίας μου τελειώνει - θα μπορούσα να μιλάω πολύ, εκείνο όμως το οποίο πρέπει να πούμε είναι ότι η παράταξη η δική μας, η ιστορική αυτή παράταξη που έδωσε στην Ελλάδα το κοινωνικό κράτος, που δεν υπήρχε καθόλου, έχει υποχρέωση να στηρίζει τις θέσεις της. Έχει υποχρέωση να λέει στα κόμματα αυτά που, τουλάχιστον δημοκοπικά, προηγούνται, ότι κανένα από τα δύο δεν υποστηρίζει, αλλά εφόσον δέχονται τις θέσεις της θα στηρίζει τις απόψεις τις δικές της μέσα από τους νόμους και να πάψουν αυτοί να λένε ότι το ΠΑΣΟΚ σήμερα στηρίζει τον ΣΥΡΙΖΑ και χθες στήριζε τη Νέα Δημοκρατία. Το ΠΑΣΟΚ δεν στηρίζει κανέναν. Το ΠΑΣΟΚ έχει αρχές. Τις αρχές αποδεδειγμένα τις επέβαλε στο κοινωνικό κράτος και με αυτές τις αρχές προχωρεί. Αυτό κάναμε και στο Ραδιοτηλεοπτικό Συμβούλιο και αυτό θα πράξουμε και στην επόμενη συνεδρίαση. Το ΠΑΣΟΚ πραγματικά, δεν στηρίζει κανένα. Απεναντίας, έχει επισημάνει τα σφάλματα που έχει κάνει η Κυβέρνηση του ΣΥΡΙΖΑ μέχρι τώρα κι έχει οδηγήσει τη χώρα σε αυτήν την κατάσταση, που βρίσκεται σήμερα. Ευχαριστώ.
Ευχαριστούμε τον κ. Κρεμαστινό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και πέντε εκπαιδευτικοί συνοδοί τους από το 1ο Δημοτικό Σχολείο Ξυλοκάστρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Οδυσσέας Κωνσταντινόπουλος, Βουλευτής Αρκαδίας.
Ευχαριστώ, κύριε Πρόεδρε. Κυρίες και κύριοι συνάδελφοι, είμαστε σήμερα εδώ, διαβάζοντας ότι σε λίγες ώρες θα γίνει ανασχηματισμός και είμαι σίγουρος ότι ο Υπουργός δεν θα έχει καμμία ανησυχία. Νομίζω ότι άνθρωποι σαν τον κύριο Υπουργό, που είπαν τόσα τέλεια ψέματα από την πλατεία Συντάγματος, μέχρι τώρα είναι δυσεύρετοι. Άρα, κύριε Υπουργέ, ο κ. Τσίπρας ψάχνει για καλούς ψεύτες. Τον καλύτερο τον έχει μπροστά του. Άρα, σίγουρα, σε καμμία περίπτωση δεν θα έχετε άγχος ότι θα χάσετε την θέση σας. Θα μου επιτρέψετε, όμως, πριν πω κάποια θέματα για το ασφαλιστικό, να συμπληρώσω κάτι ακόμα. Δεν είναι μόνο αυτό που είπα πριν. Ο κ. Κατρούγκαλος είναι ο υποστηρικτής της «καλής βίας». Ακούστε τι έλεγε ο κ. Κατρούγκαλος πριν από πέντε, έξι χρόνια, όταν τον ρώτησε ο κ. Πάγκαλος αν μπορεί να έρθει στο Πανεπιστήμιο. Τότε ήταν αγανακτισμένος ο κ. Κατρούγκαλος. Και τον ρώτησε: «Θα μπορούσα να έρθω στο Πανεπιστήμιο;». «Βεβαίως, έχετε το δικαίωμα», του απάντησε ο κ. Κατρούγκαλος, «όποιος εκτίθεται στην πολιτική θα πρέπει να απολαμβάνει του επαίνου, των ψόγων ακόμα και της καζούρας, όπως σας αξίζει και εσάς, κ. Πάγκαλε, που ρίξατε την χώρα στα βράχια». Να, που αλλάξαν τα πράγματα. Ακούστε τώρα βερσιόν του κ. Κατρούγκαλου στο συνέδριο του ΙΚΑ, στο οποίο έχουν φτάσει να είναι τόσο καλοί πελάτες της Νέας Δημοκρατίας, που τώρα τις διαδηλώσεις στο ΙΚΑ τις κάνουν οι συνδικαλιστές της Νέας Δημοκρατίας. Λέμε τώρα ότι είναι μεγάλοι επιστήμονες, τα έχουν κάνει όλα. Ακούστε τώρα τη βερσιόν του κ. Κατρούγκαλου. Διαβάζω το απομαγνητοφωνημένο κείμενο. Είπε ο κ. Κατρούγκαλος στους δεξιούς συνδικαλιστές: «Πρέπει να επιλέξουμε τον τρόπο της αντιπαράθεσης των επιχειρημάτων μας. Χουλιγκανισμό ή πολιτική; Με τον έλλογο λόγο ή με τις κραυγές;». Αυτός είναι ο κ. Κατρούγκαλος, ο Υπουργός Εργασίας της χώρας, ο οποίος είναι σημαντικό στέλεχος και θα μείνει στην Κυβέρνηση. Πάμε τώρα στα ουσιαστικά. Δεν χρειαζόταν καν εμείς σήμερα να μιλήσουμε για το ασφαλιστικό. Έχουν πάει οι πολίτες στο ΑΤΜ και ξέρουν τι έχει συμβεί στη χώρα, τι ψέματα και ποιες είναι οι υποσχέσεις που είχαν κάνει το προηγούμενο χρονικό διάστημα. Μείωση εφάπαξ κατά 20%, κατάργηση του ΕΚΑΣ, μειώσεις συντάξεων τον περασμένο Μάιο 2,5 δισεκατομμυρίων ευρώ, μείωση του μερίσματος σε τριακόσιες σαράντα χιλιάδες συνταξιούχους και μείωση, βέβαια - την οποία δεν ξέρω αν θα προλάβουν - στους νέους συνταξιούχους. Όσο για τις ασφαλιστικές εισφορές και τους νέους δικηγόρους, μηχανικούς, γιατρούς, φέρνει πολύ σύντομα αύξηση και μείωση του εισοδήματός τους κατά 25% με 30%. Θα σας πω ένα παράδειγμα. Δικηγόρος με πέντε χρόνια άσκηση επαγγέλματος και ακαθάριστο εισόδημα 20.000 ευρώ, πλήρωνε ασφαλιστικές εισφορές 4.096 ευρώ και φόρο 3.498 ευρώ και με τον νόμο ΣΥΡΙΖΑ - ΑΝΕΛ θα πληρώνει ασφαλιστικές εισφορές 7.490 ευρώ και φόρο 2.730 ευρώ. Άλλωστε, πριν λίγες μέρες αυτό που ψήφισε, το ξεψήφισε ακόμα και για την υγειονομική περίθαλψη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα ένα λεπτό ακόμα, κύριε Πρόεδρε. Δεν πίστευε ο κ. Κατρούγκαλος και η Κυβέρνηση όταν ψήφιζε το αντασφαλιστικό ότι θα έρθει και η μέρα όπου οι πολίτες, νέοι και παλιοί, νέοι εργαζόμενοι, αλλά και συνταξιούχοι θα έβλεπαν τον λογαριασμό. Εμείς πραγματικά στη Δημοκρατική Συμπαράταξη έχουμε και τεκμηριωμένη άποψη και ιδεοληψίες. Η δική μας εμμονή είναι η αξιοκρατία και η αλληλεγγύη. Δική μας ιδεοληψία είναι οι επενδύσεις και οι νέες θέσεις εργασίας, για να μην υπάρξουν άλλες μειώσεις σε μισθούς και συντάξεις. Σας ευχαριστώ πολύ.
Συνεχίζουμε με τον κ. Παπαθεοδώρου, Βουλευτή Αχαΐας.
Ευχαριστώ, κύριε Πρόεδρε. Κύριε Υπουργέ, υπάρχουν στην πολιτική ορισμένα συμβολικά λάθη, μικρά, τις περισσότερες φορές επικοινωνιακής διαχείρισης, τα οποία δημιουργούν συνθήκες κατάρρευσης πολύ πιο γρήγορα απ' ό,τι η πραγματική πολιτική. Ένα τέτοιο μικρό πολιτικό επικοινωνιακό λάθος ήταν ο τρόπος διαχείρισης της πολιτικής ήττας της Κυβέρνησης από τον νόμο Παππά και την απόφαση από το Συμβούλιο της Επικρατείας και η μετέπειτα διαχείριση από την Κυβέρνηση της όλης υπόθεσης. Ένα επικοινωνιακό, συμβολικό λάθος, το οποίο στοιχίζει στον ΣΥΡΙΖΑ σήμερα - και το βλέπουμε καθημερινά - είναι όταν υποστηρικτές των ατομικών δικαιωμάτων έρχονται να καλύψουν ομοφοβικές απόψεις στη Βουλή. Σας λέει κάτι αυτό; Αυτό δε το επικοινωνιακό λάθος, έχει να κάνει και με τη βαρύτητα που δίνουμε και στην προηγούμενη, αλλά και στην τωρινή στάση απέναντι σε αυτού του τύπου τις συμπεριφορές. Ένα επίσης μικρό επικοινωνιακό λάθος, κύριε Υπουργέ, είναι η επιστολή σας στους συνταξιούχους. Δεν ξέρω ποιος επικοινωνιακός αστέρας σάς πρότεινε την αποστολή της επιστολής σας στους συνταξιούχους, αλλά αν τον πληρώνετε, θα ήταν σκόπιμο να τον ρωτήσετε για το αποτέλεσμα που είχε αυτή η επιστολή. Οι συνταξιούχοι κατάλαβαν δύο πράγματα: Από τη μια πλευρά, ότι προσβάλλετε τη νοημοσύνη τους. Σας το λέω γιατί έχω μιλήσει με πολλούς από αυτούς, οι οποίοι βρίσκονται και στο στενό μου περιβάλλον. Από την άλλη, προκαλείτε το θυμό τους, διότι όταν πάνε να δουν τις επικουρικές συντάξεις, βρίσκουν κάποιες λίγες δεκάδες ευρώ. Άρα εδώ στο ζήτημα αυτής της μικρής επικοινωνιακής διαχείρισης πιστεύω ότι υπάρχει και λάθος, αλλά και μια τραγική αδιαφορία για το πώς κάποιος, ο οποίος δεν μπορεί να βγάλει το μήνα του, θα διαβάσει μια επιστολή που του λέει ότι όλα αυτά είναι καλώς καμωμένα. Άρα στην ουσία τίποτα δεν έμεινε όπως το ξέραμε, στο ασφαλιστικό και συνταξιοδοτικό σύστημα. Το ασφαλιστικό σύστημα είναι κρίσιμο για τη ζωή των πολιτών, είναι κρίσιμο για τη ζωή των μελλοντικών γενιών, είναι επίσης ένα ζήτημα το οποίο πραγματικά πιστεύω ότι θα πρέπει να μείνει έξω και από μικροκομματικά, αλλά και από επικοινωνιακά παιχνίδια. Τα μέτρα τα οποία προκρίνονται στον ν. 4387/2016, θέτουν σε κίνδυνο την αξιοπρεπή διαβίωση των ελευθέρων επαγγελματιών, των αγροτών, των εργαζομένων, των μελλοντικών συνταξιούχων, καθώς και του πυρήνα του δικαιώματος όλων αυτών, για μια αποτελεσματική κοινωνική ασφάλιση. Εξάλλου, θα πρέπει όλοι μας να μην ξεχνάμε ένα θεμελιώδη κανόνα - νομίζω ότι το βρήκα σε ένα βιβλίο σας - ότι το κράτος δεν απαλλάσσεται της εγγυητικής του ευθύνης απέναντι στους συνταξιούχους, ανεξάρτητα από το αν είναι επιτυχημένες ή αποτυχημένες οι κυβερνητικές επιλογές. Ο ν.4387/2016 φέρνει υπέρογκες αυξήσεις ασφαλιστικών εισφορών, συνδέοντας πρώτη φορά τις εισφορές με το εισόδημα και δημιουργώντας ισχυρά κίνητρα φοροδιαφυγής και εισφοροδιαφυγής. Η αύξηση των εισφορών κύριας σύνταξης, υγειονομικής περίθαλψης, επικουρικής ασφάλισης και εφάπαξ, οδηγεί σε συνολική επιβάρυνση 37,95% επί των εσόδων του προηγούμενου έτους, όταν έχουμε σήμερα κάποιες επαγγελματικές τάξεις ή συγκεκριμένες τάξεις δημοσίων υπαλλήλων, όπως παραδείγματος χάριν οι αστυνομικοί, οι οποίοι παρ' ότι βγήκαν στη σύνταξη, δεν βλέπουν πουθενά το εφάπαξ, ούτε βλέπουν την προοπτική να το πάρουν σύντομα. Στην ουσία κάθε έννοια παραγωγικότητας και δημιουργικότητας καταρρέει. Η κοινωνία οδηγείται σε ισοπέδωση. Έχουμε μια δυσθεώρητη εισφοροδιαφυγή και επιβάρυνση για τους αυτοαπασχολούμενους, η οποία τελικά, μαζί με την εισφοροδοτική επιδρομή, καταλήγει σε δήμευση του εισοδήματος. Εξανεμίζεται το διαθέσιμο εισόδημα των ελεύθερων επαγγελματιών, κύριοι Υπουργοί, και το ξέρετε, ακόμη και από τον κλάδο τον δικό μας, των νομικών. Για έναν ελεύθερο επαγγελματία χωρίς υποχρέωση ασφάλισης σε επικουρικό ταμείο, συνυπολογίζοντας τις ασφαλιστικές εισφορές, τον φόρο και την εισφορά αλληλεγγύης, το ποσοστό εισοδήματος που απομένει στα χαμηλά εισοδήματα αγγίζει το ποσοστό του 25% με 30% κατά μέσο όρο, ενώ στα εισοδήματα άνω των 10 χιλιάδων ευρώ το ποσοστό φτάνει στο 50% κατά μέσο όρο, κάτι το οποίο είναι εξωφρενικό από μόνο του να το σκεφτούμε. Αν υπολογίσουμε και εισφορές επικουρικού, τα ανώτερα ποσοστά μειώνονται αντίστοιχα κατά 5% επιπλέον. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Κύριε Πρόεδρε, θα πάρω χρόνο και από τη δευτερολογία μου. Η δυνατότητα επιλογής ενός ασφαλιστικού φορέα για τους νέους ασφαλισμένους - πρωτοασφαλιζόμενοι μετά την 1η Ιανουαρίου 1993- καταργείται με το άρθρο 17 του νόμου. Αυτό δημιουργεί τεράστια προβλήματα σε όσους απασχολούνται ως μισθωτοί και έχουν παράλληλα μια επαγγελματική δραστηριότητα ή συμμετέχουν σε κάποια εταιρεία, αφού επιβαρύνονται με υπέρογκα ποσά ασφαλιστικών εισφορών. Και σαν να μην έφταναν όλα αυτά, ενώ το ασφαλιστικό νομοσχέδιο έλαβε σάρκα και οστά μόλις τον Μάιο, τον Σεπτέμβριο με το άρθρο 1 του ν.4425/2016 έρχεται μια νέα σειρά δυσάρεστων αλλαγών για τους επαγγελματίες, για τους αγρότες, για τους εργαζόμενους εν γένει, αφού τροποποιούνται και καταργούνται ασφαλιστικού περιεχομένου διατάξεις, οι οποίες δεν είχαν καν εφαρμοστεί μέχρι τότε. Καταργείται η διάταξη με την οποία οι ιδιοκτήτες μικρών τουριστικών καταλυμάτων καταβάλλουν για κύρια ασφάλιση τις μειωμένες έως το 2021 εισφορές, των ασφαλισμένων του ΟΓΑ, δηλαδή άνθρωποι κυρίως των άγονων περιοχών της πατρίδας μας. Καταργείται η διάταξη που προβλέπει την καταβολή μειωμένων εισφορών για υγειονομική περίθαλψη για τα πέντε πρώτα έτη ασφάλισης των υπαγομένων στο Ενιαίο Ταμείο Ασφάλισης Αυτοαπασχολουμένων που αφορά κυρίως νέους επαγγελματίες και επιστήμονες που τώρα κάνουν τα πρώτα τους επαγγελματικά βήματα. Οι αγρότες είχαν εισφορές που κυμαίνονταν το λιγότερο από 62,7 ευρώ μηνιαίως και έφταναν μέχρι 136 ευρώ μηνιαίως. Με το νέο καθεστώς ασφάλισης, μεταξύ άλλων, προβλέπεται αύξηση του ποσοστού εισφοράς κατά τρεις ποσοστιαίες μονάδες και διαμορφώνεται από ποσοστό 7% σε ποσοστό 10%, για να καταλήξει σταδιακά και στο 20%. Πώς μπορούμε να θεωρήσουμε ότι στον πρωτογενή τομέα θα υπάρξει ανάπτυξη με τέτοιες συνθήκες; Με τις νέες διατάξεις του ασφαλιστικού προκύπτουν αυξήσεις εισφορών χωρίς να αντιστοιχούν σε μεγαλύτερες μελλοντικές παροχές για τους νέους στην ασφάλιση, επιβαρύνσεις σε επιστήμονες, αυτοαπασχολούμενους, με εισοδήματα άνω των 25 χιλιάδων ευρώ. Από την 1-1-2017 οι εισφορές τους θα ορίζονται στο 20% επί του φορολογητέου εισοδήματος. Αύξηση εισφορών για την επικουρική σύνταξη έως το 2022 σε δύο φάσεις. Οι μικρές δήθεν ελαφρύνσεις που είχαν δοθεί, μετά από πιέσεις της τρόικας, καταργήθηκαν για τους νέους ασφαλισμένους. Η αγορά σήμερα βρίσκεται, κύριε Υπουργέ, σε απόλυτη σύγχυση. Κανείς δεν ξέρει πλέον τι θα πληρώσει από την 1-1-2017. Είναι χαρακτηριστικό ότι ακόμη δεν έχουν εκδοθεί όλες οι απαραίτητες εγκύκλιοι για την εφαρμογή του νέου νόμου. Κανείς δεν γνωρίζει τον τρόπο της πλήρους εφαρμογής του και το μέγεθος των αναμφίβολα αρνητικών και αλυσιδωτών αντιδράσεων που θα έχει η εφαρμογή του, τόσο στην παραγωγικότητα όσο και στη δημιουργικότητα των επαγγελματιών, στην ασφάλιση της επένδυσής τους και στη σταθεροποίηση της ανάπτυξης, για την εξασφάλιση της βιωσιμότητας των επαγγελματικών κλάδων.
Κύριε Παπαθεοδώρου, να ολοκληρώνουμε σιγά σιγά. Εξαντλήσατε και τον χρόνο της δευτερολογίας σας.
Είναι η τελευταία μου φράση, κύριε Πρόεδρε. Το ερώτημα, εάν συνυπολογίσουμε όλα αυτά, είναι το εξής: Με ένα τέτοιο καθεστώς, κύριε Υπουργέ, πώς σκοπεύετε να κλείσετε τη δεύτερη αξιολόγηση; Εάν τα αποτελέσματα είναι σαν τα αποτελέσματα της πρώτης, τότε πραγματικά στον τομέα του ασφαλιστικού δεν μιλάμε πλέον για κατάρρευση, μιλάμε για μία νέα περίοδο σκοταδιού που θα έρθει τα επόμενα χρόνια. Ευχαριστώ πολύ.
Τον λόγο έχει ο κ. Δημήτριος Κωνσταντόπουλος, Βουλευτής Αιτωλοακαρνανίας.
Κύριε Πρόεδρε, θα πάρω και τον χρόνο της δευτερολογίας μου.
Στο σύνολο δηλαδή πέντε λεπτά.
Ναι, με την ανοχή σας, όπως και στους προηγούμενους. Κύριε Πρόεδρε, κύριε Υπουργέ, κυρίες και κύριοι συνάδελφοι, η ασφαλιστική μεταρρύθμιση στη χώρα έχει συστημικά υπονομευθεί από την Κυβέρνηση ΣΥΡΙΖΑ - ΑΝΕΛ. Έχουν ειπωθεί απίστευτα ψέματα εις βάρος του ΠΑΣΟΚ και της Δημοκρατικής Συμπαράταξης. Όταν εμείς προσπαθούσαμε να συμμορφώσουμε τα ταμεία, έλεγε ο Πρωθυπουργός κ. Τσίπρας ότι πήραμε τα λεφτά από τα ασφαλιστικά ταμεία και ότι με το PSI αποδεκατίσαμε τα αποθεματικά τους, αποθεματικά τα οποία εμείς δεν στηρίξαμε. Χτίσαμε, λοιπόν, ένα μύθο πάνω στο PSI. Ας δούμε, λοιπόν, τι σημαίνει PSI για τα ταμεία. Κουρεύτηκαν περίπου 14 δισεκατομμύρια από τα 22 δισεκατομμύρια που διέθεταν. Όταν λέμε κουρεύτηκαν, σημαίνει ότι τα πήρε λογιστικά το κράτος για να μειωθεί το χρέος, δηλαδή τα χρήματα βγήκαν και μπήκαν στην ίδια τσέπη και αυτό διότι τα ταμεία είναι φορείς του δημόσιου τομέα. Ο κ. Τσίπρας έπαιξε με την ψυχολογία των Ελλήνων πολιτών. Ποια είναι η αλήθεια, όμως; Η αλήθεια, αγαπητοί συνάδελφοι, είναι ότι η Κυβέρνηση ΣΥΡΙΖΑ - ΑΝΕΛ με τις καταστροφικές επιλογές της το 2015 οδήγησε σε απώλεια 86 δισεκατομμυρίων ευρώ την ελληνική οικονομία και σε λήψη νέων μέτρων ύψους 2,3 δισεκατομμυρίων στην κοινωνική ασφάλιση. Όμως τέτοια ανάγκη τον Δεκέμβριο του 2014 δεν υπήρχε. Αυτή είναι η πραγματικότητα, αυτή είναι η αλήθεια. Κύριε Υπουργέ, ο νόμος σας, ο νόμος Κατρούγκαλου, όπως λέγεται, ο ν.4387/2016, είναι διάτρητος και κοινωνικά άδικος. Οι παρεμβάσεις κατά των νέων επιστημόνων είναι εξοντωτικές. Οι μικρές δήθεν ελαφρύνσεις που έχουν δοθεί μετά από κάποιες πιέσεις και αυτές καταργούνται. Στους αγρότες αυξάνονται κατακόρυφα οι εισφορές υγείας από 1-1-2017 στο 6,1%. Σε συνδυασμό με τη φοροεπιδρομή που τους έχετε επιβάλει, το τεράστιο ΦΠΑ στα αγροεφόδια από το 13% στο 24%, τις αυξήσεις στο συντελεστή φορολογίας του συστήματος για την επόμενη χρονιά και την κατάργηση της επιστροφής του Φόρου Εισοδήματος, τείνουν ουσιαστικά να φτωχοποιηθούν. Οδηγείτε τους αγρότες σε μαρασμό, σε φτωχοποίηση, στην ανεργία. Να τονίσουμε βέβαια ότι τα ασφαλιστικά ταμεία, όπως ο ΟΑΕΕ, προκειμένου να βρουν χρήματα για την καταβολή συντάξεων, καταφεύγουν στο Ασφαλιστικό Κεφάλαιο Αλληλεγγύης Γενεών. Τσακίζετε το ΑΚΑΓΕ. Αυτή είναι η αλήθεια. Να θυμίσω ότι μέχρι το 2014 είχαν χρησιμοποιηθεί μόλις 145 εκατομμύρια ευρώ από το ΑΚΑΓΕ. Μέσα σ' ένα χρόνο η σημερινή Κυβέρνηση έχει ξεπεράσει τα 790 εκατομμύρια ευρώ. Η δημιουργική ασάφεια στον τρόπο που νομοθετείτε δεν έχει τέλος, κύριε Υπουργέ. Εφαρμοστικές εγκύκλιοι δεν έχουν εκδοθεί. Οι υπηρεσίες συντάξεων αδυνατούν να απαντήσουν στους πολίτες. Ώριμα συνταξιοδοτικά δικαιώματα αμφισβητούνται. Πρόσφατο παράδειγμα, οι εκπαιδευτικοί. Τον Απρίλιο τους παραιτήσατε, τον Ιούνιο τους απολύσατε και μετά στο τέλος Αυγούστου, τους ζητούσατε να γυρίσουν πίσω. Εργοδότες, έμποροι, ελεύθεροι επαγγελματίες δεν ξέρουν τι θα πληρώσουν από 1-1-2017. Κύριε Υπουργέ, με το νέο ασφαλιστικό στερείτε το συνταξιοδοτικό δικαίωμα από τις ευάλωτες κοινωνικές ομάδες που δεν έχουν κατοχυρώσει δεκαπενταετία. Δεν εξασφαλίζετε καμμία βιωσιμότητα στο ασφαλιστικό σύστημα. Οδηγείτε τη χώρα με μαθηματική ακρίβεια στο τέταρτο μνημόνιο, το πιο σκληρό μνημόνιο που θα έρθει, για το οποίο φυσικά θα χρειαστεί νέα σύμβαση με το ΔΝΤ. Ας μην ξεχνάμε ότι το ΔΝΤ βάζει ένα διττό πρόβλημα, πρώτον τη βιωσιμότητα του χρέους και δεύτερον τη βιωσιμότητα των ασφαλιστικών ταμείων και του ασφαλιστικού συστήματος. Κάτι τέτοιο θα φέρει νέα, σκληρά και επώδυνα μέτρα, μέτρα που η παρούσα Κυβέρνηση δεν μπορεί να τα πάρει. Να πείτε, λοιπόν, την αλήθεια επιτέλους στον ελληνικό λαό και να σεβαστείτε τους πολίτες. Κύριοι της Κυβέρνησης, δώστε επιτέλους ένα τέρμα στα ψέματα. Δεν υπάρχει καμμία προστασία για τους συνταξιούχους. Εσείς για πρώτη φορά επιβάλλετε εισφορές υγείας 6%, μειώνοντας έτσι όλες τις συντάξεις οριζόντια, κύριες και επικουρικές. Μέχρι τώρα διακόσιες σαράντα πέντε χιλιάδες συνταξιούχοι υπέστησαν περικοπές στις επικουρικές. Συνολικά θα τις υποστούν τετρακόσιες χιλιάδες συνταξιούχοι. Διακόσιες εξήντα πέντε χιλιάδες συνταξιούχοι του δημοσίου υπέστησαν περικοπές στα μερίσματα που ελάμβαναν. Οι περικοπές στα μερίσματα και τις επικουρικές φθάνουν στο 40% και 50%. Διακόσιες εξήντα πέντε χιλιάδες νέοι συνταξιούχοι θα δουν μειωμένες συντάξεις. Φέρατε τους συνταξιούχους στα όριά τους. Τους είδαμε να καίνε τις επιστολές τους. Σας έστειλαν το μήνυμα χθες: «Όχι άλλη ισοπέδωση». Από την 1η Ιουνίου καταργήθηκε το ΕΚΑΣ για πάνω από εκατό χιλιάδες χαμηλοσυνταξιούχους. Ως το 2018 θα καταργηθεί συνολικά για άλλους τριακόσιους ογδόντα χιλιάδες. Οι τριακόσιοι χιλιάδες από αυτούς μάλιστα θα το χάσουν μέχρι τις 31-12-2016. Κύριε Υπουργέ, το ΕΚΑΣ είναι μια κατάκτηση για την τρίτη ηλικία. Θεσμοθετήθηκε, όπως γνωρίζετε, το 1996 από την Κυβέρνηση του ΠΑΣΟΚ. Με την περικοπή του μετατρέπετε τους συνταξιούχους σε άπορους για να χορηγήσετε ουσιαστικά τι; Κάρτες σίτισης. Αυτό δεν ονομάζεται ασφαλιστική μεταρρύθμιση, αλλά ασφαλιστική απορρύθμιση και εξόντωση των συνταξιούχων. Στην ουσία, κύριοι της Κυβέρνησης, καταργείτε την κοινωνική ασφάλιση και γι' αυτό θα κριθείτε από τον ελληνικό λαό σύντομα. Σας ευχαριστώ.
Ευχαριστούμε τον κ. Κωνσταντόπουλο. Στη συνέχεια ακολουθεί ο κ. Γεώργιος Αρβανιτίδης, Βουλευτής Β΄ Θεσσαλονίκης, που είναι και ο τελευταίος από τους επερωτώντες Βουλευτές. Μετά θα ακολουθήσει η παρέμβαση εκ μέρους της Κυβέρνησης από τον Υπουργό. Κύριε Αρβανιτίδη, θα αξιοποιήσετε κι εσείς και τη δευτερολογία σας;
Ναι, κύριε Πρόεδρε, θα χρησιμοποιήσω και τη δευτερολογία μου. Κυρίες και κύριοι συνάδελφοι, εγώ με τη σειρά μου θα μιλήσω και θα πω μερικές σκέψεις για τις επιπτώσεις του ασφαλιστικού στην ύπαιθρο και στους αγρότες. Ίσως με έχετε ακούσει πολλές φορές από αυτό το Βήμα να επιμένω στην ανάγκη της παραγωγικής ανασυγκρότησης της χώρας. Το κάνω αυτό, γιατί βαθιά πιστεύω ότι δεν υπάρχει περίπτωση να δημιουργηθούν προϋποθέσεις βιώσιμης ανάπτυξης αν δεν στραφούμε στην παραγωγική Ελλάδα, βασικός πυλώνας της οποίας είναι ο πρωτογενής τομέας, οι αγρότες και η ύπαιθρος της παραγωγής. Πρέπει να ξεφύγουμε από τη μιζέρια και την απογοήτευση που δημιουργεί η Κυβέρνηση στον αγροτικό κόσμο και να μιλήσουμε θετικά, με προτάσεις για μια ύπαιθρο που θα εξασφαλίζει ικανοποιητικό εισόδημα, που θα είναι ελκυστική στους νέους ανθρώπους, που θα λειτουργεί με συνέργειες όχι μόνο στην πρωτογενή παραγωγική αλυσίδα, αλλά και οριζόντια μεταξύ των ποικίλων οικονομικών δραστηριοτήτων που αναπτύσσονται σε έναν τόπο. Για παράδειγμα, δεν είναι δυνατόν τον 21ο αιώνα να μιλάμε για μεσογειακό καλάθι διατροφής με προϊόντα ΠΟΠ εξαιρετικής ποιότητας και να μην υπάρχουν κοινά σχέδια δράσης του αγροτικού τομέα με τον τουριστικό, τους κλάδους υγείας και ευεξίας. Τα λέω αυτά σε μια συζήτηση για το ασφαλιστικό, για να τονίσω τη βασική αιτία του προβλήματος. Όσο η χώρα μας παραμένει πρωταθλήτρια στην ανεργία σε επίπεδο Ευρωζώνης, δεν υπάρχει καμμία περίπτωση να επιστρέψουμε σε υψηλές ή έστω αξιοπρεπείς συντάξεις, πολύ απλά γιατί όσο η ανεργία αυξάνεται, τόσο οι εισφορές συνολικά μειώνονται. Κατά συνέπεια, η νούμερο ένα προτεραιότητα του Υπουργείου Εργασίας και της Κυβέρνησης σήμερα, είναι να φτιάξει δουλειές στην ύπαιθρο και όχι να μας λέει πώς θα μοιράσει τη φτώχεια, ούτε να φλομώνει με ψέματα τους συνταξιούχους. Και ο μόνος τρόπος για να δημιουργηθούν δουλειές είναι η ανάπτυξη, κυρίες και κύριοι. Κύριε Υπουργέ, όσες επιστολές και αν στείλετε, όσες συνεντεύξεις και να δώσετε, όσο και αν προσπαθείτε να κάνετε το μαύρο άσπρο, την αλήθεια του ΑΤΜ δεν μπορείτε να τη διαψεύσετε. Και λυπάμαι πάρα πολύ, που όχι μόνο δεν έχετε κανένα απολύτως σχέδιο για το αύριο, αλλά εφαρμόζετε πολιτικές που στοχοποιούν προκλητικά την ύπαιθρο και τον Έλληνα αγρότη. Να σας θυμίσω: Ποιος αύξησε τον συντελεστή φορολόγησης των αγροτικών εισοδημάτων από το 13% στο 26%; Ποιος φορολόγησε τις αγροτικές ενισχύσεις; Ποιος αύξησε την προκαταβολή του φόρου; Ποιος τριπλασίασε τις ασφαλιστικές εισφορές του ΟΓΑ; Ποιος κατήργησε την επιστροφή του ειδικού φόρου κατανάλωσης στους αγρότες; Ποιος αύξησε την τιμή του αγροτικού ρεύματος; Ακούστε τώρα. Το να μην έχετε σχέδιο μπορώ να το καταλάβω. Το να καταστρέφετε, όμως, με τέτοια μανία την ύπαιθρο, πραγματικά δεν μπορώ να το καταλάβω. Δεν φτάνει που τριπλασιάσατε τις εισφορές στον ΟΓΑ, έρχεται σήμερα η διοίκηση του οργανισμού και ζητάει ξεχασμένες οφειλές εικοσαετίας σε εξήντα χιλιάδες αγρότες. Τους λέτε μάλιστα ότι πρέπει να πληρώσουν ή να μπουν σε ρύθμιση μέχρι το τέλος του μήνα. Και αν δεν το κάνουν ή αν δεν αποδείξουν ότι από το 1998 και μετά δεν ήταν ασφαλισμένοι στον ΟΓΑ αλλά σε άλλον φορέα, τότε πολύ απλά πίπτει πέλεκυς και τιμωρία. Οι οφειλές που υπερβαίνουν τις 5.000 ευρώ, θα μεταφέρονται αυτόματα στο κέντρο είσπραξης των ασφαλιστικών οφειλών ή θα μπαίνουν στη μαύρη λίστα οφειλετών, με αποτέλεσμα να βρεθούν αντιμέτωποι ακόμα και με κατασχέσεις. Στα νησιά, κύριε Υπουργέ, καταργήσατε τον μειωμένο ΦΠΑ, στα χωριά κάτω των δύο χιλιάδων κατοίκων αφαιρείτε τη δυνατότητα ασφάλισης των μικροεπαγγελματιών στον ΟΓΑ και τους λέτε ότι πρέπει να πάνε στον ΟΑΕΕ.
Πάλι τα ίδια!
Όχι, όχι. Αυτό έχουμε πει πολλές φορές ότι δεν το έχουμε κάνει.
Θα απαντήσετε. Νομίζω ότι θα έχετε τον χρόνο.
Κύριε Υπουργέ, καταλαβαίνω πως θέλετε να απαντήσετε άμεσα, αλλά αμέσως μετά θα έχετε τον λόγο, οπότε πιστεύω ότι θα έχετε τη δυνατότητα να απαντήσετε. Συνεχίστε, κύριε Αρβανιτίδη.
Κύριε Υπουργέ, εγώ θέτω το θέμα για να παίρνω απαντήσεις. Όλα αυτά μπορούν να βελτιωθούν, νομίζω ότι είναι στην κατεύθυνση που όλοι επιθυμούμε.
Είστε πολύ καλόπιστος ομιλητής. Απλώς, η παρέμβασή μου είχε το νόημα ότι έχω πει πολλές φορές ότι αυτό δεν έχει γίνει. Είναι γραμμένο στο…
Κύριε Υπουργέ, θα τα πείτε μετά. Ελάτε, κύριε Αρβανιτίδη
Έχετε πει και στέλνετε μετά επιστολές που καταλήγουν βεβαίως σε κάψιμο. Πάντως, αυτά τα μέτρα δεν είναι τρόπος να πείσουμε τους νέους ανθρώπους να γυρίσουν στην ύπαιθρο, να γυρίσουν στα χωριά, να γυρίσουν στον αγροτικό τομέα και όχι σημειακά, αλλά συνολικά αυτή η πολιτική. Αυτή η πολιτική αποτρέπει τους νέους ανθρώπους να γυρίσουν στην παραγωγή, να σχεδιάσουν, να ονειρευτούν, να φτιάξουν μια Ελλάδα. Πιστεύετε ότι στην ύπαιθρο έχουν όλοι τόσα πολλά χρήματα που αντέχουν να πληρώνουν τα δίδακτρα της εκπαίδευσης της Κυβέρνησής σας και των επιλογών σας; Αν συνεχίσουμε έτσι, στην περιφέρεια δεν θα μείνει άνθρωπος. Εμείς ως Δημοκρατική Συμπαράταξη ακόμη μια φορά κτυπούμε το καμπανάκι. Σας το είπα και χθες στη συζήτηση για το ραδιοτηλεοπτικό τοπίο. Σταματήστε να συμπεριφέρεστε εγωιστικά και αποδεχθείτε την πραγματικότητα. Με τον τρόπο αυτό δεν κάνετε κακό στην Αντιπολίτευση, αλλά κάνετε κακό στη χώρα. Αν νομίζετε ότι επιχαίρουμε πάνω στα ερείπια της πολιτικής σας, κάνετε μεγάλο λάθος. Αυτό που εκφράζουμε σε κάθε ευκαιρία είναι η αγωνία για τη χώρα, γιατί δυστυχώς όση ζημιά συνεχίζει να συσσωρεύεται, τόσο πιο αργά, τόσο πιο δύσκολα, τόσο πιο επίπονα μπορεί να διορθωθεί. Σας ευχαριστώ πολύ.
Ευχαριστούμε τον κ. Αρβανιτίδη, ο οποίος ήταν και ο τελευταίος του κύκλου των πρωτολογιών, της πρώτης παρέμβασης των επερωτώντων Βουλευτών της Δημοκρατικής Συμπαράταξης. Θα συνεχίσουμε με τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, τον κ. Κατρούγκαλο. Κύριε Υπουργέ, επειδή στην αρχή της συζήτησης της επερώτησης ζητήσατε να μοιραστείτε τον χρόνο της πρωτολογίας σας με τον κ. Πετρόπουλο, θα σας δώσω δέκα λεπτά από τα είκοσι που δικαιούστε ως πρωτολογία. Επομένως, έχετε δέκα λεπτά - με μια ανοχή, βεβαίως - και αντίστοιχα δέκα λεπτά ο κ. Πετρόπουλος.
Θα πρότεινα, κύριε Πρόεδρε, δώδεκα και…
Εντάξει, δεν θα τα χαλάσουμε στον χρόνο, κύριε Υπουργέ. Θα υπάρξει ανοχή για να απαντήσετε κ.λπ.. Εξάλλου, κύριε Υπουργέ, έχετε μετά και τη δυνατότητα δευτερολογίας, τριτολογίας.
Κύριε Πρόεδρε, θα ήθελα τον λόγο επί της διαδικασίας.
Ορίστε, κύριε Βρούτση.
Δεν έχει κανείς αντίρρηση να μιλήσουν και ο κ. Πετρόπουλος και ο κύριος Υπουργός, απλώς να υπάρξει και μια αντίστοιχη ανοχή και στους Κοινοβουλευτικούς Εκπροσώπους που θα έχουν σήμερα τον λόγο.
Κύριε Βρούτση, αυτό είναι εκ του περισσού, διότι το Προεδρείο, όπως έχετε δει τουλάχιστον σήμερα - δεν λέω γενικά - δείχνει την απαραίτητη επιείκεια, κατανόηση, ανοχή.
Το θέμα είναι σοβαρό.
Εξάλλου και το θέμα είναι, όπως είπε και ο κ. Κατσώτης, σοβαρό. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ειλικρινά, κύριοι συνάδελφοι που υπογράφετε αυτή την επερώτηση, δεν ντραπήκατε να την καταθέσετε; Και καλά, από τον κ. Κωνσταντινόπουλο, περίμενα αυτά που άκουσα. Συνεπής στην περσόνα του! Δυστυχώς, η κ. Χριστοφιλοπούλου προσπαθεί να του μοιάσει τελευταία. Δεν πρέπει, όμως, να λέμε αλήθεια; Δεν πρέπει να αναφερόμαστε στα στοιχεία; Δεν είναι το ΠΑΣΟΚ το μοναδικό κόμμα που, όχι απλώς έχει τις ευθύνες που αναλογούν στον δικομματισμό για τη δημιουργία των δομικών αιτιών της κρίσης, αλλά και το μοναδικό κόμμα που έχει υπογράψει όλα τα μνημονιακά μέτρα, συμπεριλαμβανομένης της κατάργησης του ΕΚΑΣ με τον ν.4337; Θυμίζω ότι ήταν και στις προτάσεις της μεταρρύθμισης Γιαννίτση η κατάργηση του ΕΚΑΣ. Επέλεξα να μιλήσω κυρίως με αριθμούς και δεδομένα, γιατί αντιλαμβάνεστε ότι ο καθένας έχει δικαίωμα στη γνώμη του. Δεν έχει, όμως, ο καθένας δικαίωμα στα δικά του δεδομένα. Άκουσα τον κ. Αρβανιτίδη, έναν καλόπιστο και καλοπροαίρετο άνθρωπο, να επαναλαμβάνει αυτό το γνωστό ψέμα που ειπώθηκε ξανά και ξανά και σε συζήτηση του ν.4387/2016 και μετά, ότι τάχα καταργούμε την προστασία στα μικρά μαγαζιά, στις μικρές επιχειρήσεις κάτω από δύο χιλιάδες κατοίκους. Ήταν στο άρθρο 40 του νόμου. Έμεινε με την εξαίρεση των ιδιοκτητών των ενοικιαζόμενων δωματίων. Τι λένε τα στοιχεία, λοιπόν; Ζήτησα από τις υπηρεσίες να μου αποτιμήσουν τις επεμβάσεις στο ασφαλιστικό από τους μνημονιακούς νόμους μέχρι να έρθουμε εμείς στην εξουσία, τις επιπτώσεις του ν.4337/2015, του τρίτου μνημονίου που θυμίζω ότι ψηφίστηκε και από εμάς και από τη Νέα Δημοκρατία και από το ΠΑΣΟΚ και από το Ποτάμι και τέλος, την αποτίμηση των συνεπειών της μεταρρύθμισης. Ακούστε τα στοιχεία. Οι επιπτώσεις των μειώσεων την περίοδο 2010 μέχρι τον Ιανουάριο του 2015 ήταν 44 δισεκατομμύρια ευρώ. Από τις τσέπες των συνταξιούχων βγήκαν 44 δισεκατομμύρια ευρώ. Οι συνέπειες του ν.4337 είναι 1,1 δισεκατομμύρια ευρώ - κυρίως το ΕΚΑΣ και η αναπροσαρμογή των ορίων ηλικίας - και 698 εκατομμύρια ευρώ είναι οι επεμβάσεις του νόμου.
Ποιος υπογράφει…
Ακριβώς, κύριε Βρούτση, υπηρεσιακά στελέχη τα οποία βλέπετε εκεί, υπογράφουν αυτό το οποίο θα καταθέσω. Για να μην υπάρχει αμφιβολία και για να είναι εκτός πολιτικής αντιπαράθεσης, λέω ξανά ότι 44 δισεκατομμύρια ευρώ έχετε κλέψει από τις τσέπες των συνταξιούχων και 1,1 δισεκατομμύρια ευρώ βγήκαν με τον ν.4337. Κάποιος που δεν έχει ψηφίσει τίποτα απ' αυτά, όμως, όπως είναι για παράδειγμα το Κομμουνιστικό Κόμμα Ελλάδας, θα με ρωτήσει: «Άρα το επιχείρημά σου είναι ότι βλάπτουν και οι τρεις και η Νέα Δημοκρατία το ίδιο και απλώς κάποιοι βλάπτουν λίγο περισσότερο;». Όχι, δεν είναι αυτό το επιχείρημά μου, γιατί πρέπει να κοιτάξετε και ένα άλλο νούμερο που είναι σημαντικό για την οικονομία. Πόσα χρήματα λέτε ότι μεταφέρθηκαν από το 2000 έως το 2015, για να καλυφθούν τα ελλείμματα των ταμείων; Είναι 214 δισεκατομμύρια ευρώ, δηλαδή τα 2/3 του χρέους και πολύ παραπάνω από το Ακαθάριστο Εθνικό Προϊόν, ακόμα και στις καλές του εποχές. Πώς γίνεται αυτή η μαγική εικόνα να παίρνουμε περίπου 45 δισεκατομμύρια ευρώ από την τσέπη των συνταξιούχων και παρ' όλα αυτά να μένει μία μεγάλη μαύρη τρύπα, για την οποία πρέπει να ρίχνουμε μέσα άλλα 214 δισεκατομμύρια ευρώ; Ακριβώς γι' αυτό το βασικό ζήτημα του ασφαλιστικού, δεν ήταν θέμα πόρων, διότι δεν μπορείς σε έναν πίθο Δαναΐδων να ρίχνεις 214 δισεκατομμύρια ευρώ, να πρέπει να ληστεύεις τους συνταξιούχους…
Καταθέστε το έγγραφο με τα 44 δισεκατομμύρια ευρώ!
Όλα αυτά θα κατατεθούν.
Δηλαδή, τα δύο μνημόνια είναι 44 δισεκατομμύρια ευρώ; Εγώ το αμφισβητώ.
Κύριε Βρούτση, μη διακόπτετε. Θα έχετε τον λόγο αργότερα.
Καταθέστε το έγγραφο που λέει ότι τα δύο μνημόνια είναι 44 δισεκατομμύρια ευρώ. Καταθέστε το!
Λέει ψέματα, κύριε Πρόεδρε!
Κύριε Βρούτση, σας παρακαλώ. Μη διακόπτετε. Θα έχετε τη δυνατότητα στην ομιλία σας να θέσετε και ερωτήματα και να σας ακούσουμε.
Όχι, κύριε Πρόεδρε. Είπε κάτι σοβαρό. Να καταθέσει το συγκεκριμένο έγγραφο.
Όχι, μη διακόπτετε. Δεν σας δίνω τον λόγο.
Δεν μπορεί ο Υπουργός να καταθέτει νούμερα και εμείς να μην τα γνωρίζουμε!
Μα, τον διακόπτετε συνέχεια. Έχετε διακόψει τόσες φορές!
Να τα πείτε στην ομιλία σας, όταν θα έρθει η ώρα.
Δεν σας δίνω τον λόγο, κύριε Βρούτση. Ορίστε, κύριε Υπουργέ, συνεχίστε.
Τώρα κατατίθενται τα έγγραφα. [[Στο σημείο αυτό ο Υπουργός Εργασίας και Κοινωνικής Ασφάλισης κ. Γεώργιος Κατρούγκαλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το επιχείρημά μου είναι ακριβώς αυτό, δηλαδή, όχι ψέματα, όχι παραποίηση της αλήθειας, αλλά στοιχεία.
Να τα δούμε τα στοιχεία!
Μην εξεγείρεστε!
Ηρεμήστε, κύριε Βρούτση.
Δεν μιλώ, μάλιστα, για στοιχεία που κατασκευάζονται, αλλά γι' αυτά που δίνουν οι Υπηρεσίες. Άρα, το επιχείρημά μου είναι ότι η μεταρρύθμιση του ασφαλιστικού εξάλειψε τη γενεσιουργό αιτία των ελλειμμάτων, που ήταν η αναντιστοιχία εισφορών - παροχών, λόγω του πελατειακού συστήματος της πατρωνίας που υπηρετούσατε τα δύο μεγάλα κόμματα, ΠΑΣΟΚ και Νέα Δημοκρατία. Έτσι καταφέρατε το αδύνατο, δηλαδή, να μη δίνετε επαρκή προστασία στον ελληνικό λαό - δίνατε νησίδες προστασίας σε μία θάλασσα υποπροστασίας - αλλά και να ληστεύετε ουσιαστικά τη δυναμικότητα της οικονομίας. Πρόκειται για τα χειρότερα των δύο χειρότερων κόσμων. Αντίθετα, εμείς επιβάλαμε τη μικρότερη δυνατή προσαρμογή. Συγκρίνετε τα μεγέθη. Μιλάμε για 698 εκατομμύρια ευρώ σε σχέση με 44 δισεκατομμύρια ευρώ. Λέω ακόμα μία φορά ότι οι συνταξιούχοι έχουν κάθε δίκιο να διαμαρτύρονται. Τα 698 εκατομμύρια ευρώ μπορεί να είναι μία σταγόνα σε σχέση με τα 44 δισεκατομμύρια ευρώ, αλλά είναι η σταγόνα που ξεχείλισε το ποτήρι. Δεν λέμε σε κανέναν ούτε ότι οι συντάξεις που δίνουμε τώρα είναι υψηλές ούτε ότι αν χαθεί και ένα ευρώ, είναι μικρή η ζημιά. Άλλο λέμε. Λέμε ότι για πρώτη φορά επεμβήκαμε για να έχουμε ένα ασφαλιστικό σύστημα δίκαιο. Δικαιοσύνη σημαίνει ίσοι κανόνες για όλους, κανόνες ισονομίας. Βιώσιμο ασφαλιστικό σύστημα σημαίνει, επίσης, σύστημα που να ανταποκρίνεται και στην κοινωνική δικαιοσύνη. Εκεί υπάρχει και η εθνική σύνταξη. Για την εθνική σύνταξη που - άλλο ήταν η βασική σύνταξη του ν.3863, το ΠΑΣΟΚ την προέβλεψε - ήταν 360 ευρώ, όταν το όριο της φτώχειας έφτανε στα 666 ευρώ, προβλεπόταν ο μηχανισμός μείωσής της, που σημαίνει ότι σήμερα θα ήταν 341 ευρώ. Αντίθετα, εμείς την ορίσαμε ακριβώς εκεί που είναι το όριο της φτώχειας στην φτωχοποιημένη Ελλάδα, που μας παραδώσατε, στα 384 ευρώ. Και αποκλείσαμε κάθε προοπτική μείωσής της, αφού από εδώ και πέρα, αντίθετα με τη ρήτρα αναπροσαρμογής που προβλεπόταν στον ν.3863, μόνο να αυξάνονται και όχι να μειώνονται μπορούν οι συντάξεις. Έχετε το θράσος να μας ασκείτε κριτική για την αναπροσαρμογή των επικουρικών. Δικό σας είναι το θράσος, όχι η αγωνία των συνταξιούχων. Με τη ρήτρα μηδενικού ελλείματος την οποία είχατε συμφωνήσει…
Τους είδατε προχθές στην πλατεία; Πηγαίνετε στην πλατεία να τους δείτε.
Παγερό το γέλιο σας, κυρία Χριστοφιλοπούλου.
Παρακαλώ, ησυχάστε, κυρία Χριστοφιλοπούλου.
Εσείς μας μιλάτε για θράσος!
Ησυχάστε, κυρία Χριστοφιλοπούλου.
Παρακαλώ, ηρεμήστε. Κύριε Υπουργέ, έχετε τον λόγο.
Ρήτρα μηδενικού ελλείματος τι σήμαινε; Σήμαινε ότι όλα τα ελλείματα των επικουρικών έπρεπε να περνούν αυτομάτως στις συντάξεις, όπως θα δείτε πάλι στα έγγραφα τα υπηρεσιακά. Αυτό σήμαινε ότι 750 εκατομμύρια ευρώ, που είναι το έλλειμα των επικουρικών, έπρεπε να περάσουν αυτομάτως σε μείωση των συντάξεων. Αυτό θα σήμαινε, μεσοσταθμικά, 30% μείωση σε όλες. Εμείς τι κάναμε; Προστατέψαμε τις συντάξεις εκεί που μπορούσαμε, απολύτως για τις κύριες, στο άθροισμα κύριας και επικουρικής μέχρι τα 1.300 ευρώ. Και πράγματι 10% είναι στο σύνολο των συνταξιούχων αυτοί που θίχτηκαν. Και εσείς το είπατε αυτό το νούμερο, είπατε διακόσιες σαράντα χιλιάδες. Προστατέψαμε, δηλαδή, τους μικρούς και τους μεσαίους συνταξιούχους εκεί που επέτρεπε σήμερα η οικονομία. Όμως, κυρίως εξασφαλίσαμε ότι θα έχουν σύνταξη και την επόμενη χρονιά, όχι όπως εσείς. Υπάρχει ο ισχυρισμός ότι τάχα το σύστημα είχε ισορροπήσει. Το έλλειμμα, όμως, του συστήματός μας ήταν 6% το 2010, ήταν 9% του ΑΕΠ, όταν παραλάβαμε εμείς. Το αυξήσατε κατά 50%, παρά τη ληστεία των συνταξιούχων.
Σήμερα πόσο είναι;
Είναι όλα αποτυπωμένα στα έγγραφα που κατέθεσα. Και σαν να μην έφτανε αυτό, αποδεικνύεται σήμερα ότι, τουλάχιστον, η κ. Χριστοφιλοπούλου συμπλέει με το Διεθνές Νομισματικό Ταμείο, ούτε καν με τον Ντάισελμπλουμ.
Ντροπή σας!
Η ντροπή είναι δική σας.
Σας παρακαλώ! Δεν θα γράφεται τίποτα στα Πρακτικά. Κυρία Χριστοφιλοπούλου, καθίστε κάτω, σας παρακαλώ πολύ.
…
Παρακαλώ πολύ, κυρία Χριστοφιλοπούλου, καθίστε κάτω. Δεν γράφεται τίποτα στα Πρακτικά. Κύριε Υπουργέ, συνεχίστε.
Εάν υπήρχε ντροπή, δεν θα είχατε καταθέσει αυτή την επερώτηση. Δική σας είναι η ντροπή. Ξέρει ο ελληνικός λαός και όσο και να φωνάζετε, είσαστε λίγοι πια, δεν ακούγεστε.
…
Τα ελλείμματα που παραλάβαμε είναι τεράστια, βαίνουν μειούμενα. Είναι, για παράδειγμα, τα έσοδα του ΙΚΑ που είχαν μια αύξηση 5% την περίοδο του δεκαμήνου. Επίσης, με την άνοδο της οικονομίας από το 2017 εκπληρώνεται και ο δεύτερος όρος για τη βιωσιμότητα του συστήματος, να αρχίζουν να κάμπτονται τα οικονομικά μεγέθη. Γιατί, κακά τα ψέματα, το τελειότερο ασφαλιστικό σύστημα με τερατώδη ανεργία της τάξης του 25% δεν μπορεί να είναι βιώσιμο. Θα μπορούσα να επεκταθώ - δεν θέλω, επειδή δεν έχω χρόνο - για όλο αυτό το θράσος να μας εγκαλείτε για πράγματα που δεν κάνατε. Το εφάπαξ είχε να κατατεθεί από το 2013, το πληρώνουμε. Οι κύριες συντάξεις που είναι σε εκκρεμότητα ήταν εκατόν εξήντα χιλιάδες όταν αναλάβαμε. Από αυτό το στοκ αφαιρούμε 10.000 κάθε χρόνο και από τα χρήματα που θα πάρουμε από τα ληξιπρόθεσμα δεν θα υπάρχουν ουσιαστικά εκκρεμείς συντάξεις το 2017. Πρόκειται να πληρώσουμε άλλες 114.000 ευρώ. Όσο είμαστε εμείς στην Κυβέρνηση, η προσωπική διαφορά είναι απόλυτα εγγυημένη από τον νόμο. Όταν, όμως, στη Διεθνή Έκθεση Θεσσαλονίκης ο κ. Μητσοτάκης είπε ότι σε αντάλλαγμα των καλύτερων δημοσιονομικών προτάσεων από τους δανειστές είναι διατεθειμένος να μειώσει δαπάνες, πού χτυπάει το καμπανάκι; Το ίδιο επίσης και όταν μιλάει για διαρθρωτικές αλλαγές. Πού χτυπάει το καμπανάκι; Για την περαιτέρω εργασιακή απορρύθμιση. Όμως, αυτή είναι άλλη συζήτηση. Όσον αφορά στο νέο σύστημα, και μεταξύ σας δεν συμφωνούσατε στα νούμερα που δίνατε για το πόση είναι η επιβάρυνση στους νέους επαγγελματίες. Άλλα νούμερα έδωσε ο ένας και άλλα ο άλλος. Η αλήθεια είναι και στο επίπεδο των εισφορών και στο επίπεδο των συντάξεων το νέο σύστημα δίνει καλύτερα αποτελέσματα για όσους έχουν μέσο εργασιακό εισόδημα, είτε από μισθούς είτε από ελεύθερο επάγγελμα, κάτω από 1.000 ευρώ τον μήνα. Πόσοι είναι αυτοί; Το 80% των μισθωτών, το 90% των ελεύθερων επαγγελματιών και το 95% των αγροτών. Και προσέξτε! Το σύστημά μας διατηρεί, σε μια περίοδο που τίθενται σε αμφισβήτηση παντού στην Ευρώπη, τα βασικά χαρακτηριστικά ενός συστήματος τίμιου και προοδευτικού, δηλαδή, δημόσιο, αναδιανεμητικό, με ποσοστά αναπλήρωσης που είναι τα καλύτερα στην Ευρώπη για τα μικρά και τα μεσαία εργασιακά εισοδήματα. Και αντίθετα απ' ό,τι μας λέτε, αυτές οι παρεμβάσεις έχουν ήδη αρχίσει να αποδίδουν και στο επίπεδο της αγοράς εργασίας.
Κύριε Πρόεδρε, ο κύριος Υπουργός έχει μιλήσει ήδη δεκατέσσερα λεπτά!
Κύριε Υπουργέ, καλό θα ήταν να ολοκληρώσετε, σας παρακαλώ.
Θα ολοκληρώσω, κύριε Πρόεδρε. Όμως, ούτως ή άλλως, υπάρχει και ο χρόνος από την τριτομιλία, που απ' ό,τι φαίνεται δεν θα χρειαστεί, την οποία να θεωρήσετε ότι εξαντλώ τώρα. Ούτως ή άλλως, κυρίες και κύριοι συνάδελφοι, οι αλήθειες πρέπει να ακούγονται. Το ασφαλιστικό είναι, πράγματι, εθνικό θέμα. Επιτρέψτε μου σε ενάμισι μόνο λεπτό να απαντήσω στα επιμέρους ερωτήματα, που έχετε θέσει για θεσμικούς και μόνο λόγους. Τις απαντήσεις τις ξέρετε! Είναι ψέμα - και το ξέρετε - ότι χρησιμοποιήθηκε δημόσιο χρήμα για τις επιστολές στο πλαίσιο μιας προγραμματικής συμφωνίας με τα ΕΛΤΑ, όπου συμφωνήθηκε να παρέχονται και πρόσθετες υπηρεσίες σε συνταξιούχους, ειδικά εκεί που δεν έχουμε γραφεία, σε απομονωμένες νησιωτικές ή ορεινές περιοχές. Ο λόγος για τον οποίο γράφτηκε η επιστολή ήταν για να εξηγηθεί για πρώτη φορά στους συνταξιούχους ο μηχανισμός και να αντιμετωπιστεί αυτό το δηλητηριώδες νέφος παραπληροφόρησης. Δεν υπήρχε η παραμικρή διάθεση, αλλά ούτε φάνηκε και οποιαδήποτε προσπάθεια προπαγάνδας. Για τα εισοδήματα και τις εισφορές των ελεύθερων επαγγελματιών μίλησα, όπως και για την καθυστέρηση στην απονομή των συντάξεων. Όσον αφορά στη διόγκωση των αναλογιστικών ελλειμμάτων - που είναι και το τελευταίο ερώτημα - , φαίνεται στα κατατεθειμένα έγγραφα από την υπηρεσία ότι όταν αναλάβαμε τα διαθέσιμα κεφάλαια του ΑΚΑΓΕ ήταν 4 δισεκατομμύρια και τώρα είναι 5 δισεκατομμύρια. Παρά, λοιπόν, τα συνεχόμενα ψεύδη και παρά τη διαστρέβλωση της πραγματικότητας, η αλήθεια είναι μία. Όσο και να προσπαθούν η Νέα Δημοκρατία και το ΠΑΣΟΚ να εμφανίσουν ότι τάχα είχαν ισορροπήσει το ασφαλιστικό σύστημα, μας παρέδωσαν ένα ασφαλιστικό σύστημα χρεωκοπημένο οικονομικά και κυρίως δομικά υπονομευμένο από την προπατορική αμαρτία του πολιτικού συστήματος της πατρωνίας και του πελατειασμού. Αυτό το ασφαλιστικό σύστημα το στήσαμε στα πόδια του με όρους δικαιοσύνης, με όρους ισονομίας και πράγματι αισθανόμαστε ιδιαίτερα περήφανοι γι' αυτό. Σας ευχαριστώ πολύ.
Ευχαριστούμε τον κύριο Υπουργό. Τον λόγο έχει τώρα για δέκα λεπτά ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.
Κυρίες και κύριοι, ήδη η τοποθέτηση του Υπουργού, του Γιώργου Κατρούγκαλου, έδωσε το περίγραμμα μιας πολιτικής η οποία είναι σήμερα υπόλογη για την κατάσταση του συστήματος κοινωνικής ασφάλισης και είναι η πολιτική την οποία υπηρετήσατε εσείς, που ρωτάτε σήμερα γιατί είναι έτσι τα πράγματα. Και επειδή στο παρελθόν είχε επικαλεστεί ο κ. Βρούτσης αναλογιστική μελέτη η οποία θα διόρθωνε τα πράγματα με δικές τους παρεμβάσεις, των προηγούμενων κυβερνήσεων δηλαδή, και επειδή εδώ πρέπει να μιλάμε με ευθύνη για ένα τόσο κορυφαίο κοινωνικό θέμα όπως είναι η κοινωνική ασφάλιση, θα πρέπει να θυμίσω ότι οι παραδοχές που λαμβάνονταν υπ' όψιν για να είναι το σύστημα βιώσιμο οδηγούσαν στην αύξηση των ορίων ηλικίας στα εβδομήντα δυο έτη για να πάρει κάποιος σύνταξη με ποσοστό αναπλήρωσης 48,5% για τις κύριες και 8,29% στις επικουρικές από έναν μέσο όρο που σήμερα ανέρχεται σε 62% για τις κύριες και 18% στις επικουρικές. Κι όλα αυτά με βάση μια κατάσταση που έχει διαμορφωθεί μετά τις αλλεπάλληλες μειώσεις στις συντάξεις, συνολικά στις παροχές, μέρος των οποίων κατά περίπου 4,4 δισεκατομμύρια ευρώ αρκεί να πω ότι προέρχονται μόνο από την κατάργηση των δώρων Χριστουγέννων και Πάσχα. Εάν εμείς εγκαλούμαστε γιατί δεν ανατρέψαμε το σύνολο των συνεπειών των πολιτικών σας, η απάντηση είναι ότι έχουμε καιρό μπροστά και θα δούμε να παράγουν τα αποτελέσματα εκείνα, που αναμένουμε οι μεταρρυθμίσεις που έχουν γίνει στο σύστημα της κοινωνικής ασφάλισης. Κι αυτές οι αποδόσεις να είστε βέβαιοι ότι θα αρχίσουν να επέρχονται σύντομα και με θετικά αποτελέσματα και για τους ασφαλισμένους. Πρώτα απ' όλα, επειδή αναφέρονται αριθμοί σχετικά με το πόσο θα καταβάλλουν οι ελεύθεροι επαγγελματίες, θα σας πω για άλλη μια φορά ότι εκείνο που εφαρμόσαμε στον νόμο είναι ότι αυτά που ζητούσαν οι ενώσεις των εμπόρων, των βιοτεχνών και επαγγελματιών, η ΓΣΕΒΕΕ και η ΓΣΕΕ, δηλαδή, και ξέρουν πάρα πολύ καλά ότι θα αποδώσει ένα πραγματικά υποστηρικτικό πεδίο πάνω στο οποίο μπορεί να στηριχθεί η προσπάθεια του κάθε ελεύθερου επαγγελματία και βιοτέχνη να μπορεί να αναπτύξει τις επιχειρήσεις του στα πλαίσια αυτά που η πολιτική μας δημιουργεί και θα βελτιώνει. Έχουμε ξαναπεί - επειδή η ερώτηση στην πραγματικότητα ανακυκλώνει παλιές ερωτήσεις και παλιές συζητήσεις οι οποίες έχουν διεξαχθεί με έναν τρόπο ο οποίος ήταν πλήρης και έχουν απαντηθεί όλα αυτά, αλλά επανέρχονται και επανέρχονται κατά τον ίδιον τρόπο που επανέρχεται στα μέσα ενημέρωσης, σε κυρίαρχη μερίδα μέσων ενημέρωσης - το ότι υπάρχει περικοπή στις επικουρικές συντάξεις, μια περικοπή για το 10% εκείνων που λαμβάνουν συντάξεις και επαναλαμβάνεται κάθε μήνα, λες και πρόκειται για μια νέα περικοπή για τον καθέναν απ' αυτούς, για να δημιουργείται μια εικόνα ότι κι άλλες περικοπές έρχονται, ενώ δεν υπάρχει πλήθος περικοπών, υπάρχει μια περικοπή στα όρια εκείνα που ορίσαμε, δηλαδή μέχρι τα 1.300 ευρώ μεικτά για όσους λαμβάνουν κύρια και επικουρική σύνταξη. Αλλά μας λέτε για το 10%. Για το υπόλοιπο 90%, που το βλέπει στα χέρια του, δεν μας λέτε ότι πράγματι αντιμετωπίσαμε το πρόβλημα το οποίο αλλιώς θα ήταν εκρηκτικό, διότι οι μειώσεις στις επικουρικές όλων θα ξεπερνούσαν το 30% και εκείνων, δηλαδή, που χρειάζονταν προστασία. Δεν θα μπορούσαμε να προστατεύσουμε το συνταξιοδοτικό εισόδημα. Αυτό το προτείνετε εσείς να το εφαρμόσουμε, δηλαδή να περικόψουμε για άλλη μια ακόμα φορά τις συντάξεις όλων σε αυτά τα όρια, τα οποία αντικειμενικά δημιουργούνται ως ανάγκη να καλυφθούν μέσα απ' αυτές τις μειώσεις; Εμείς επιλέξαμε την προστασία των χαμηλών εισοδημάτων και έχει πράγματι επέλθει αυτή η μείωση στο 10% των συνταξιούχων που λαμβάνουν επικουρικές, η οποία είναι κλιμακωτή με το όριο προστασίας τα 1.300 ευρώ μεικτά. Κυρίες και κύριοι, το σύστημα της κοινωνικής ασφάλισης δεν ήταν δυνατόν να το αφήσουμε ως είχε. Και θα ήταν τεράστια ευθύνη αυτής της Κυβέρνησης αν άφηνε τα πράγματα ως είχαν. Διότι στην εφαρμογή, που θα αρχίσει από την 1η Ιανουαρίου 2017, θα δείτε ότι πραγματικά τα αποτελέσματα θα είναι θετικά και για το σύστημα κοινωνικής ασφάλισης, που γίνεται βιώσιμο, αλλά και για τους ίδιους τους ασφαλισμένους. Θα σας πω από τώρα - και θα το σημειώσετε στην πράξη - ότι οι συντάξεις των αγροτών, για παράδειγμα, για τους οποίους γίνεται πάρα πολύς λόγος και κάποιοι πυροδοτούν ξανά μια αντίθεση απέναντι στην Κυβέρνηση, από το 2017 θα έχουν μια αύξηση κατά 2% κάθε έτος με το νέο σύστημα, τη στιγμή που το 2026 οι βασικές συντάξεις των αγροτών μηδενίζονται, καθώς από το 2002 και κάθε έτος από τότε μειώνονται κατά 4% μέχρι που εξαφανίζονται, γιατί το 100% συμπληρώνεται το 2026. Απέναντι σε αυτή την προοπτική της πλήρους κατάργησης κάθε κανόνα κοινωνικής ασφάλειας για τους αγρότες, εγώ σας ανακοινώνω - και θα επιβεβαιωθεί προφανώς, γιατί είναι μαθηματικό το πρόβλημα - ότι οι αγρότες με το νέο σύστημα θα έχουν 2% αύξηση στις συντάξεις τους για κάθε έτος, που θα φτάσει το 2031 στο 10% αύξηση, σε σχέση με τις υπάρχουσες σήμερα συντάξεις και όχι με τις εξαφανιζόμενες το 2026. Από κει και πέρα, θα ισορροπήσει στο 5% περίπου ο μέσος όρος αύξησης των αγροτικών συντάξεων. Υπενθυμίζω ότι οι αγρότες συμμετέχουν πλέον στο εθνικό σύστημα κοινωνικής ασφάλισης ισότιμα, όπως όλοι οι Έλληνες πολίτες, λαμβάνοντας την εθνική σύνταξη, η οποία δεν καταβαλλόταν στο παρελθόν. Ειπώθηκε για τις συντάξεις χηρείας ότι μειώθηκαν. Θα επαναλάβω ό,τι έχω πει, τουλάχιστον, τέσσερις φορές από το Βήμα της Βουλής: Δεν υπάρχει καμμία μείωση συντάξεων χηρείας ούτε κατάργηση συντάξεων χηρείας για όσες καταβάλλονταν μέχρι και την έναρξη του νόμου. Και θα οριστικοποιηθεί το ύψος της αναπλήρωσης όταν η Εθνική Στατιστική Υπηρεσία μας δώσει τους παράγοντες εκείνους, τους συντελεστές, που θα λειτουργήσουν για τον προσδιορισμό της σύνταξης. Σας θυμίζω ότι η σύνταξη υπολογίζεται πλέον με βάση την αναγωγή της αξίας που θα είχε στον παρόντα χρόνο το κατά το παρελθόν διαμορφούμενο ποσό, επί του οποίου καταβάλλονταν οι εισφορές. Συνεπώς, μένει αυτό να γίνει. Και θα γίνει το επόμενο διάστημα, ώστε να εκδοθούν και οι συντάξεις χηρείας με έναν τρόπο που η Εθνική Στατιστική Υπηρεσία θα μας υποδείξει, ώστε να έχουμε μια ακριβή αποτίμηση, μια ορθή αποτίμηση της σχέσης της σύνταξης με τις εισφορές που καταβλήθηκαν κατά τη διάρκεια του ασφαλιστικού βίου του κάθε ασφαλισμένου. Επομένως, όλα αυτά που λέγονται, καθώς και εκείνο που αποτέλεσε κεντρικό ζήτημα των ημερών, ότι όσοι συνταξιοδοτήθηκαν από τον Σεπτέμβριο του 2015 μέχρι τις 12 Μαΐου 2016 δεν θα λαμβάνουν ούτε την κατώτατη σύνταξη ούτε την εθνική, είναι μια διάταξη που προέκυψε από τον ν.4337. Μια διάταξη, η οποία προέβλεψε μειώσεις στις συντάξεις εκείνων που πρόωρα αποχώρησαν από τον εργασιακό βίο, δηλαδή, πριν από τη συμπλήρωση του ορίου ηλικίας. Για αυτούς υπάρχει, πράγματι, η προβλεπόμενη μείωση του 6% για κάθε έτος στα πέντε χρόνια - αυτό σημαίνει 30% - συν 10% επιπλέον, όπως ο νόμος αυτός ορίζει. Αυτό που είναι πράγματι ένα πρόβλημα, το οποίο δεν θέλουμε να παραμείνει ως πρόβλημα τέτοιο, προβλέψαμε στον ν.4387, που ακολούθησε τον νόμο που εσείς επίσης στηρίξατε και ψηφίσατε και θα διορθώσει αυτό το πρόβλημα. Διότι με τον επανυπολογισμό των συντάξεων θα έχουμε απορρόφηση αυτού του ελλείμματος, αυτής της μείωσης, μέσα από τον νέο τρόπο υπολογισμού των ασφαλιστικών παροχών μετά την έκδοση, επαναλαμβάνω, της σχετικής απόφασης από την Εθνική Στατιστική Υπηρεσία. Εδώ θα είμαστε, θα επιβεβαιωθούν όλα αυτά, καθώς και οι πρακτικές αντιμετωπίσεις των προβλημάτων που προκύπτουν από την απώλεια του ΕΚΑΣ. Έχουμε πάρει μέτρα τα οποία σε έναν βαθμό περιορίζουν το πρόβλημα αυτό. Για το 2017 αντιμετωπίζουμε πρακτικές λύσεις, για να μην υπάρξουν συνέπειες δραστικές απέναντι σε αυτόν τον κόσμο ο οποίος, πράγματι, χρειάζεται υποστήριξη. Αλλά αυτή η υποστήριξη δεν υπήρχε γιατί το σύστημα έπασχε. Ένα σύστημα το οποίο προέβλεπε από τη γέννησή του να καλύπτει την απόσταση που υπήρχε με το μέσο εισόδημα, τις χαμηλές συντάξεις, που απείχαν πολύ από το μέσο εισόδημα. Αυτός ο κανόνας δεν μπορούσε να λειτουργήσει πια. Και αυτό που έπρεπε να γίνει είναι να αυξηθούν οι κατώτατες συντάξεις. Δεν έγινε ποτέ στο παρελθόν. Το νέο σύστημα δημιουργεί προϋποθέσεις για την αύξηση των κατώτατων συντάξεων και αυτό είναι που αποτελεί δίκαιη κατανομή, δίκαιη αναδιανομή, δίκαιη απόδοση με όρους ισονομίας των συνταξιοδοτικών παροχών σε όλους τους Έλληνες. Αυτό θα λειτουργήσει ασφαλώς σε βάθος χρόνου. Θα είμαστε εδώ να ξαναδούμε το αποτέλεσμα αυτό, όπως ακριβώς θα δούμε και για τους αγρότες και για τους ελεύθερους επαγγελματίες, των οποίων τα αποτελέσματα, όσον αφορά τις αποδόσεις εισφορών, δεν είναι αυτά που ακούγονται, καθώς συνδέονται με το καθαρό εισόδημα το οποίο δηλώνουν αφαιρούμενο το κέρδος των εισφορών από το εισόδημα αυτό. Συνεπώς, μένει να δούμε μια άλλη συζήτηση την οποία θα κάνουμε μέσα στο 2017, για να δούμε ακριβώς πώς έχουν τα πράγματα πάνω στα πραγματικά δεδομένα και όχι στις εικασίες που κάθε φορά παρουσιάζονται σε κάποια μέσα ενημέρωσης. Ευχαριστώ, κύριε Πρόεδρε.
Ευχαριστούμε, κύριε Υπουργέ. Συνεχίζουμε με τις παρεμβάσεις των Κοινοβουλευτικών Εκπροσώπων, με πρώτο τον κ. Βασίλειο Κεγκέρογλου, Βουλευτή Ηρακλείου.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε την επερώτηση της Δημοκρατικής Συμπαράταξης για το αδιέξοδο στο οποίο οδηγείται το ασφαλιστικό - συνταξιοδοτικό σύστημα της χώρας και προφανώς πρέπει να θυμίσουμε ότι η Κυβέρνηση των ΣΥΡΙΖΑΝΕΛ, αντί του προγράμματος Θεσσαλονίκης, αντί του παράλληλου προγράμματος και όλων των άλλων τα οποία υποσχέθηκε, δέκατη τρίτη σύνταξη κ.λπ., μας έφερε το τρίτο αχρείαστο μνημόνιο με αποκλειστική ευθύνη του κ. Τσίπρα και της Κυβέρνησής του στο σύνολό της - και όχι μαύρο πρόβατο ο Βαρουφάκης, όπως επιχειρούν όλοι - με όλες τις αρνητικές συνέπειες αυτού του μνημονίου. Παρέλειψε ο κύριος Υπουργός να αναφερθεί στα επιτεύγματά του: Την 360 βασική, την έκανε 346. Τα 486 κατώτατη σύνταξη τα έκανε 392. Μην αποκηρύξετε τον κ. Χαϊκάλη. Είναι ο άνθρωπος που θεσμοθέτησε των υποκατώτατο μισθό, ακολουθώντας την κ. Κατσέλη βεβαίως. Διαλέξτε και πάρετε. Είναι μαζί σας ή δεν είναι; Είναι για μένα λάθος η τοποθέτηση, που έκανε ο κ. Κωνσταντινόπουλος και θα τον επιπλήξω δημοσίως. Δεν θα σας βάλει ο κ. Τσίπρας στην Κυβέρνησή του γιατί είστε ένας καλός ψεύτης. Είστε ο σύγχρονος εκπρόσωπος της πολιτικής απατεωνίας του ΣΥΡΙΖΑ. Και αυτό είναι τιμητικός τίτλος για τον ΣΥΡΙΖΑ.
Τιμητικό είναι να το ακούω από εσάς.
Είναι τιμητικός τίτλος για τον ΣΥΡΙΖΑ, διότι πραγματικά με μία πολιτική απατεωνία ήρθατε στα πράγματα, υποσχόμενοι τα πάντα, βασιζόμενοι βεβαίως στην καλή πορεία που είχε η χώρα, στο ότι θα μπορέσετε να υλοποιήσετε κάποια από αυτά, αλλά δεν προβλέψατε ότι θα κυβερνούσατε εσείς οι ίδιοι, οι καταστροφείς. Διότι την καλή πορεία μέχρι το 2014, αντιμετώπιση των αιτίων της κρίσης τη μετατρέψατε σε κρίση λόγω λαθεμένης πολιτικής, λόγω των επιλογών σας. Και πραγματικά είμαστε εμείς, το ΠΑΣΟΚ, που δικαιούμαστε να ομιλούμε, διότι πριν το ΠΑΣΟΚ, κύριε Κατρούγκαλε, δεν υπήρχε κοινωνικό κράτος. Το ΠΑΣΟΚ στήριξε και δημιούργησε το κοινωνικό κράτος, με λάθη, παραλείψεις, πιθανόν και με απλοχεριά, αλλά το ΠΑΣΟΚ το δημιούργησε. Και επειδή έχετε στον πολιτικό σχεδιασμό πλέον, στην πολιτική γραμματεία τον κ. Κοτσακά, θα πρέπει να σας θυμίσω ότι ήταν Υφυπουργός Εργασίας, ομόλογος του κ. Πετρόπουλου, και άρα θα πρέπει να απευθύνεστε εκτός από τον κ. Κοτσακά, τον κ. Κουρουμπλή, τον κ. Μπόλαρη, τον κ. Παραστατίδη και στους άλλους που έχετε εκεί στην Κυβέρνηση και στον εαυτό σας. Πρέπει να θυμίσω στην Ολομέλεια ότι σας γνώρισα όταν περιμένατε στον προθάλαμο ενός Υπουργού για να σας διορίσει στην «ΕΠΑΓΓΕΛΜΑΤΙΚΗ ΚΑΤΑΡΤΙΣΗ Α.Ε.» Το θυμάστε, κύριε Κατρούγκαλε; Σας διόρισε, λοιπόν, στην «ΕΠΑΓΓΕΛΜΑΤΙΚΗ ΚΑΤΑΡΤΙΣΗ Α.Ε.» και μαζί με όλους τους άλλους πρέπει να απολογηθείτε για αυτά τα οποία κατηγορήσατε.
Κύριε Πρόεδρε, θέλω τον λόγο επί προσωπικού.
Και έρχομαι σε όλα αυτά τα οποία είπατε περί περικοπών και στη δημιουργική λογιστική, την οποία ζητήσατε από την υπηρεσία να σας κάνει. Ακούστε, όλος ο ελληνικός λαός γνωρίζει ότι λόγω συγκεκριμένων καταστάσεων, που δημιουργήθηκαν από το 2000 και κυρίως 2004 και 2009, η χώρα εισήλθε σε μια περίοδο μεγάλων ελλειμμάτων, της τάξεως των 36 δισεκατομμυρίων, 24 δισεκατομμύρια το πρωτογενές. Και τα χρόνια εκείνα πραγματικά οι θυσίες του ελληνικού λαού έπιασαν τόπο, γιατί φτάσαμε το 2013 και το 2014 να κλείσουν τα πρωτογενή ελλείμματα. Τότε, λοιπόν, οι θυσίες έπιασαν τόπο και έκλεισαν τα ελλείμματα. Τώρα, οι επιπλέον περικοπές που κάνετε εσείς, υιοθετώντας τις προηγούμενες, για ποιον λόγο γίνονται; Μα μόνο για να καλύψουν το έλλειμμα πολιτικής που έχετε. Εσείς το «όχι» του δημοψηφίσματος το ερμηνεύσατε κατά το δοκούν και προχωρήσατε με βάση αυτό στα μέτρα: Όχι, δεν φτάνουν τα μέτρα που προτείνει ο κ. Γιούνκερ. Πρέπει να πάρουμε επιπλέον. Όχι, δεν φτάνουν οι περικοπές που έγιναν το προηγούμενο διάστημα. Πρέπει να γίνουν επιπλέον. Όχι, δεν φτάνουν οι φόροι που επιβλήθηκαν το προηγούμενο διάστημα. Πρέπει να επιβληθούν επιπλέον φόροι. Ναι, μόνο που όλο αυτό το επιπλέον βάρος γίνεται σε περίοδο πρωτογενών πλεονασμάτων και γίνεται λόγω ελλείμματος πολιτικής. Έχετε έλλειμμα πολιτικής, κύριοι. Η οικονομική ανάκαμψη που ήταν εφικτή, γιατί είχε ήδη ξεκινήσει από το 2014, θα μπορούσε να είχε αποδώσει εθνικούς πόρους, ούτως ώστε να μην υπάρξει κανένα αρνητικό μέτρο στην κατεύθυνση που πήρατε αυτά εσείς, είτε αυτά αφορούν συντάξεις, είτε μισθούς, είτε αφορούν τα πάντα. Δεν μπορείτε, λοιπόν, να έρχεστε σήμερα εδώ χωρίς να δικαιολογήσετε γιατί δεν αποκαταστήσατε, αφού κακώς έγιναν οι προηγούμενες μειώσεις. Αφού κακώς έγιναν οι προηγούμενες μειώσεις, γιατί δεν τις αποκαταστήσατε, μόνο ήρθατε και κάνατε επιπλέον; Αυτό δεν μας το δικαιολογήσατε. Είχατε δίκιο, δηλαδή, που το λέγατε; Δεν δικαιολογείτε καν τις δικές σας μειώσεις, πώς να δικαιολογήσετε την υιοθέτηση άλλων; Έχουμε μια ρητορική, η οποία έχει αναπτυχθεί το προηγούμενο διάστημα και από εσάς προσωπικά, αλλά συνολικά από την Κυβέρνηση, και αφορά δήθεν τη μεταρρύθμιση την οποία κάνατε στο ασφαλιστικό και η οποία ήταν απαραίτητη γιατί δεν μπορούσαν να δοθούν συντάξεις. Σοβαρά το λέτε; Η μεταρρύθμιση είχε συμφωνηθεί με τους ετέρους, ήταν η εφαρμογή από 1-1-2015 του ν.3863, ήταν ο θετικός ρυθμός ανάπτυξης και ο νέος πλούτος που θα παρήγαγε η χώρα, που θα στήριζε αυτό το ασφαλιστικό και βεβαίως δεν υπήρχε η υπογραφή του Τσίπρα να περικοπούν 3,1 δισεκατομμύρια. Γιατί, πέρα από το 1,8%, το σύνολο των μέτρων είναι 3,1 δισεκατομμύρια που υπέγραψε ο κ. Τσίπρας. Γι' αυτό επιβλήθηκαν τα νέα μέτρα, γι' αυτό - υποτίθεται - βάλατε τον «μανδύα» μεταρρύθμισης. Όπως σας είπα και στο συνέδριο του ΙΚΑ, είναι ένα μνημονιακό «δόγμα Κατρούγκαλου», γιατί εσείς προτρέξατε και προτείνατε τις περικοπές. Δεν σας τις ζήτησαν. Εσείς προτείνατε τις περικοπές, εσείς επιβάλατε αυτά τα μέτρα στα πλαίσια της συμφωνίας. Έχουμε, λοιπόν, μια μεταρρύθμιση ψευδεπίγραφη, η οποία δεν είναι δίκαιη και δεν έχει βιωσιμότητα. Δεν είναι δίκαιη, γιατί φορτώνει όλα τα βάρη στα μεσαία εισοδήματα και απαλλάσσει τους πλούσιους. Κανείς πλούσιος δεν πληρώνει πλέον εισφορά, πάνω από 70 χιλιάδες. Και πήγατε να το καλύψετε αυτό, λέγοντας ότι είστε «αποστάτης» των πλουσίων, επειδή είστε πλούσιος κι από μικρός είχατε αυτήν την ευχέρεια. Κάθε άλλο. Τους προστατεύσατε, απόλυτα. Πάνω από 70 χιλιάδες δεν πληρώνουν ούτε ένα ευρώ επιπλέον. Τα μεσαία, όμως, εισοδήματα, για να μπορούν να πληρώσουν τις υπέρογκες ασφαλιστικές εισφορές που βάλατε, πρέπει να υπάρχει καλό οικονομικό κλίμα. Όταν δεν έχετε πολιτική για το οικονομικό κλίμα, δεν υπάρχει αυτή η δυνατότητα. Το ασφαλιστικό, βεβαίως, και είναι θέμα συστήματος, οργάνωσης και εσωτερικής διαχείρισης και συνολικά φιλοσοφίας και αντίληψης. Αλλά εξαρτάται και από το οικονομικό περιβάλλον μέσα στο οποίο λειτουργεί. Εσείς έχετε αποτύχει και στα δύο. Και από τη φύση και τη δομή του αυτό το σύστημα παραπαίει και το οικονομικό περιβάλλον το οποίο έχετε δημιουργήσει είναι εντελώς αρνητικό. «Η κατάσταση του 2014 ελπίζουμε να ξανάρθει το 2018». Αυτή είναι η παρέμβαση, που έκανε η Κυβέρνηση ΣΥΡΙΖΑ. Αυτό το «καλό» έφερε στον τόπο. Να δούμε, λοιπόν, συγκεκριμένα στοιχεία για το τι υποστηρίζατε και τι πρέπει να γίνει έστω τώρα. Κατ' αρχάς, να πούμε ότι η Κυβέρνηση και ο κ. Πετρόπουλος, που δεν έχει εκδώσει εδώ και έξι μήνες την εγκύκλιο για τις συντάξεις χηρείας, δεν μπορεί να εγγυηθεί ότι θα λειτουργήσει σε δύο μήνες από τώρα ο ενιαίος φορέας. Δεν μπορεί να το εγγυηθεί. Όσο καλόπιστοι και να είμαστε, δεν μπορούμε να το πιστέψουμε, αγαπητέ Υφυπουργέ. Δεν γίνεται. Η εγκύκλιος που είπε στον Παπαδάκη ο Υπουργός ότι εκδόθηκε τον Σεπτέμβριο, δεν εκδόθηκε ακόμα. Προτείνουμε, έστω τώρα, να δείτε με νομοθετική ρύθμιση, την οποία θα στηρίξουμε, τη λειτουργία τριών ταμείων, όπως είχαμε πει από την αρχή, που είναι πραγματικά πολύ ομαλότερη η προσαρμογή, με βάση το ΙΚΑ οι μισθωτοί, με βάση τον ΟΑΕΕ και τα άλλα ταμεία οι ελεύθεροι επαγγελματίες και τον ΟΓΑ. Ξανασκεφτείτε το. Μέσα στον κατήφορο που μας έχετε οδηγήσει, μπορεί να δοθεί μια λύση, τουλάχιστον στο συγκεκριμένο θέμα. Πρέπει να ληφθούν μέτρα άμεσης αποκατάστασης των αδικιών. Η κ. Γεροβασίλη σε εκείνο το βορειοκορεάτικο μήνυμα, που έβγαλε τη βραδιά που βγήκε η απόφαση του Συμβουλίου της Επικρατείας, είπε ότι το Συμβούλιο Επικρατείας ασχολείται μόνο με τις άδειες και με τα κανάλια και δεν ασχολείται με τον λαό. Χονδροειδέστατο ψέμα. Να σας θυμίσω πως υπάρχει μία απόφαση του Συμβουλίου της Επικρατείας 2287, που αφορά μειώσεις που έγιναν το προηγούμενο διάστημα. Δεν έγιναν επί της δικής σας θητείας, αλλά το προηγούμενο διάστημα. Άρα είστε και λίγο απελευθερωμένοι πολιτικά. Αυτές οι μειώσεις θα πρέπει να ενταχθούν σε έναν προγραμματισμό, ώστε να αποκατασταθούν. Η απόφαση του Συμβουλίου της Επικρατείας πρέπει να γίνει σεβαστή. Βγάλτε ένα χρονοδιάγραμμα και να πείτε κατά την άποψή σας πώς πρέπει να αποκατασταθούν. Βέβαια, άμεσα πρέπει να ληφθεί υπ' όψιν - γιατί εκεί είναι η πολιτική απατεωνία - , ο επανυπολογισμός των επικουρικών συντάξεων. Ακούστε τι κάνατε κι αν δεν το ξέρετε, ρωτήστε τους συνεργάτες σας. Στον επανυπολογισμό, λοιπόν, των επικουρικών συντάξεων δεν λάβατε υπ' όψιν την απόφαση του Συμβουλίου της Επικρατείας. Άρα βγάλατε κατά 30% μικρότερες επικουρικές συντάξεις. Αντίθετα, όταν ήταν να υπολογίζονται οι παρακρατήσεις, τις υπολογίζατε επί της αρχικής σύνταξης. Έτσι, αντί να πληρώνει κάποιος 3% ή 7% ανάλογα με την κατηγορία, φθάνει να πληρώνει και 18% παρακράτηση για σύνταξη την οποία δεν παίρνει. Τέτοιες καταγγελίες έχω πάρα πολλές. Πρέπει να αποκατασταθεί. Άρα κύριε Υπουργέ και κύριε Υφυπουργέ, αντί να έρθετε εδώ να μας λέτε διάφορα πράγματα, δείτε αυτά τα οποία σας επισημαίνω. Προσωρινή σύνταξη: Δίνετε μέχρι και 190 ευρώ. Πρέπει να επανέλθει ο υπολογισμός με βάση τον ν.3996. Έχετε βάλει ρήτρα εξήντα επτά ετών για τον κατώτατο μισθό. Γιατί; Είναι η εγκύκλιος και απόφαση Χαϊκάλη. Να δούμε τα θέματα που αφορούν τις συντάξεις χηρείας άμεσα. Ασφαλιστικές εισφορές: Εάν δεν υπάρξει αποκλιμάκωση των υψηλών ασφαλιστικών εισφορών - και μιλώ από το 2017- θα υπάρχουν τεράστια ζητήματα. Κοιτάξτε, για τα χωριά μην παίζετε τον παπά. Το μεταβατικό καθεστώς το ξέρουμε, αλλά τελειώνει το 2018. Πρέπει να υπάρξει ένα ειδικό καθεστώς - αυτό λέμε εμείς - ιδιαίτερα για τα χωριά κάτω από χίλιους κατοίκους, εάν όχι δύο χιλιάδες, το οποίο θα συνδεθεί με μια πολιτική τοπικής ανάπτυξης. Με αυτήν την έννοια καλούμε να το δείτε. Έχουμε καταθέσει συγκεκριμένη πρόταση. Οι νέοι, για τους οποίους είπατε πολλά και τους τάξατε μαζί με τους αγρότες μεταβατικό διάστημα, είδαν μετά από λίγες μέρες να τα παίρνετε πίσω και να τα ξεψηφίζετε αυτά που αφορούν την υγεία. Είναι δυνατόν να έχετε κλέψει τη δωδέκατη σύνταξη και να μας λέτε εμάς για κλοπή; Κλέψατε τη δωδέκατη σύνταξη με τη μετάθεση της ημερομηνίας από τον έναν μήνα στον άλλον της καταβολής. Κοιτάξτε, μέχρι 31-12-2016 θα πρέπει να έχετε καταβάλει δώδεκα συντάξεις, όχι έντεκα. Δώδεκα, όχι έντεκα!
Κύριε Κεγκέρογλου, να συντομεύουμε παρακαλώ.
Ολοκληρώνω με τρεις προτάσεις. Οφείλετε να αποκαταστήσετε την αδικία η οποία γίνεται. Μπορεί να γινόταν και το προηγούμενο διάστημα, αλλά δεν ήταν σε μεγάλο βαθμό. Τώρα έχουν αρχίσει να βγαίνουν οι άνθρωποι αυτοί σε σύνταξη, ενώ πληρώνουν εισφορές για δέκατο τρίτο και δέκατο τέταρτο μισθό όταν είναι εργαζόμενοι, στη σύνταξη αυτές οι εισφορές δεν υπολογίζονται. Πρέπει να δείτε και το θέμα του υπερβάλλοντος χρόνου. Να εξετάσετε την πρόταση για διαγραφή του υπερβάλλοντος χρόνου κ.λπ.. Όσον αφορά τη βιωσιμότητα του ασφαλιστικού συστήματος - και κλείνω - θα πρέπει να δούμε τις σοβαρές προτάσεις που έχουμε καταθέσει. Κατ' αρχάς χρειάζεται μία βιώσιμη ρύθμιση, η οποία να έχει πολλαπλές επιλογές, συμπεριλαμβανομένων και αυτών που ισχύουν, όχι κατάργησης ή αντικατάστασης, αλλά διεύρυνσης. Γιατί πραγματικά υπάρχουν αυτές οι προτάσεις. Θα σας τις πω στη δευτερολογία συγκεκριμένα. Να εφαρμοστεί επιτέλους η ρήτρα απασχόλησης σε όλες τις δράσεις, τα προγράμματα, τους αναπτυξιακούς νόμους για να έχουμε μέσα και από στοχευμένη επιδότηση ασφαλιστικών εισφορών την απόδοση μεγαλύτερης εισπραξιμότητας για τα ταμεία. Να δούμε πώς αξιοποιούμε μέρος της δημόσιας περιουσίας. Ήδη ακούστηκε η πρόταση. Το 25% από την αξιοποίηση της δημόσιας περιουσίας, δηλαδή το μισό από αυτό που προβλέπεται να πάει για ανάπτυξη, δεν είναι αντίθετο με τα συμφωνηθέντα με τους εταίρους, να πάει για τη στήριξη του ασφαλιστικού συστήματος. Ανάπτυξη είναι και αυτό, γιατί δεν θα κοπεί από άλλους πόρους. Δείτε αυτές τις προτάσεις και τις άλλες που θα καταθέσουμε στη συνέχεια, αφενός μεν για την άμβλυνση των αδικιών στις οποίες έχετε προβεί ή που είχαμε προβεί και εμείς και αφετέρου για την ενίσχυση της βιωσιμότητας του ασφαλιστικού συστήματος. Αλλά προς θεού, μην έρχεστε εδώ και να ψηλώνετε και να φουσκώνετε και να μας λέτε ότι κάνετε μεταρρύθμιση. Μία διαχείριση της πλάκας κάνατε προβλημάτων στα οποία δεν δώσατε λύσεις, αντίθετα τα διογκώσατε. Εμείς σας ευχόμαστε να είστε στη νέα Κυβέρνηση και να είστε στο ίδιο Υπουργείο για να μην έχετε το άλλοθι ότι δεν θα σας άφησε ο κ. Τσίπρας να ολοκληρώσετε το έργο σας. Ευχαριστώ.
Ευχαριστούμε τον κ. Κεγκέρογλου. Πριν περάσουμε στον επόμενο Κοινοβουλευτικό Εκπρόσωπο, ζήτησε ο κύριος Υπουργός τον λόγο επί προσωπικού. Κύριε Υπουργέ, έχετε τον λόγο για δύο λεπτά.
Δεν παίρνω τον λόγο προφανώς για τις ύβρεις περί απατεώνα και ψεύτη, γιατί αυτές πάντοτε εξαρτώνται και κρίνονται από αυτόν που τις εκφέρει. Για αυτό δεν απάντησα και στον κ. Κωνσταντινόπουλο. Προφανώς όταν σε λένε οι ψεύτες ψεύτη και οι απατεώνες απατεώνα, αντιστρέφεται απολύτως η απαξία. Παίρνω τον λόγο μόνο για την ακόμα χειρότερη κατηγορία ότι ήμουν ΠΑΣΟΚ. Επειδή λέει ο κ. Κεγκέρογλου…
Δεν ήσουν. Έγλυφες και σε βάλαμε.
Κύριε Κεγκέρογλου, σας παρακαλώ, μην διακόπτετε. Θα ζητήσετε τον λόγο. Δεν θα διακόψετε τον Υπουργό. Θέλετε τον λόγο; Να τον ζητήσετε.
Ναι, θέλω να απαντήσω.
Όχι, δεν τον δικαιούστε τώρα. Κύριε Υπουργέ, συνεχίστε.
Οφείλετε να ρωτήσετε τον ομιλητή εάν δέχεται τη διακοπή.
Δεν ρωτώ κανέναν. Εάν θέλετε τον λόγο, ζητήστε τον. Εδώ είμαστε και θα δείτε αν θα σας τον δώσουμε ή όχι. Νομίζω δεν έχετε παράπονα έως τώρα. Λοιπόν, κύριε Υπουργέ, συνεχίστε.
Ο Κανονισμός πράγματι επιτρέπει τις διακοπές για να ανταλλαγούν επιχειρήματα, όχι όμως ύβρεις. Εσείς, όμως, μέχρι εκεί φτάνετε. Δεν νομίζω ότι μπορείτε παραπάνω. Επί του συγκεκριμένου θέματος. Πράγματι, ήμουν πρόεδρος μιας δημόσιας εταιρείας, θυγατρικής του ΟΑΕΔ, «Επαγγελματική Κατάρτιση Α.Ε.». Κατ' εξαίρεση, λοιπόν, η συμπλήρωση της θέσης αυτής δεν ήταν μόνο με διαγωνιστική ανοιχτή διαδικασία, αλλά η επιτροπή που έκρινε ήταν τριμερής, εκπρόσωποι των εργαζομένων, των εργοδοτών και του ΟΑΕΔ. Εκείνη την εποχή εγώ ήμουν μεσολαβητής και διαιτητής του ΟΑΕΔ και είχα μία γενική αποδοχή από τις δύο πλευρές. Ε, λοιπόν, συνέβη παραδόξως ένας διορισμός τη περίοδο της δικής σας διακυβέρνησης να μην ήταν ρουσφετολογικός. Όταν βέβαια, όμως, το ρουσφέτι είναι η θρησκεία σας, δεν μπορείτε να συλλάβετε ποτέ κάτι τέτοιο. Γι' αυτό μίλησα προηγουμένως για αυτό το καθεστώς πελατειασμού και πατρωνίας.
Συνεχίζουμε με τον επόμενο Κοινοβουλευτικό Εκπρόσωπο…
Κύριε Πρόεδρε, μπορώ να έχω τον λόγο;
Τι θέλετε, κύριε Κεγκέρογλου; Να απαντήσετε; Επί προσωπικού ζητάτε τον λόγο;
Να θυμίσω ότι εγώ δεν είπα…
Γιατί έχετε τη δυνατότητα ως Κοινοβουλευτικός Εκπρόσωπος και της δευτερολογίας μετά και να απαντήσετε μετά αν θέλετε στο σύνολο.
Όχι, διευκρινίσεις δίνουμε.
Καλώς. Έχετε ένα λεπτό, κύριε Κεγκέρογλου, αυστηρά, σας παρακαλώ.
Απευθύνθηκα στον κ. Κατρούγκαλο, τον Υπουργό, και είπα ότι ο κ. Κατρούγκαλος είναι άξιος εκπρόσωπος της πολιτικής απατεωνίας. Δεν αναφέρθηκα σε οικονομικές απατεωνιές ή άλλες. Αν και μπορεί να υπάρξει συζήτηση και γι' αυτά, αλλά εγώ δεν αναφέρθηκα.
… (δεν ακούστηκε)
Κοιτάξτε, δεν αναφέρθηκα, λέω. Δεν με αφορά αυτή η συζήτηση.
Ξέρετε, όμως, πράγματα;
Όχι, όχι. Είπα ότι αναφέρθηκα στα πολιτικά. Έφερα ως παράδειγμα ότι σας γνώρισα στον προθάλαμο Υπουργού για να διοριστείτε στην «Επαγγελματική Κατάρτιση». Τώρα, φυσικά και δεν μπορεί να είστε ΠΑΣΟΚ με αυτά που εκφράζετε. Φυσικά και δεν μπορεί να είστε! Όμως, στα πολιτικά, δικαιούμαστε. Για παράδειγμα, σας έφερα εδώ μία μέρα μία έκθεση και την παρέδωσα - δεν ξέρω αν ήσασταν εσείς ή ο κ. Πετρόπουλος - την οποία έχετε κάνει ως νομικός για ένα θέμα και ως Υπουργός κάνατε το ακριβώς αντίθετο. Δεν είναι πολιτική απατεωνία αυτό;
Κύριε Κεγκέρογλου, εντάξει. Νομίζω δόθηκαν αμοιβαία διευκρινίσεις…
Δεν είναι πολιτική απατεωνία το ότι ακόμα και προχθές λέγατε «δεν έχω μειώσει συντάξεις» και πάνε οι άνθρωποι και παθαίνουν λιποθυμίες και μάλιστα στη Λάρισα είχαμε και θάνατο, μόλις αντίκρυσαν το ενημερωτικό από το ΑΤΜ; Αυτό είναι πολιτική απατεωνία. Δεν αναφέρθηκα εγώ σε τίποτε άλλο. Ευχαριστώ, κύριε Πρόεδρε.
Κύριε Πρόεδρε, επί προσωπικού!
Ευχαριστούμε τον κ. Κεγκέρογλου. Με βάση τη σειρά των Κοινοβουλευτικών Εκπροσώπων, θα ακολουθήσει ο κ. Μαντάς, ο οποίος ζήτησε και με τη συναίνεση των λοιπών…
Κύριε Πρόεδρε, επί προσωπικού, μπορώ να έχω τον λόγο;
Περιμένετε. Περιμένετε! Αμάν! Έλεος! Ο κ. Μαντάς ζήτησε να τοποθετηθεί τελευταίος στη σειρά των Κοινοβουλευτικών Εκπροσώπων και με τη συναίνεση των υπολοίπων - νομίζω - δεν υφίσταται πρόβλημα. Θα συνεχίσουμε λοιπόν με τον Κοινοβουλευτικό Εκπρόσωπο της Νέας Δημοκρατίας, τον κ. Βρούτση. Πριν, όμως, τον κ. Βρούτση, ζήτησε ο κ. Κωνσταντινόπουλος τον λόγο. Επί προσωπικού, κύριε Κωνσταντινόπουλε;
Ο κύριος Υπουργός αναφέρθηκε…
Πείτε μας, κατ' αρχάς, σε τι συνίσταται το προσωπικό.
Ο κύριος Υπουργός αναφέρθηκε και είπε ότι είμαι απατεώνας. Εγώ έχω να πω στον κύριο Υπουργό ότι θα μας κρίνουν οι πολίτες ποιος είναι πολιτικό απατεώνας. Το γνωρίζουν όλοι. Επειδή, όμως, είπε για το ΠΑΣΟΚ, αυτό το πολιτικό με ενδιαφέρει. Όταν…
Συγγνώμη, επί προσωπικού ζητούσατε τον λόγο. Το προσωπικό πού είναι; Το προσωπικό απέναντί σας που είναι;
Το προσωπικό σας είπα…
Ειπώθηκε κάτι προσωπικά, στο όνομά σας; Για εσάς;
Βέβαια, για μένα. Σας λέω...
Κι εγώ σας ρωτώ και σας ζητώ, επί προσωπικού που ζητήσατε τον λόγο, να εξηγήσετε τον λόγο του προσωπικού.
Αφήστε με να σας πω. Σας είπα ότι αναφέρθηκε και είπε ότι είμαι απατεώνας ονομαστικά.
Σε εσάς προσωπικά;
Ε, βέβαια. Σας λέω, αυτό το γνωρίζουν οι πολίτες πάρα πολύ καλά, ποιος είναι πολιτικός απατεώνας. Δεν υπάρχει κανένα θέμα. Επειδή, όμως, αναφέρθηκε στο πολιτικό ζήτημα που αφορά το ΠΑΣΟΚ, θέλω να πω στον κ. Κατρούγκαλο - επειδή γνωριζόμαστε όλοι και να καταλάβει ο κόσμος, γιατί ο κ. Κατρούγκαλος πάει όπου υπάρχει εξουσία και χρήματα, είναι γνωστό για το 12% - όταν τον διόρισε ο κ. Ρέππας επί ΠΑΣΟΚ, στα καλά χρόνια, Πρόεδρο στην «ΚΑΤΑΡΤΙΣΗ Α.Ε.» πήγε. Θα θυμάται από τότε ο κ. Κατρούγκαλος για αυτά τα σαράντα χρόνια που λέει ότι κατέστρεψαν την χώρα, όταν ήταν στην «ΚΑΤΑΡΤΙΣΗ Α.Ε.» με την υπογραφή του κ. Ρέππα και είχε σύμβαση τα τελευταία χρόνια με το Υπουργείο Παιδείας. Τίποτα άλλο. Οι πολίτες ξέρουν και θα δώσουν την απάντηση. Ευχαριστώ.
Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης.
Κύριοι Υπουργοί, εκπρόσωποι της πολιτικής ηγεσίας του Υπουργείου Εργασίας, εγώ δεν θα κάνω αναφορές για τις σχέσεις που είχατε με το ΠΑΣΟΚ και τις δοσοληψίες, θα μπω κατευθείαν στο θέμα. Αν θεωρητικά μάς έβλεπε σήμερα ένα μεγάλο κομμάτι της ελληνικής κοινωνίας ή αυτοί που μας βλέπουν, τι πραγματικά πιστεύετε ότι θα έδειχνε αν θα γινόταν μία δημοσκόπηση με αυτά που είπατε από το Βήμα της Βουλής; Αν δηλαδή σας πιστεύουν ή όχι, ποια θα ήταν η απάντηση; Η απάντηση θα ήταν πως: «Όχι δεν τους πιστεύουμε, είναι αναξιόπιστοι». Δεν χρησιμοποιώ την λέξη «ψεύτες», αυτή είναι κατοχυρωμένη στο DNA του ΣΥΡΙΖΑ και όλης της Κυβέρνησης. Είστε διάδοχοί μου σε ένα Υπουργείο, το οποίο είναι Υπουργείο αιχμής, το οποίο πήρε δύσκολα μέτρα, το οποίο έβαλε σε τάξη και νοικοκύρεμα πάρα πολλά πράγματα με πολλές δυσκολίες. αναρωτιέμαι, όμως, κύριοι Υπουργοί - και αναφέρομαι και στους δύο - αν ποτέ μέσα σας νοιώθετε την ανάγκη να πείτε ένα δημόσιο συγγνώμη, αν έχετε τύψεις ή ενοχές μέσα σας για αυτά τα οποία είπατε προεκλογικά και συνεχίζετε να λέτε και μέχρι σήμερα. Γιατί μην νομίζετε ότι είναι τυχαία η αγανάκτηση του κόσμου. Μην νομίζετε ότι είναι τυχαίο οι χιλιάδες των συνταξιούχων που ήταν χθες κάτω από το Υπουργείο Εργασίας και έκαιγαν τις επιστολές που στείλατε, κύριε Υπουργέ. Δεν είναι τυχαίο. Τους προκαλείτε! Τους προκαλείτε καθημερινά με τα ψέματά σας όπου και αν βρίσκεστε, από τη Βουλή μέχρι την τηλεόραση, όταν τους λέτε ότι δεν μειώθηκαν οι συντάξεις. Διαβεβαιώ, λοιπόν - και το ξέρουν όλοι οι συνταξιούχοι και οι εργαζόμενοι - ότι δεν υπάρχει ούτε ένας συνταξιούχος από τα 2,6 εκατομμύρια σημερινούς συνταξιούχους που να μην έχει χάσει μέρος της σύνταξής του, άλλος μεγαλύτερο, άλλος μικρότερο από το 2015 μέχρι σήμερα. Εδώ έχει κάνει και με την αντίληψη που έχετε και για τη δημοκρατία και για τη διαφάνεια. Κοιτάξτε. Σας έχω εγκαλέσει αρκετές φορές. Ο ελληνικός λαός το ξέρει. Το 2013 πετύχαμε τη μεγαλύτερη μεταρρύθμιση στο ασφαλιστικό σύστημα. Τα αξιότιμα στελέχη που είναι πίσω σας το ξέρουν. Νικήσαμε τις «μαϊμού» συντάξεις, ακτινογραφήσαμε το ασφαλιστικό σύστημα και όλη η ελληνική κοινωνία ήξερε τι γινόταν καθημερινά, κάθε εβδομάδα, κάθε μήνα. Αυτός είναι ο «ΗΛΙΟΣ», το τελευταίο τεύχος το οποίο εκδόθηκε τον Ιούλιο του 2015. Την επόμενη μέρα άρχισαν οι μειώσεις του ΣΥΡΙΖΑ και σταμάτησε να παραδίδεται. Το καταθέτω ως συλλεκτικό κομμάτι, το οποίο να είστε σίγουρος ότι πολύ σύντομα θα ξαναβγεί όταν θα φύγετε εσείς από την Κυβέρνηση. [[Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν τεύχος, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο λαός σάς έχει ταυτίσει, κύριε Κατρούγκαλε, με τον άνθρωπο εκείνο που ως στέλεχος του ΣΥΡΙΖΑ ήσασταν ηγέτης του κινήματος των «Αγανακτισμένων» στην πλατεία Συντάγματος. Όχι μόνο αυτό, υποστηρίζατε απόψεις για επαναφορά συντάξεων, για επαναφορά εφάπαξ, για επαναφορά επικουρικών, για αυξήσεις μισθών και συντάξεων. Εκεί σας έχει ταυτίσει, ηγέτης των «Αγανακτισμένων» που μαζί με τον Καμμένο ήσασταν στην πλατεία Συντάγματος καθημερινά και λιθοβολούσατε το Κοινοβούλιο. Σήμερα έχετε την τύχη να έχετε αντιμέτωπο σας θεσμικά την Αξιωματική Αντιπολίτευση και όχι την πλατεία Συντάγματος. Σας έχει ταυτισμένο με τον Υπουργό, ο οποίος με άλλη ιδιότητα, βγάζατε συνεχώς αποφάσεις με την ιδιότητα του δικηγόρου που ανατρέπατε τις αποφάσεις στο Υπουργείο Εργασίας. Ειπώθηκε λίγο πριν και από τον κ. Κεγκέρογλου. Υπάρχουν δεκάδες αποφάσεις δικές σας για ανατροπή δεδομένων εργασιακών και ασφαλιστικών θεμάτων, τα οποία φυσικά σήμερα ως Υπουργός δεν τα κάνετε. Σας έχει ταυτισμένο και με τον Υπουργό, ο οποίος με προγενέστερη ιδιότητα του στελέχους του ΣΥΡΙΖΑ, αφισοκολλούσε κάτω από το Υπουργείο Εργασίας και την πλατεία Συντάγματος και το Υπουργείο Οικονομικών με την γνωστή απαράδεκτη αφίσα που έλεγε στον κόσμο και προέτρεπε τους πολίτες να μην πληρώνουν μέχρι να καταρρεύσουν. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Δηλαδή, εσείς, ως Συριζαίος, προκαλούσατε και λέγατε στον κόσμο να μην πληρώνει τις ασφαλιστικές του εισφορές. Γι' αυτό δεν σας πιστεύει ο κόσμος, κύριε Πετρόπουλε και κύριε Κατρούγκαλε. Γι' αυτό είστε αναξιόπιστοι και δεν μπορείτε να πείσετε κανέναν. Θέλω, όμως, τώρα να φτάσω στην ουσία του θέματος, η οποία έχει να κάνει με το ασφαλιστικό και την πορεία του. Κυρίες και κύριοι συνάδελφοι, είμαι στη δυσάρεστη θέση, διά μέσου της ενημέρωσης που κάνουμε από τη Βήμα της Βουλής, να ενημερώσω τον ελληνικό λαό ότι το ασφαλιστικό είναι στον αέρα και πως όσες θυσίες έγιναν με την έννοια των περικοπών συντάξεων από το 2014 και μετά, πήγαν χαμένες - πήγαν χαμένες! - διότι ήταν άδικες και αχρείαστες. Καλό θα ήταν όταν παρουσιάζετε στοιχεία τα οποία ζητάτε από την Υπηρεσία, να ζητάτε και αυτό εδώ. Είναι η μοναδική αναλογιστική μελέτη του ελληνικού κράτους για το ασφαλιστικό. Δεν υπάρχει άλλη. Μέτρησε το ν.3863/2010 από 01-01-2015, που θα εφαρμοζόταν, και στη βάση του δημοσιονομικού υποδείγματος που είχαμε κατοχυρώσει εκπλήρωνε τους όρους βιωσιμότητας. Εσείς τι κάνατε; Ρίξατε την οικονομία στα βράχια, έκλεισαν οι τράπεζες, ακολουθήσατε την πολιτική Βαρουφάκη - όλοι μαζί, όλος ο ΣΥΡΙΖΑ - και τα 310 εκατομμύρια του e - mail Χαρδούβελη τα κάνατε 3,1 δισεκατομμύρια. Αυτό πληρώνουν σήμερα οι συνταξιούχοι και οι εργαζόμενοι, που και οι δύο θίγονται μέσα και από τη μείωση του αφορολόγητου και από το ΦΠΑ και από τους φόρους και από τις μειώσεις. Καταθέτω για δεύτερη φορά, μετά τον Πρόεδρο της Νέας Δημοκρατίας, τον Κυριάκο Μητσοτάκη, τη μοναδική αναλογιστική μελέτη, η οποία υπογράφεται από τους θεσμούς, που πρώτα λέγατε τρόικα. [[Στο σημείο αυτό ο Βουλευτής κ. Ιωάννης Βρούτσης, καταθέτει για τα Πρακτικά την προαναφερθείσα αναλογιστική μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η απώλεια του ΑΕΠ ήταν 21 δισεκατομμύρια ευρώ, 9 δισεκατομμύρια τα μέτρα, 3,1 δισεκατομμύρια χάθηκαν από το ασφαλιστικό σύστημα της χώρας. Το ερώτημα το οποίο εγείρεται είναι το εξής: Τι θα γίνει από εδώ και πέρα; Τελειώσαμε; Ο κόσμος γνωρίζει ότι τον περιμένουν επιπλέον μειώσεις. Είναι καταγεγραμμένες στο σχέδιο του προϋπολογισμού, το οποίο σας το γύρισαν πίσω και θα έρθει ξανά διορθωμένο. Απίστευτα πράγματα! Εκτός από νόμους που ξεψηφίζετε, είναι η πρώτη φορά στο Ελληνικό Κοινοβούλιο που σχέδιο νόμου επιστρέφεται πίσω σε ελληνική κυβέρνηση. Θα αλλάξετε τα δημοσιονομικά μεγέθη και των δαπανών του κοινωνικού προϋπολογισμού. Κυρίες και κύριοι συνάδελφοι, έχω την υπόνοια και δυστυχώς - εύχομαι να διαψευστώ - υπάρχει κρυφή ατζέντα της Κυβέρνησης. Η κρυφή ατζέντα της Κυβέρνησης έχει να κάνει με την προετοιμασία της κοινής γνώμης να παραχωρήσει στο πλαίσιο των διαπραγματεύσεων - που δεν είναι διαπραγματεύσεις, είναι λευκή πετσέτα - την «προσωπική διαφορά», την οποία σχημάτισε επί αυτού του λόγου. Η «προσωπική διαφορά» θα εξισώσει τους νέους συνταξιούχους με τους σημερινούς συνταξιούχους, με μία απώλεια της τάξεως του 20% με 30% στις κύριες συντάξεις. Αυτή είναι η κρυφή ατζέντα της Κυβέρνησης και εκτιμώ ότι θα γίνει, διότι σήμερα ο κ. Κατρούγκαλος μας έφερε και μας κατέθεσε λίγο πριν τη μελέτη για το έλλειμμα του κρατικού προϋπολογισμού και τη συμμετοχή του ΑΕΠ στο συνταξιοδοτικό σύστημα. Το ξέρουμε. Γιατί το έκανε; Προετοιμάζει την κοινή γνώμη κάτω από το νούμερο 9,27% του 2015, κάτι το οποίο, κύριε Κατρούγκαλε - και αυτό πρέπει να το μάθουν και οι Βουλευτές του ΣΥΡΙΖΑ για να μάθετε να κάνετε διαπραγματεύσεις - αυτά έχουν λυθεί. Εμείς ως κυβέρνηση - και η προηγούμενη - συμφωνήσαμε με τους θεσμούς ένα και μόνο πράγμα - ένα! - και εκεί χαράχτηκε η εθνική διαπραγματευτική γραμμή, την οποία πήρατε πίσω: Συμφωνήσαμε η δαπάνη του 2009 συν το 2,5% του ΑΕΠ να μην περνάει μέχρι το 2060 το 2,5%. Η μελέτη που καταθέσαμε πριν εκπλήρωνε τους όρους βιωσιμότητας. Το καταφέραμε. Εσείς τι κάνατε; Έπρεπε να κρατήσετε αυτή τη γραμμή. Αντί αυτού μας παρουσιάσατε το έλλειμμα, σαν να δείχνετε στο εξωτερικό ότι, «Εδώ έχουμε ένα 9,27%...» - αυτό κάνετε - «…ελάτε να το πάρετε δια μέσου της «προσωπικής διαφοράς»».
Κύριε Βρούτση, σας παρακαλώ να ολοκληρώσετε.
Ολοκληρώνω, κύριε Πρόεδρε. Εγώ πιστεύω ότι έχετε κρυφή ατζέντα, την οποία πολύ σύντομα θα δουν οι συνταξιούχοι της χώρας μας. Ευχαριστώ πολύ, κύριε Πρόεδρε. Απλά θέλω να πω για άλλη μία φορά ότι κρίμα και πάλι κρίμα! Οι θυσίες του ελληνικού λαού, των εργαζομένων και των συνταξιούχων πήγαν χαμένες. Πολύ φοβάμαι ότι από αυτόν τον μήνα, τον Οκτώβριο, τα έσοδα στα ασφαλιστικά ταμεία και οι επιδόσεις της «ΕΡΓΑΝΗΣ» - θυμάμαι ότι την λέγατε «μονταζιέρα Βρούτση» και δεν την παραδεχόσασταν, όταν έβγαζε θετικά αποτελέσματα - , το πιο καινοτόμο εργαλείο που υπάρχει στην Ευρώπη, θα δείξει ίσως τη χειρότερη επίδοση σε επίπεδο μήνα - αυτές είναι οι πληροφορίες μου από όλη την Ελλάδα - σε επίπεδο απολύσεων, δείγμα ότι αντιστρέψατε ακόμα και την αποκλιμάκωση της ανεργίας, που στο τέλος του 2016 είχαμε προγραμματίσει να κλείσει στο 19,5%. Κλείνω με μία άλλη «ιστορική» δική σας επιτυχία, αρνητική φυσικά: Καταφέρατε ως Κυβέρνηση να κάνετε κάτι που δεν έχει γίνει ποτέ στην ιστορία, να αντιστρέψετε το μείγμα της πλήρους απασχόλησης σε σχέση με τις μορφές μερικής και ευέλικτης απασχόλησης. Το 2015 και το 2016 ιστορικά έγινε η μεγάλη ανατροπή. Αυτό είναι κάτι το οποίο είναι εις βάρος των εργαζομένων, εις βάρος των ανέργων, εις βάρος των ασφαλιστικών ταμείων. Ευχαριστώ πολύ.
Ο συνάδελφος κ. Δημήτριος Κουκούτσης εκ μέρους της Χρυσής Αυγής έχει τον λόγο.
Ευχαριστώ, κύριε Πρόεδρε. Δεν θα δευτερολογήσω, γι' αυτό θα ήθελα όλο τον χρόνο τώρα. Θα ήθελα να πληροφορήσω το Σώμα ότι σήμερα το πρωί έγινε μία επίθεση της Ελληνικής Αστυνομίας σε μία σύναξη Ελλήνων πολιτών στον Βοτανικό, εκεί που θα γίνει το τζαμί. Χιλιάδες παράνομα τζαμιά, χιλιάδες καταλήψεις, αλλά η Ελληνική Αστυνομία εκεί βρήκε να επέμβει. Ας ελπίσουμε ο θεός των Ελλήνων να λύσει και αυτό το πρόβλημα κάποια στιγμή, γιατί μόνο εκεί πλέον επαφίεται η τύχη αυτού του λαού, καταπώς φαίνεται για κάποιους. Δυστυχώς, όλοι ήξεραν. Το 1987 στο περιοδικό «NPQ» ο Ανδρέας Παπανδρέου είχε δώσει μία συνέντευξη για τη σημερινή κατάσταση. Το ίδιο έκανε και ο κ. Μητσοτάκης το 1994 στην Αίθουσα του Ελληνικού Κοινοβουλίου. Αυτά κυκλοφορούν στο διαδίκτυο. Ο κ. Σιούφας, ο κ. Σπράος, ο κ. Γιαννίτσης, ο κ. Ρέππας, η κ. Πετραλιά, ο κ. Λοβέρδος, μέχρι τώρα όλοι αυτοί «θυσιάστηκαν» για να μας σώσουν! Αυτό ήταν το βασικό σημείο συμφωνίας όλων τους μέχρι τώρα. Εννοώ το ΠΑΣΟΚ και τη Νέα Δημοκρατία. Ξέρετε τι σας είπε, κυρίες και κύριοι του ΠΑΣΟΚ και της Νέας Δημοκρατίας, του Ποταμιού κ.λπ. κ.λπ., του «δημοκρατικού τόξου», σήμερα ο κ. Κατρούγκαλος ευθαρσώς; «Μην μιλάτε. Μαζί τα υπογράψαμε το 2015». Ευθαρσώς. Πολύ σωστά το είπε δηλαδή. Ήρθε, λοιπόν, τώρα ο κ. Κατρούγκαλος και αντί της κατάργησης των αντιασφαλιστικών νόμων, που την είχε κάνει σημαία προεκλογικά ο ΣΥΡΙΖΑ, όχι απλά τους διατήρησε, αλλά κατήργησε και την κατώτατη σύνταξη των 486 ευρώ, με αποτέλεσμα ακόμα και κάποιος με πλήρη σύνταξη και βαρέα, με έξι χιλιάδες ένσημα, να παίρνει πλήρη σύνταξη 350 ευρώ! Μάλιστα, σύμφωνα με την έκθεση του Γενικού Λογιστηρίου του Κράτους, οι απώλειες από τις περικοπές σε συνταξιούχους παλιούς και νέους ανέρχονται στα 6,016 δισεκατομμύρια ευρώ. Μόνο οι περικοπές στις επικουρικές συντάξεις στην τετραετία θα ξεπεράσουν το 1 δισεκατομμύριο ευρώ, ενώ οι περικοπές στα μερίσματα των δημοσίων υπαλλήλων τα 800 εκατομμύρια. Βέβαια, ο κ. Κατρούγκαλος διαφοροποιείται ελαφρώς καθότι είναι αριστερός ή μάλλον - κατά δήλωσή του - κομμουνιστής. Κομμουνιστής ο κ. Κατρούγκαλος, ο οποίος αποφεύγει να μας πει κατάμουτρα, «εμείς φταίμε», αλλά αποφεύγει και να μας πει ποιος φταίει εν τέλει. Θα μας πει η Νέα Δημοκρατία, το ΠΑΣΟΚ, η διακυβέρνηση μέχρι τώρα κ.λπ.. Ονόματα. Σε αυτήν τη χώρα, επιτέλους, πρέπει να λέμε ονόματα. Αυτός, αυτός, αυτός έκλεψαν, έκαναν, έγδαραν τον ελληνικό λαό. Επιτέλους, δεν μπορούμε να μιλάμε στον αέρα. Εν πάση περιπτώσει, και αυτός τώρα θυσιάζεται για να μας σώσει. Βεβαίως, συμφωνεί με τους προηγούμενους ότι το κόστος αυτής της σωτηρίας θα το πληρώσουμε εμείς, οι πολίτες, είτε φταίμε είτε όχι. Όμως, υπάρχουν ακόμα άνθρωποι - και απευθύνομαι στον ελληνικό λαό - που σας πιστεύουν και τους πιστεύουν. Αυτό είναι το απίστευτο. Μας είπαν ότι το σύστημα θέλει διόρθωση γιατί είναι, λέει, άδικο. Δεν μπορεί, λένε, άλλος να παίρνει σύνταξη 1.500 ευρώ και άλλος 500 και 300 ευρώ. Πολύ σωστά, συμφωνούμε και εμείς. Γιατί, όμως, η εξάλειψη, η εξίσωση των ανισοτήτων να γίνει προς τα κάτω; Κάποιοι δούλεψαν πάρα πολλά χρόνια και κατάφεραν με αγώνες, με θυσίες να πετύχουν κάτι. Γιατί να φέρνουμε και τους άλλους σε αυτή τη θέση προς τα κάτω; Δικαιοσύνη είναι να ανέβει η σύνταξη των 400 και 500 ευρώ στα 1.500 ευρώ, που έπαιρναν κάποιοι άλλοι και όχι να καταποντιστούν σε επίπεδο χαρτζιλικιού όλες μαζί. Εκτός του νέου τρόπου υπολογισμού των συντάξιμων αποδοχών, υπάρχει πλέον πολύ χαμηλό ποσοστό αναπλήρωσης για τις επικουρικές. Το ποσοστό αναπλήρωσης είναι στο 0,45% για κάθε έτος, ενώ ουσιαστικά εφαρμόζεται ρήτρα μηδενικού ελλείμματος. Έτσι, μέχρι τώρα, με το ισχύον σύστημα, με τεσσεράμισι χιλιάδες μέρες ασφάλισης και συντάξιμες αποδοχές 600 ευρώ ένας συνταξιούχος έπαιρνε επικουρική σύνταξη 120 ευρώ. Τώρα, όμως, αν αφήσουμε τις ίδιες συντάξιμες αποδοχές, η επικουρική φτάνει τα 40 ευρώ, δηλαδή μειώνεται κατά 70%. Είναι γνωστό ότι για τους πιο αδύναμους οικονομικά που έπαιρναν ΕΚΑΣ, κύρια και επικουρική, ως συνολικό ποσό, έφτανε στα 720 ευρώ, ενώ σήμερα με δεκαπενταετία και 600 ευρώ αθροιστικά, από κύρια και επικουρική, θα φτάνει στα 450 με 455 ευρώ το πολύ. Μας είπαν ακόμη ότι για να είναι βιώσιμο το σύστημα πρέπει να έχει αναλογία ασφαλισμένων προς εργαζόμενους 1 προς 4, ενώ η αναλογία σήμερα είναι 1 προς 1,7, με τάση για ακόμη χαμηλότερα. Συνεπώς, πρέπει να πάρουμε δραστικά μέτρα, γιατί αλλιώς το σύστημα θα καταρρεύσει. Ακούγεται λογικό. Ναι, αλλά ποια σοβαρή αναλογιστική μελέτη έβγαλε αυτά τα συμπεράσματα, που μας σερβίρουν όλοι με ύφος καρδιναλίων και επιστημόνων; Από όσο ξέρουμε αυτό το 1 προς 4 είναι το πόρισμα αναλογιστικής μελέτης που συντάχθηκε την εποχή του Παπάγου, εδώ και εξήντα πέντε με εβδομήντα χρόνια. Ήταν βασισμένη στα δεδομένα εκείνης της εποχής. Τα δεδομένα λένε ότι τότε οι εισφορές, παραδείγματος χάριν στο ΙΚΑ, ανέρχονταν στο 12,5%, ενώ σήμερα ξεπερνούν το 44% και το 50% στα βαρέα. Με αυτό το δεδομένο, η σημερινή αναλογία 1 προς 1,7- που αν θέλουμε την πιστεύουμε - είναι καλύτερη από το 1 προς 4 του 1953. Ας προσέξουμε μία άλλη - ας το πω έτσι βαριά - προστυχιά των ανεγκέφαλων δημοσιογράφων που τη βλέπουμε κατά καιρούς στα μέσα ενημέρωσης. Απευθύνουν τις διαπιστώσεις τους σε κείνους που με πάνω από δέκα χιλιάδες ένσημα παίρνουν συντάξεις των 700 και 800 ευρώ, σαν να τους λένε ότι για τις απαράδεκτα χαμηλές συντάξεις τους φταίνε κάποια παράσιτα. Έτσι στρέφουν τους συνταξιούχους του πεντακοσάρικου ενάντια σε κείνους του χιλιάρικου, ώστε να αποτρέψουν τον συνασπισμό και των δύο έναντι του κράτους, του πραγματικά υπεύθυνου. Μα, πώς είναι δυνατόν σε αυτή τη χώρα να βρίσκουν οι «γάτοι» του Υπουργείου Οικονομικών τον τελευταίο τσοπάνη για να του δεσμεύσουν ένα λογαριασμό με πενταροδεκάρες, επειδή δεν πλήρωσε τον ΕΝΦΙΑ για το κατσικοχώραφό του; Πώς γίνεται και όλοι εσείς δεν μπορείτε να βρείτε έστω ένα κύκλωμα που λυμαίνεται τα δημόσια ταμεία και να τους υποχρεώσετε να πληρώσουν; Ποιος μεγαλοσχήμονας μέχρι τώρα πλήρωσε τις συνέπειες για την κατάντια των ασφαλιστικών ταμείων; Αυξήθηκε λέει το προσδόκιμο ζωής και συνεπώς πρέπει να δουλεύουμε περισσότερο, ώστε να μην επιβαρύνονται τα ασφαλιστικά ταμεία. Σαν να λέμε όσα χρόνια παραπάνω ζω, πρέπει να τα δουλεύω. Αυτός που νόμιζε ότι αν πρόκειται να ζήσει λίγο παραπάνω, θα ζήσει λίγο καλύτερα, δεν κατάλαβε ότι πρέπει να ζει για δουλεύει. Καλείτε τους εργαζόμενους να κάνουν θυσίες. Σας φταίει που άλλαξαν οι ισορροπίες μεταξύ εργαζομένων και συνταξιούχων. Σας φταίει το προσδόκιμο όριο ζωής που αυξάνεται. Σας φταίει η παγκόσμια κρίση. Σας φταίνε όλα κ.λπ.. Μόνο εσείς δεν φταίτε. Όλα αυτά είναι αθλιότητες και ψέματα. Ακόμη και αν δεν υπήρχε ούτε ένας νέος εργαζόμενος για να καταβάλει ασφαλιστικές εισφορές, τα ασφαλιστικά ταμεία θα έπρεπε να είναι σε θέση να καταβάλουν τις συντάξεις, γιατί οι συνταξιούχοι έχουν ήδη καταβάλει τα χρήματα τα οποία εισπράττουν. Τριάντα πέντε χρόνια πλήρωναν εισφορές για να εισπράξουν κατά μέσο όρο επτά χρόνια σύνταξης, σύμφωνα με το προσδόκιμο όριο ζωής, το όριο το οποίο προσφάτως ανακάλυψαν τα κρατικά κουτορνίθια. Για τον καθένα από αυτούς είκοσι οκτώ χρόνια εισφορών εξατμίζονται υπέρ πίστεως και πατρίδος. Έχει κοπεί η 13η , η 14η σύνταξη σε ανθρώπους που πλήρωναν μια ζωή τις πιο ακριβές εισφορές στην Ευρώπη για να πάρουν ψίχουλα των 500 ευρώ, προκειμένου να επιβιώσουν στην πιο ακριβή αγορά της Ευρώπης, γιατί είμαστε η πιο ακριβή αγορά. Αυτή η περικοπή δεν είναι μόνο ανήθικη, είναι και παράνομη. Διότι όλοι εκ του πονηρού θεωρούν ότι το κράτος είναι χρηματοδότης των ταμείων και ως χρηματοδότης πρέπει να ρυθμίζει τις χρηματοδοτήσεις του με βάση τους όρους του ΔΝΤ. Το κράτος δεν είναι χρηματοδότης των ταμείων, αλλά οφειλέτης των ταμείων.
Κύριε συνάδελφε, ολοκληρώστε παρακαλώ.
Αμέσως, κύριε Πρόεδρε. Οι Έλληνες συνταξιούχοι τους οποίους το κράτος σήμερα εμφανίζει ως «παράσιτα» που ζουν εις βάρος των εργαζομένων, έχουν καταβάλλει τόσα πολλά χρήματα που θα μπορούσαν να έχουν ασφαλιστικά ταμεία που θα έδιναν συντάξεις σε όλες τις επόμενες γενεές. Αυτή την παθογένεια, βέβαια, οι Έλληνες πολίτες την γνωρίζουν καλά. Διαφθορά, υποπαραγωγικότητα, δυσλειτουργία της οικονομίας, σκάνδαλα, προμήθειες κ.λπ. τα έχουμε ζήσει όλα στο πετσί μας. Το κρατικό κεφάλαιο έγινε καταφύγιο των άχρηστων, των τεμπέληδων, των ηλιθίων και των κλεφτών. Το κρατικό κεφάλαιο έγινε πάρτι κομματόσκυλων. Με τέτοιους εργαζόμενους στο δημόσιο κεφάλαιο όλα αυτά τα φαινόμενα ήταν αναπόφευκτα. Επί δεκαετίες το κράτος στην κυριολεξία έκλεβε τα αποθεματικά των ταμείων. Στις τσέπες των εργαζομένων του ιδιωτικού τομέα έβαζε τα χέρια του τόσο για να αναπτύξει το δημόσιο κεφάλαιο - και άρα, για να ισχυροποιήσει τη δική του εξουσία - όσο και για να επιδοτήσει τους κολλητούς, τους διαπλεκόμενους επιχειρηματίες, προκειμένου κάποιοι κομματάρχες να μην χάσουν την επαφή τους με την εξουσία.
Κύριε συνάδελφε, ολοκληρώστε.
Κύριε Πρόεδρε, ένα λεπτό θέλω. Δεν θα πάρω τη δευτερολογία μου.
Μα, δεν έχετε δευτερολογία.
Α, δεν έχω;
Δεν έχετε, όπως όλοι μας.
Σας παρακαλώ συντομεύστε.
Εντάξει, με συγχωρείτε πολύ. Τελειώνω αμέσως. Με χρήματα των ασφαλιστικών ταμείων των εργαζομένων αποκτήθηκε ή αναπτύχθηκε η δημόσια περιουσία. Με χρήματα των ασφαλιστικών ταμείων των αδύναμων παρίσταναν τους ισχυρούς και τους μεγιστάνες τα λαμόγια όλων των ειδών. Με δανεικά και αγύριστα στο ΙΚΑ έγινε ο ΟΤΕ, η ΔΕΗ, τα ΕΛΠΕ. Κλέφτες πολιτικοί υπόσχονταν στους εργαζόμενους ανάπτυξη και τους έπαιρναν από τα ταμεία τους τα χρήματα, χωρίς, όμως, να δίνουν σε αυτά τα ταμεία έστω και ένα μικρό μέρος της ιδιοκτησίας του κεφαλαίου που δημιουργούσαν μέσω αυτών των χρημάτων. Ο κυρίαρχος λαός θα αποφασίσει για τις πολιτικές όλων μας. Πάλι θα χτυπηθεί στην πλάτη από τους πολιτικάντηδες. Πάλι θα συρθεί να ψηφίσει αυτούς που τον δουλεύουν ψιλό γαζί. Και περιμένει να τον σώσει ο Αλεξάκης, ο Κούλης, ο Λάκης, ο Μπούλης και όλα τα ψεύτικα αστραφτερά χαμόγελα. Και απευθυνόμενος στον ελληνικό λαό, του λέω: «Επιτέλους, κάποτε πρέπει μόνος σου να αποφασίσεις για την τύχη σου». Ευχαριστώ πολύ, κύριε Πρόεδρε, και με συγχωρείτε.
Ευχαριστώ, κύριε συνάδελφε. Κυρίες και κύριοι συνάδελφοι, θέλω να συνεννοηθούμε λίγο για την εξέλιξη της συζήτησης. Είναι ακόμα πέντε Κοινοβουλευτικοί Εκπρόσωποι να μιλήσουν και ο συνάδελφος κ. Κεγκέρογλου με δευτερολογία. Είναι ακόμα δύο εκ των επερωτώντων Βουλευτών και οι δύο Υπουργοί.
Δύο Υπουργοί;
Μάλλον θα χωρίσουν τον χρόνο, κύριε Κεγκέρογλου. Έχουμε συνεννοηθεί με τους κυρίους Υπουργούς. Έχω εντολή από το Γραφείο του Προέδρου να ολοκληρωθεί η συζήτηση στις 14.30΄. Θα πρέπει να προσέξουμε τον χρόνο, κύριοι συνάδελφοι. Το εξάλεπτο να γίνει επτάλεπτο, αλλά με έντεκα και εντεκάμισι λεπτά αντιλαμβάνεστε ότι δεν θα είναι δυνατόν να ολοκληρώσουμε.
Θα τελειώσουμε, εντάξει.
Ο συνάδελφος κ. Κατσώτης από το ΚΚΕ έχει τον λόγο.
Κύριοι, είστε όλοι πίσω από το μεγάλο ριφιφί στη ζωή των συνταξιούχων, των μισθωτών, των αυτοαπασχολούμενων, των αγροτών, των νέων, των γυναικών. Εχθές και προχθές, κύριε Υπουργέ, στις μεγαλύτερες πόλεις της χώρας οι συνταξιούχοι επέστρεψαν τις επιστολές σας με μαζικά συλλαλητήρια και με ανανέωση των αγωνιστικών τους συναντήσεων. Κατέθεσαν τη δική τους επιστολή. Καταθέτουμε μία για τα Πρακτικά, για την ιστορία, για να μην ξεχνιόμαστε. [[Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εξέφρασαν την οργή τους, την αγανάκτησή τους για τη μεγάλη ληστεία των συντάξεών τους, για τη μεγάλη κλοπή. Ο λαός μας λέει ότι ο ψεύτης και ο κλέφτης τον πρώτο χρόνο χαίρονται. Μετά έρχεται η αποκάλυψη, ο χλευασμός και τελικά, η καταδίκη. Ως ΚΚΕ από την πρώτη στιγμή που παρουσιάσατε την πρότασή σας για το ασφαλιστικό, την χαρακτηρίσαμε ως νόμο - λαιμητόμο. Αποκαλύψαμε τα παραπλανητικά επιχειρήματα και προειδοποιήσαμε ότι ο κόσμος θα σας πάει στο ξοπίσω, εκφράζοντας τις διαμαρτυρίες τους και την καταδίκη τους. Από την πρώτη στιγμή αποκαλύψαμε τις συριζαίικες αλχημείες, τα συριζαίικα μαθηματικά, με τα οποία παρουσιάζατε ότι οι συντάξεις όχι μόνο δεν θίγονται, αλλά οι κατώτερες θα έχουν και αύξηση. Παρουσιάσατε την κατάργηση του ΕΚΑΣ ως αποτέλεσμα κακού συμβιβασμού και μάλιστα, θυμίζατε - όπως και σήμερα εξάλλου - ότι ψήφισαν και οι άλλοι μαζί σας και ότι θα αποκαθιστούσατε την αδικία με τη λεγόμενη «εθνική σύνταξη». Δικαιούχος του ΕΚΑΣ ήταν όποιος είχε 460 ευρώ σύνταξη και έπαιρνε και 230 ευρώ σαν δικαιούχος. Τι λέτε τώρα εσείς; Από τα 690 ευρώ που έπαιρνε τότε ο χαμηλοσυνταξιούχος, τώρα θα παίρνει τα 345 ευρώ. Και πρέπει να είναι ευχαριστημένος! Άρα, η δικαιοσύνη που λέτε ότι υπάρχει για τους χαμηλοσυνταξιούχους, θα είναι αυτή η μεγάλη διαφορά των 690 ευρώ από τα 345 ευρώ που εσείς διασφαλίζετε. Η εξέλιξη μέχρι τώρα δείχνει ότι συμβάλατε καθοριστικά με το ψαλίδισμα των συντάξεων στη μεγαλύτερη αύξηση της φτωχοποίησης των λαϊκών στρωμάτων. Πολλοί σήμερα βρίσκονται μπροστά σε πλειστηριασμούς της πρώτης κατοικίας και πολλοί από αυτούς είναι συνταξιούχοι. Αλήθεια, κύριε Υπουργέ, τι απαντάτε σε συνταξιούχο που κατέθεσε για κανονική σύνταξη γήρατος με πέντε χιλιάδες εξακόσιες ημέρες ασφάλισης και πήρε σύνταξη στην αρχή 410 ευρώ, μετά με τις διάφορες μειώσεις έγινε 330 ευρώ και τώρα, αυτόν τον μήνα, πήρε 262 ευρώ σύνταξη; Τι λέτε σε αυτόν τον συνταξιούχο, που είναι χαμηλοσυνταξιούχος; Πείτε μου τι επιχείρημα έχετε. Πού είναι το επιχείρημα με βάση το οποίο λέγατε ότι οι κατώτερες συντάξεις δεν θίγονται; Αλήθεια, τι απαντάτε σε όλα αυτά τα στοιχεία που βγάζουν καθημερινά στη δημοσιότητα οι συνταξιούχοι, με τις μειώσεις που φτάνουν έως και 75%; Τι απαντάτε σε όσα αποκαλύπτονται για τις συντάξεις χηρείας, που σε αρκετές των περιπτώσεων θα φτάσουν τα 150 ευρώ; Τι απαντάτε στα στοιχεία που έδωσε στη δημοσιότητα η Ομοσπονδία των Εργαζομένων στο ΙΚΑ προχθές για όσους ασφαλισμένους υπέβαλαν αίτηση συνταξιοδότησης από 1-7-2015 μέχρι 12-5-2016, όπου δεν υπολογίζεται ούτε το κατώτερο όριο που ίσχυε στο παλιό σύστημα ή δίνεται μόνο το οργανικό τμήμα της σύνταξης, ενώ δεν αποδίδεται, βέβαια, ούτε η εθνική σύνταξη, οδηγώντας σε απώλειες έως και 53% ανάλογα με τα χρόνια ασφάλισης. Τι απαντάτε στα στοιχεία που αποδεικνύουν ότι με τέσσερις χιλιάδες ημέρες ασφάλισης σε αυτή την περίπτωση των συνταξιούχων, στην πέμπτη ασφαλιστική κλάση του ΙΚΑ, προκύπτει σύνταξη 270,81 ευρώ αντί 486,84 ευρώ; Τι απαντάτε σε αυτούς τους συνταξιούχους; Τι απαντάτε σε αυτούς που με έξι χιλιάδες επτακόσιες ημέρες ασφάλισης, στην ενδέκατη ασφαλιστική κλάση, στην περίπτωση μειωμένης σύνταξης, με το επιπλέον πέναλτι που επιβάλλετε, προκύπτει σύνταξη 285,9 ευρώ αντί 405,77 ευρώ; Επίσης, στη μειωμένη σύνταξη της μητέρας με ανήλικο παιδί, με πεντέμισι χιλιάδες ημέρες ασφάλισης, στην όγδοη ασφαλιστική κατηγορία, πέφτει στα 236,59 ευρώ αντί 508,88 ευρώ. Τι απαντάτε στα στοιχεία της ΠΟΣΕ ΙΚΑ ότι εκκρεμούν αρκετές κύριες συντάξεις; Εξήντα χιλιάδες τετρακόσιες ενενήντα τρεις, λένε τα στοιχεία και εξήντα μία χιλιάδες επικουρικές συντάξεις; Είναι βέβαιο ότι θα επιχειρήσετε - όπως το κάνατε και στην πρωτολογία σας - για μια ακόμα φορά να παρουσιάσετε το μαύρο, άσπρο. Όμως, να ξέρετε ότι δεν μπορείτε να πείσετε πια κανέναν. Όμως, για να δούμε, κύριοι του ΠΑΣΟΚ και της Νέας Δημοκρατίας, γιατί διαμαρτύρεστε για το πετσόκομμα των συντάξεων; Αλήθεια, δεν ξέρετε τίποτα για τον φόνο; Δεν είστε και εσείς φυσικοί, αλλά και ηθικοί αυτουργοί; Πόσους νόμους κάνατε και οι μεν και οι δε; Πόσες μειώσεις κάνατε; Με τις αποφάσεις σας δεν χάθηκαν πάνω από 100 δισεκατομμύρια αποθεματικά; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας, κύριε Πρόεδρε και για μένα. Η κοινωνική ασφάλιση στήθηκε στο απόσπασμα και θα συνεχίσει να στήνεται. Οι συνταξιούχοι και οι ασφαλισμένοι γενικά θυσιάζονται για να υπηρετηθεί ο στόχος του κεφαλαίου, η ανταγωνιστικότητα και η ανάπτυξη της κερδοφορίας ντόπιου και ξένου. Η επίκληση της βιωσιμότητας του ασφαλιστικού γίνεται ακριβώς για να κρύψει αυτή την ενιαία στρατηγική των κομμάτων του κεφαλαίου. Αποδεικνύεται αυτό που τονίζει το ΚΚΕ, ότι δηλαδή το ασφαλιστικό είναι πρωτίστως πολιτικό και ταξικό ζήτημα. Όλοι μαζί έχετε αποδεχθεί τον σταθερό, ενιαίο και διαρκή στόχο του ΣΕΒ, της Ευρωπαϊκής Ένωσης και του Διεθνούς Νομισματικού Ταμείου, ανεξάρτητα από τις αντιθέσεις και τον καταμερισμό που έχετε. Στόχος είναι η απαλλαγή του κεφαλαίου και του κράτους, η διευκόλυνση και η διαμόρφωση ευνοϊκών όρων για νέα πεδία κερδοφορίας των επιχειρηματικών ομίλων της ιδιωτικής ασφάλισης μέσα από τα επαγγελματικά ταμεία. Βέβαια, θέλετε γρήγορα να απαλλαγεί ή να μειωθεί στο ελάχιστο ο κρατικός προϋπολογισμός από τις δαπάνες για την κοινωνική ασφάλιση, ώστε να ροκανίζουν ακόμα περισσότερο οι μονοπωλιακοί και επιχειρηματικοί όμιλοι. Καμμία βιωσιμότητα της κοινωνικής ασφάλισης δεν μπορεί να εξασφαλιστεί σε συνθήκες κυριαρχίας ή δικτατορίας των μονοπωλίων. Οι ανάγκες τους ισοπεδώνουν τα πάντα. Η επίκληση της αναλογίας συνταξιούχων με εργαζόμενους είναι υποχρεωτική. Δώστε δουλειά στο ενάμισι εκατομμύριο ανέργους και η αναλογία θα αλλάξει αμέσως. Δεν μπορείτε, όμως, γιατί κουμάντο κάνουν οι επιχειρηματικοί όμιλοι. Δώστε σταθερή δουλειά με πλήρη δικαιώματα στους ανέργους και οι πόροι θα αυξηθούν. Δεν μπορείτε, γιατί αντιστρατεύεται η κερδοφορία των επιχειρήσεων. Υποχρεώστε να καταβάλλονται οι εισφορές από τους εργοδότες και η κατάσταση θα βελτιωθεί. Δείχνετε ανοχή, γιατί στηρίζετε την κατεύθυνση μείωσης του λεγόμενου «μη μισθολογικού κόστους» και της απαλλαγής των εργοδοτών, κάτι που χαρακτηρίζει τη δική σας πολιτική. Σταματήστε να παίζετε στον τζόγο τις εισφορές των εργαζομένων για τις ανάγκες του κεφαλαίου και δεν θα χάνονται πόροι. Είναι και αυτό, όμως, εκτός της λειτουργίας του συστήματος της ελευθερίας της αγοράς. Γι' αυτό δεν μπορείτε να το κάνετε. Άρα, όλα αυτά που λέμε, δεν μπορείτε να τα κάνετε, γιατί απαιτούν ρήξεις και συγκρούσεις με το κεφάλαιο, την Ευρωπαϊκή Ένωση και το βάρβαρο σύστημα που υπηρετείτε. Το ασφαλιστικό θα παραμείνει πάντα ανοιχτό, καθώς σ' αυτό, όπως και στο σύνολο των μισθών, αποτυπώνονται σχέσεις κέρδους και εκμετάλλευσης. Προμηνύονται και νέες μειώσεις με τον επανυπολογισμό των συντάξεων, με την εφαρμογή της προσωπικής διαφοράς, την ενεργοποίηση του αυτόματου κόφτη, τις ρήτρες μηδενικού ελλείμματος, τις ρυθμίσεις που απαιτούν ήδη οι εκπρόσωποι των δανειστών. Θα υπάρχουν νέες ασφαλιστικές εισφορές με αυξήσεις - φωτιά για τους αγρότες και τους αυτοαπασχολούμενους. Είναι μονόδρομος για την εργατική τάξη και τα λαϊκά στρώματα να δημιουργήσουν εξελίξεις προς όφελός τους. Αυτό μπορεί να γίνει μόνο με τη μαζική, την καθολική συμμετοχή τους στους αγώνες, με αιτήματα που θα ικανοποιούν τις ανάγκες τους και αντικειμενικά θα αντιστρατεύονται την πολιτική σας, τις επιλογές σας για στήριξη των μονοπωλιακών ομίλων. Η συμπόρευση με το ΚΚΕ είναι αυτή που πρέπει να επιλέξει η εργατική τάξη και ο λαός στην πλειοψηφία του, γιατί πίσω από κάθε κατάκτηση βρίσκεται η αδιάλειπτη και αδιάλλακτη, γεμάτη θυσίες αγωνιστική στάση των μελών και στελεχών του ΚΚΕ. Παράλληλα, πίσω από κάθε βάσανο, από κάθε αδιέξοδο του εργαζόμενου, του φτωχού αγρότη, του αυτοαπασχολούμενου, του νέου και της γυναίκας βρίσκονται όλες αυτές οι δυνάμεις που υπηρετούν το κεφάλαιο και τις ανάγκες του, θυσιάζοντας κάθε ανάγκη του λαού. Καλούμε όλους τους εργαζόμενους σε κάθε κράτος και κάθε επιχείρηση να κάνουν δική τους υπόθεση τις απεργιακές κινητοποιήσεις του επόμενου διαστήματος στο δημόσιο, αλλά και στον ιδιωτικό τομέα και να κοντράρουν μαζικά, καθολικά τη νέα επίθεση που οργανώνεται και συμπεριλαμβάνει ό,τι έχει απομείνει από τα εργασιακά και ασφαλιστικά δικαιώματα. Τα πορίσματα των λεγόμενων «σοφών», το ευρωπαϊκό κεκτημένο, η κοινή δήλωση των λεγόμενων «κοινωνικών εταίρων», όλα αυτά τα επιχειρήματα η εργατική τάξη χρειάζεται να τα πετάξει στα σκουπίδια γιατί είναι στην ίδια γραμμή των υποκατώτατων μισθών, των υποκατώτατων δικαιωμάτων, της υποκατώτατης ζωής για τους εργαζόμενους και τον λαό. Ευχαριστώ πολύ, κύριε Πρόεδρε.
Ευχαριστώ, κύριε Κατσώτη. Ο συνάδελφος κ. Κωνσταντίνος Μπαργιώτας από το Ποτάμι έχει τον λόγο.
Κύριε Πρόεδρε, μου χρεώνετε χρόνο προκαταβολικά και θα τον απαιτήσω στο τέλος. Δεν θα πω πολλά πράγματα για την επικαιρότητα, παρ' όλο που ο πειρασμός είναι μεγάλος αυτές τις ημέρες. Νομίζω ότι σε ό,τι αφορά το Εθνικό Ραδιοτηλεοπτικό Συμβούλιο, ο χαρακτηρισμός «βορειοκορεάτικος» του γενικού τρόπου με τον οποίο το χειρίστηκε η Κυβέρνηση - τα είπε και ο κ. Κεγκέρογλου - πλέον τα λέει όλα. Ούτε για τον ανασχηματισμό θα πω. Θα πω μόνο ότι φαίνεται ότι είναι πολύ μικρό σωσίβιο πλέον για μία επερχόμενη πανωλεθρία. Κατόρθωσαν, όμως, αυτά τα δύο - και συγχωρέστε με, αλλά ξεχνώ και τη συνέντευξη του Αρχιεπισκόπου, του Μακαριότατου - ως επικοινωνιακά τεχνάσματα να σκεπάσουν εν μέρει το γεγονός ότι οι συνταξιούχοι αυτές τις ημέρες ήταν στους δρόμους και ότι ολοκληρώνονται οι περικοπές των επικουρικών συντάξεων που σύμφωνα με κάποιους υπολογισμούς φθάνουν πλέον σωρευτικά μέσα στην κρίση μέχρι και το 82%. Εν πάση περιπτώσει, κύριε Υπουργέ, σας άκουσα να επιτίθεστε με σφοδρότητα στους προηγούμενους. Θα συμφωνούσα μαζί σας αν τους κατηγορούσατε για το ότι δεν ολοκλήρωσαν μια βιώσιμη μεταρρύθμιση του ασφαλιστικού, πριν αναλάβετε εσείς, και την αφήσανε στη μέση. Θα το καταλάβαινα αν διαμαρτυρόσαστε, γιατί στην ουσία αναγκαστήκατε να τη συνεχίσετε. Και θα το καταλάβαινα αν δεν είχα ξεχάσει, όπως δεν έχει ξεχάσει και όλος ο υπόλοιπος ελληνικός λαός, ότι ως Κυβέρνηση, και εσείς ο ίδιος προσωπικά, παίξατε καθοριστικό και μάλιστα βίαιο ρόλο στην αποτροπή των μεταρρυθμίσεων, υποσχόμενοι μέχρι πολύ πρόσφατα την αποκατάσταση των συντάξεων στο επίπεδο του 2009. Μέσα στην κρίση και μέχρι το περασμένο καλοκαίρι το σύνθημα ήταν καμμία παράταση στον ασφαλιστικό χρόνο, καμμία περικοπή συντάξεων, καμμιά αύξηση ασφαλιστικών εισφορών. Χρειάστηκε να έρθει εκείνο το πολύ δύσκολο βράδυ της συζήτησης του μνημονίου, όταν ο Πρωθυπουργός από αυτό εδώ το Βήμα με μεγάλη αφέλεια, θα έλεγα, προσποιητή ενδεχομένως, αναρωτιόταν για πρώτη φορά εκ μέρους του κόμματός σας και της παράταξής σας: «Μα, ποιος αμφιβάλει ότι το ασφαλιστικό δεν βγαίνει και χρειάζεται μεταρρύθμιση;». Η απάντηση είναι εσείς. Εσείς αμφιβάλατε. Όλοι οι άλλοι είχαμε κατανοήσει ότι ήταν μια βόμβα, η οποία εξελισσόταν από πολύ παλιά, από το 1999 το είχαμε καταλάβει κάποιοι, όταν και εσείς, μαζί με τα 4/5 του πολιτικού κόσμου ήσασταν στον δρόμο ενάντια στις πρώτες μικρές προσπάθειες ρύθμισης. Έτσι, την επαύριον αυτής της παραδοχής ο Πρωθυπουργός βιάστηκε να χαράξει κόκκινες γραμμές. Δεν ξέρω αν σας θυμίζουν κάτι οι κόκκινες γραμμές; Υπήρξε μια περίοδος που ήταν πολύ της μόδας οι κόκκινες γραμμές. Μετά έγιναν ροζ και μετά εξαφανίσθησαν. Επίσης, είχε πει: «Όχι, στις περικοπές». Μετά κατάλαβε - του είπε κάποιος προφανώς - ότι το αεικίνητο δεν έχει ανακαλυφθεί ακόμη και είπε: «Εν πάση περιπτώσει, όχι στις περικοπές των κυρίων συντάξεων, αλλά θα πειράξουμε λίγο τις επικουρικές.». Μετά παραδέχθηκε ότι αυτό δεν αφορά όλες τις επικουρικές, αλλά κάποιες, κάτω από ένα όριο. Φέρατε τελικά ένα ασφαλιστικό το οποίο περικόπτει αγριότατα τις συντάξεις που πρόκειται να εκδοθούν, περικόπτει αγριότατα τις συντάξεις των ανθρώπων που σήμερα πληρώνουν εισφορές. Αυτό είναι εξωφρενικό πραγματικά, γιατί καλούνται οι ασφαλισμένοι σήμερα να πληρώσουν υψηλότερες εισφορές για περισσότερα χρόνια, για να πάρουν λιγότερη σύνταξη, μόνο και μόνο για να στηριχθεί ένα σύστημα, το οποίο θα δούμε στην πορεία αν μπορεί να στηριχθεί. Όμως, εν πάση περιπτώσει, αυτή είναι μια κριτική. Ξέρετε, το κύριο ερώτημα των ανθρώπων που παίρνουν σύνταξη σήμερα δεν είναι αν θα τους κόψετε 10 ευρώ ή 15 ευρώ. Η πραγματική αγωνία εδώ και πολύ καιρό, και μέσα σε αυτήν την Κυβέρνηση, των ασφαλισμένων, των συνταξιούχων, αλλά και των μελλοντικών συνταξιούχων είναι άλλη: Έστω και έτσι, είναι οι τελευταίες αυτές οι περικοπές; Αυτό το πενηντάρικο που κόπηκε χθες θα είναι το τελευταίο; Είναι βιώσιμο το ασφαλιστικό του Κατρούγκαλου; Αυτή είναι η ερώτηση που απασχολεί τους πάντες, όχι μόνο σε πολιτικό επίπεδο, αλλά και σε καθημερινό. Έχουν αντιληφθεί οι Έλληνες ότι το συνταξιοδοτικό είναι δύσκολο και δεν βγαίνει και ότι οι περικοπές, ως ένα σημείο, ήταν αναπόφευκτες. Η ερώτηση, λοιπόν, που διεξάγεται στη συζήτηση που γίνεται από το 1999 είναι η εξής: Είναι βιώσιμο το ασφαλιστικό; Ο κ. Πετρόπουλος έσπευσε προηγουμένως να πει ναι. Ας διαβάσω τι λέει το Γραφείο Προϋπολογισμού της Βουλής στην προτελευταία έκθεση του προτελευταίου τριμήνου: «Εν κατακλείδι, το συνταξιοδοτικό σύστημα παραμένει μη βιώσιμο, παρά τη δημοσιονομική προσαρμογή των 3,5 δισεκατομμυρίων ευρώ ως το 2019. Οι μειώσεις στις συντάξεις είναι μεγάλες, όπως και οι αυξήσεις των εισφορών, που θεωρούμε ότι είναι δύσκολο να ανταποκριθούν στις νέες τους υποχρεώσεις. Η εισπραξιμότητα των ταμείων θα κλονιστεί ανεπανόρθωτα». Στη ερώτηση αυτή λέει όχι το Γραφείο Προϋπολογισμού της Βουλής. Όχι λένε και οι περισσότεροι τεχνοκράτες, οι ανεξάρτητοι και οι ακαδημαϊκοί, που έχουν γνώση βαθιά του ασφαλιστικού. Το ίδιο λέει και το, κακό, Διεθνές Νομισματικό Ταμείο. Πέρα από τις ακροβασίες που είμαι έτοιμος να ακούσω, δηλαδή ότι το Γραφείο Προϋπολογισμού της Βουλής ταυτίζεται με το Διεθνές Νομισματικό Ταμείο, νομίζω ότι απλώς πάρα πολλοί άνθρωποι - εκτός από εσάς οι πάντες στην πραγματικότητα, κύριε Πετρόπουλε - βλέπουμε ότι αυτό το ασφαλιστικό δεν είναι βιώσιμο, δεν πρόκειται να βγει. Είμαι από τους ανθρώπους που μάλλον διαψεύστηκαν, γιατί πίστευα ότι θα αντέξει μέχρι το 2018. Όσον αφορά την κατάσταση του ΟΑΕΕ σήμερα, όπως τουλάχιστον αναφέρεται στα ρεπορτάζ, και το ότι βάλατε ήδη τον Οκτώβρη του 2016 χέρι στον ΑΚΑΓΕ, σημαίνει ότι κατά πάσα πιθανότητα δεν θα αντέξει μέχρι το 2018 και θα χρειαστούν ρυθμίσεις και περικοπές πριν. Μακάρι να βγω ψεύτης! Είπαμε ότι τις τελευταίες μέρες αναφέρεται πως το έλλειμμα των ταμείων είναι τεράστιο. Κάποιοι μιλάνε για ένα αφανές χρέος 12 δισεκατομμυρίων. Σίγουρα είναι γύρω στα 2 δισεκατομμύρια και κάτι παραπάνω το χρέος του ΙΚΑ, με το οποίο μπαίνει - υποτίθεται - στο ΕΦΚΑ. Για τον ΟΑΕΕ τα είπα ήδη. Η δυσκολία είναι γνωστή και φαίνεται ότι είναι μεγάλη. Έχει καταναλώσει την κρατική επιχορήγηση. Αυτά που εισπράττει είναι κάτι παραπάνω από τα μισά από αυτά που χρειάζονται για να πληρώσει τις συντάξεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και ενώ είναι ένας νόμος ο οποίος ουσιαστικά δεν έχει αρχίσει να εφαρμόζεται καν στην ολότητά του - η περικοπή του ΕΚΑΣ εκκρεμεί, τουλάχιστον ένα μέρος της - , ο επανυπολογισμός των συντάξεων με τον νέο τρόπο εκκρεμεί, αλλά θα γίνει. Το ερώτημα είναι ποιος θα τον κάνει και πώς. Επίσης, δεν έχει ολοκληρωθεί και η επιβολή του διπλού ασφαλιστικού χαρατσιού στους εργαζόμενους, ούτε στους αυτοασφαλιζόμενους. ούτε στους αγρότες. Θα γίνει μέσα στο 2017. Άρα δεν έχουμε τελειώσει με τον νόμο και την εφαρμογή του, η οποία όσο καλόπιστος και αν είναι κάποιος καταλαβαίνει ότι είναι εξαιρετικά αμφίβολη. Άθλοι για τη δημόσια διοίκηση, όπως είναι η ενοποίηση των ταμείων στον ΕΦΚΑ και οι επανυπολογισμοί των συντάξεων δυόμισι εκατομμυρίων ασφαλιζόμενων συνταξιούχων μέσα σε τρεις μήνες, είναι τρομακτικοί υπό κανονικές συνθήκες για το ελληνικό δημόσιο, πολλώ δε μάλλον για μια Κυβέρνηση που μάλλον είναι απρόθυμη να τα ολοκληρώσει ή τουλάχιστον δεν έχει το απαραίτητο στελεχιακό δυναμικό και το απαραίτητο βάθος. Άρα δεν έχουμε τελειώσει με το ασφαλιστικό και φαίνεται ότι αργά ή γρήγορα θα χρειαστεί να το αναθεωρήσουμε. Μπορεί ο κ. Κατρούγκαλος να λέει αλήθεια γι' αυτή τη φορά. Μπορεί όντως να μην ανοίξει σε αυτό το τρίμηνο. Μπορεί να μην ανοίξει με εσάς, αλλά θα ανοίξει! Είχαμε πει από την αρχή ότι το ασφαλιστικό που φέρατε είναι μια μικρή παράταση για ένα χρεοκοπημένο διανεμητικό σύστημα που είναι καταδικασμένο από την αρχή. Έχει καταδικαστεί από το δημογραφικό και τις δομικές αλλαγές της ελληνικής οικονομίας πολύ πριν αρχίσουμε να το συζητάμε και το έχουν αποτελειώσει ουσιαστικά η ανεργία και η ύφεση μέσα στην κρίση. Είναι και άδικο, αλλά και άνισο για τις νέες γενιές. Στην ουσία του είναι αναχρονιστικό. Είναι ένα αναδιανεμητικό σύστημα, από αυτά που εγκαταλείφθηκαν σε πολλές χώρες τα τελευταία είκοσι χρόνια και εδώ επιμένουμε στη στήριξή του.
Κύριε συνάδελφε, ολοκληρώστε, σας παρακαλώ.
Έχετε δίκιο, κύριε Πρόεδρε. Τελειώνω σε ένα λεπτό. Δυστυχώς, είχαμε υποστηρίξει μόνο εμείς και η Επιτροπή Σοφών και κάποιοι ακαδημαϊκοί - αλλά ήμασταν οι μόνοι σε αυτή την Αίθουσα - ένα σύστημα τριών πυλώνων, ένα σύστημα του οποίου ο στόχος είναι η αποκατάσταση της ισορροπίας και της εμπιστοσύνης των γενεών που πληρώνουν στο ασφαλιστικό σύστημα, γιατί ξέρετε πολύ καλά ότι δεν υπάρχει σήμερα. Όλοι πιστεύουν ότι δεν θα πάρουν σύνταξη και άρα δεν έχουν καμία όρεξη να δώσουν εισφορές. Και - θα μου επιτρέψετε την έκφραση - αντιμετωπιστήκαμε με ανοησίες του τύπου ότι τα συστήματα τριών πυλώνων τα εφάρμοσε ο Πινοσέτ στη Χιλή στη δεκαετία του '70 και άρα είναι απαράδεκτα. Εκτός και αν ο Μπίσμαρκ ήταν κομμουνιστής! Νομίζω ότι το επιχείρημα είναι αυτό που είπα, δηλαδή αστείο. Νομίζω ότι τα συστήματα αυτού του τύπου και αυτού του τύπου η συζήτηση πρέπει να ανοίξουν ξανά. Είναι σημαντική. Θα αναγκαστούμε ξανά - το λέει η ειδησεογραφία, το λένε οι πάντες, το λέει το Γραφείο Προϋπολογισμού της Βουλής - να συζητήσουμε το ασφαλιστικό. Και αυτήν τη φορά όποια κυβέρνηση κι αν είναι το 2018 ή το 2019 που αυτό το πράγμα θα καταρρεύσει, θα πρέπει να βρούμε μία λύση, η οποία να διαρκεί παραπάνω από το προσδοκώμενο επιβίωσης μιας κυβέρνησης. Πρέπει να διαρκεί τουλάχιστον κάποιες δεκαετίες. Σας ευχαριστώ.
Ευχαριστούμε, κύριε Μπαργιώτα. Τον λόγο έχει ο κ. Αθανάσιος Παπαχριστόπουλος από τους ΑΝΕΛ.
Ευχαριστώ, κύριε Πρόεδρε. Δεν ξέρω αν υπάρχει έστω και ένας στην Αίθουσα του Κοινοβουλίου που να πιστεύει ότι αν δεν γινόταν κάτι στο ασφαλιστικό, σε δύο χρόνια - κοινή ομολογία όλων των οικονομολόγων - το σύστημα δεν θα κατέρρεε. Αν αυτό είναι υπερβολή, περιμένω να ακούσω αξιόπιστη επιχειρηματολογία. Ακόμα θέλω να πω ότι σε όλες τις χώρες της Ευρωπαϊκής Ένωσης η αναλογία εργαζόμενου - συνταξιοδοτούμενου, για παράδειγμα στη Δανία, είναι τέσσερις προς έναν, ενώ σε όλες τις άλλες χώρες ο μέσος όρος είναι τρεις προς έναν. Δουλεύουν, δηλαδή, τρεις και ένας βγαίνει στη σύνταξη. Πού βρήκε αυτή η Κυβέρνηση αυτή την αναλογία τον Ιανουάριο του 2015; Υπάρχει κάποιος να το αμφισβητεί ότι η αναλογία ήταν ένα προς ένα και η ανεργία ήταν 27%; Εννοούμε ότι η επίσημη ανεργία ήταν 27%, γιατί ένα μεγάλο κομμάτι ήταν κρυφό. Δεν ήταν μόνο ενάμισι εκατομμύριο οι άνεργοι, ήταν δυόμισι εκατομμύρια, μία πραγματικότητα όχι σκληρή, αλλά πολύ σκληρή, στα όρια του αδύνατου. Αυτή την κατάσταση βρήκε τότε η σημερινή Κυβέρνηση με τριακόσιες χιλιάδες λουκέτα επισημοποιημένα. Βρήκε επίσης κάτω από το όριο της φτώχειας πάνω από ένα εκατομμύριο πολίτες. Τι ακριβώς είχε γίνει; Δεν μου αρέσουν οι ακραίες εκφράσεις. Καλά κάνει το ΠΑΣΟΚ και καταθέτει την επερώτησή του, έχει αναφαίρετο δικαίωμα. Νόμιμα εκλεγμένο κόμμα είναι, έτσι κρίνει, έτσι κάνει. Να σκαλίσουμε λίγο την πρόσφατη μνήμη; Τα δομημένα ομόλογα τι σας λένε; Πώς διαλύθηκε το ΝΑΤ. Τι σας λέει; Ρωτήστε έναν ναυτικό πώς το πιο δυνατό ταμείο ανθρώπων που θαλασσοπνίγονται διαλύθηκε; Ρωτήστε πάλι. Αναφαίρετο δικαίωμά σας να πιστεύετε ότι το PSI ωφέλησε. Το πιστεύετε μόνο εσείς και δεν είμαι σίγουρος εάν το πιστεύετε κιόλας όλοι. Τίναξε στην κυριολεξία την μπάνκα των ασφαλιστικών ταμείων στον αέρα. Αυτήν την πραγματικότητα βρήκε η Κυβέρνηση. Κανείς δεν θριαμβολογεί, ούτε είπαμε ότι λύσαμε το πρόβλημα του ασφαλιστικού. Το παλεύουμε με νύχια και με δόντια και το παλεύουμε καθημερινά. Άκουσα ακραίες εκφράσεις, πολύ ακραίες. Άκουσα τον κ. Βρούτση να λέει γιατί δεν ζητάμε συγγνώμη. Σεβαστέ κύριε Βρούτση, όταν το κόμμα σου έχει δανειστεί 210 εκατομμύρια και δεν μας λέει πώς θα τα επιστρέψει, αφήστε τις συγγνώμες. Τουλάχιστον από το ΠΑΣΟΚ άκουσα τη φράση «πολιτικοί απατεώνες». Είναι ακραία φράση. Επειδή συγκυβερνάμε, θεωρώ ότι κι εγώ είμαι πολιτικός απατεώνας. Είμαι στη δυσάρεστη θέση να σας θυμίσω μερικά ονόματα από την παράταξή σας. Μερικά από αυτά είναι στη φυλακή, μερικά άλλα είναι καταδικασμένα και μερικά άλλα είναι υπόδικα. Ας μην το κάνω. Οι συνειρμοί με τη λέξη «απατεωνιά» είναι συγκεκριμένοι, γι' αυτό λίγο προσοχή στους χαρακτηρισμούς. Θέλω επίσης, να πω το εξής, ότι ακούω καθημερινά θεούς και δαίμονες να τα βάζουν με τον Κατρούγκαλο και τον Πετρόπουλο. Εγώ είμαι καλοπροαίρετος. Μπορεί να είμαι από αυτούς που διαμαρτυρήθηκαν πράγματι γι' αυτούς που έχασαν το επίδομα και ήταν συνταξιούχοι με πολύ χαμηλή σύνταξη και είδα μία ακαριαία αντίδραση της Κυβέρνησης για επτά σημεία. Μάλιστα, κάλυψαν γρήγορα αυτή την αδικία. Δεν μιλάει κανείς όμως γιατί το 80% των συνταξιούχων δεν πειράχτηκε καθόλου. Ακούω συνέχεια για τις επικουρικές συντάξεις, κάτι που πράγματι είχε προαναγγελθεί εδώ και έξι μήνες. Κανείς δεν κρύφτηκε. Ήταν σαφέστατοι τότε και ο Υπουργός και ο Υφυπουργός. «Μέχρι 1.170 ευρώ δεν θα πειραχτεί κανένας». Γίνεται θέμα από το πρωί έως το βράδυ, χαλάνε οι τηλεοράσεις, για αναπροσαρμογές που δεν έχουν σχέση με αυτό. Πράγματι, σε κάποιους συνταξιούχους που είχαν πιο μεγάλη επικουρική σύνταξη, τούς μειώθηκε, αντί να τη χάσουν τελείως. Ξαναλέω: Σε δύο χρόνια πολλοί από αυτούς δεν θα έπαιρναν ούτε την επικουρική, ούτε τρία κατοστάρικα σύνταξη. Ας έλθει κάποιος να το αμφισβητήσει αυτό, γιατί είναι εύκολο να φωνάζεις. Κι εγώ, όταν μου έχεις κάνει έντεκα φορές περικοπές, όταν μου έχεις στερήσει 55 δισεκατομμύρια και έρχεσαι τώρα και κόβεις 660, ναι, θα διαμαρτυρηθώ για τα 660. Βάλτε τα στη ζυγαριά. Ποιο είναι πιο μεγάλο; Τα 45 δισεκατομμύρια που κοπήκανε ή τα 650; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πόσο χρόνο έχω, κύριε Πρόεδρε;
Έχετε ανοχή, κύριε Παπαχριστόπουλε.
Στα οκτώ λεπτά θα σταματήσω. Ακούω καθημερινά στις τηλεοράσεις με το μικρόφωνο στο χέρι: «Πόσα σας κόψανε, τι κάνανε;» και δημιουργείται ένα θέμα απίστευτο. Είναι νωπό το παράδειγμα ότι το ασφαλιστικό ξαναμπαίνει. Έπρεπε να βγει επίσημη ανακοίνωση από το γραφείο του Ντάισελμπλουμ και του Κλάους Ρέγκλινγκ ότι δεν μπαίνει. Είναι νωπό το παράδειγμα ότι το χρέος πάει για το 2018 και μετά. Όχι, μπαίνει το χρέος κανονικά. Τα βραχυπρόθεσμα ήδη έχουν μπει. Το κυμαινόμενο γίνεται σταθερό. Γίνεται αναπροσαρμογή για 40 δισεκατομμύρια - δεν θέλω να μπω σε λεπτομέρειες - που δεν θα περάσουν μάλιστα από τα Κοινοβούλια. Ανάπτυξη προβλέπουν όλοι, όλος ο κόσμος, εκτός από τη Νέα Δημοκρατία και αυτούς που αντιπολιτεύονται τυφλά. Και εγώ δεν μιλάω για 2,7, μιλάω για 1,5. Είναι κρίμα να παίζει κανείς με τις συντάξεις. Παίξατε με τις συντάξεις και αποτύχατε. Κληρονομήσαμε το 27%, που δεν ήταν 27%, ήταν 36%. Ελάτε στη θέση μιας Κυβέρνησης, που οι μισοί πολίτες δεν δίνουν εισφορές. Τι έπρεπε να κάνει; Όχι, κύριοι. Είστε λάθος. Είστε μεγάλο λάθος. Δεν θέλω να ξαναμιλήσω, για να πω λεπτομέρειες. Πιστεύω ότι έγινε μια πραγματικά μεγάλη προσπάθεια από τον συγκεκριμένο Υπουργό και τον Υφυπουργό του, μια προσπάθεια έντιμη, κοπιαστική, με πέντε τηλεοράσεις και πέντε εφημερίδες να λυσσομανάνε εναντίον του από το πρωί ως το βράδυ. Είμαι πραγματικά ικανοποιημένος γι' αυτό που έγινε στο ασφαλιστικό και πιστεύω κι εγώ, όπως σας είπε και ο κ. Πετρόπουλος, ότι πολύ σύντομα και οι αγρότες και πολύς άλλος κόσμος θα δει τη διαφορά. Ευχαριστώ πολύ.
Ευχαριστούμε, κύριε Παπαχριστόπουλε. Τον λόγο έχει η κ. Θεοδώρα Μεγαλοοικονόμου από την Ένωση Κεντρώων.
Ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, είναι πράγματι πάρα πολύ καίρια η σημερινή επίκαιρη επερώτηση που συζητάμε για το ασφαλιστικό σύστημα που έχετε καταθέσει. Όμως, δεν μπορώ να μην αναρωτηθώ αν το ενδιαφέρον είναι ειλικρινές από τη μεριά της Δημοκρατικής Συμπαράταξης, που κατέθεσε αυτή την επίκαιρη επερώτηση, ή αν τελικώς όλη αυτή η κίνηση είναι προσχηματική και εξυπηρετεί μικροπολιτικά συμφέροντα. Ουσιαστικά, έχω το εξής ερώτημα: Μήπως η σημερινή συζήτηση γίνεται μόνο και μόνο για εσάς, επειδή μας παρακολουθούν οι πολίτες από την τηλεόραση και έχουν γίνει διάφορα θέματα και υπάρχει μεγάλη τηλεθέαση; Κυρίες και κύριοι του ΠΑΣΟΚ, ενδιαφέρεστε πραγματικά για το ασφαλιστικό και τις συντάξεις; Διότι αν πραγματικά είχατε ενδιαφέρον, δεν θα κόβατε τις συντάξεις δεκατρείς φορές όταν κυβερνούσατε ή μάλλον όταν συγκυβερνούσατε με τη Νέα Δημοκρατία. Μήπως νομίζετε ότι δεν θυμόμαστε ή ότι δεν θυμάται ο λαός ποιοι τους έφεραν σε αυτή την κατάσταση με τη διακυβέρνηση των σαράντα ετών; Την ίδια, όμως, άποψη έχω και για τον ΣΥΡΙΖΑ, διότι δύο τινά μπορεί να συμβαίνουν στον ΣΥΡΙΖΑ: είτε γνώριζαν ότι δεν μπορούν να επαναφέρουν τη δέκατη τρίτη σύνταξη και έλεγαν ψέματα απλώς για να καταλάβουν την εξουσία είτε δεν γνώριζαν και έκαναν τις προσπάθειές τους, αλλά δυστυχώς απέτυχαν παταγωδώς. Οφείλουν τουλάχιστον μία μεγάλη συγγνώμη στον ελληνικό λαό. Αντ' αυτού, οι καταστάσεις που βιώνουμε τα τελευταία χρόνια στην πατρίδα μας είναι πρωτόγνωρες και συγκλονιστικές. Συνταξιούχοι, που εργάζονταν σκληρά μια ολόκληρη ζωή, ζουν τώρα κάτω από το όριο της φτώχειας και χρόνο με τον χρόνο βλέπουν τις συντάξεις τους να εξανεμίζονται. Θα ήθελα να θυμίσω σε όλους ότι το ΕΚΑΣ είναι ένα ειδικό προνοιακό επίδομα, που χορηγείται σε συνταξιούχους με ετήσιο καθαρό συνολικό εισόδημα το πολύ ως 7.972 ευρώ, δηλαδή σε ανθρώπους που ζουν κάθε μήνα το πολύ με 664 ευρώ. Σε αυτούς, λοιπόν, τους ανθρώπους, κύριοι Υπουργοί, τους συνταξιούχους, θα υπάρξει μια νέα αναπροσαρμογή προς τα κάτω, από το 2017, για να καλύψετε τους στόχους σας. Δηλαδή, η λύση για την Κυβέρνηση δεν είναι τίποτα άλλο, παρά να φτωχοποιήσει τους ανθρώπους που βρίσκονται στην πλέον αδύναμη θέση, τους ανθρώπους που είναι άνω των εξήντα πέντε ετών, που δεν έχουν καμμία διέξοδο και οι οποίοι φυσικά δεν μπορούν να βρουν πλέον εργασία. Πλέον, με αυτά τα δεδομένα, οι συνταξιούχοι κυριολεκτικά κάθε μήνα, όταν βρίσκονται μπροστά στα ΑΤΜ, με κομμένη ανάσα, φοβούνται τι μπορούν να δουν στη σύνταξή τους, τι θα τους συμβεί πλέον. Εγώ τουλάχιστον θα τους συμβούλευα ότι, για να έρχονται αντιμέτωποι με το ΑΤΜ, καλύτερα θα ήταν κάθε μήνα να έπαιρναν ένα υπογλώσσιο, για να προστατεύουν την υγεία τους, γιατί δεν ξέρουν τι μπορεί να τους συμβεί. Ένα υπογλώσσιο, κύριοι Υπουργοί, νομίζω ότι είναι το καλύτερο. Επίσης θεωρώ, κύριε Υπουργέ, ότι η επιστολή σας που στείλατε στους συνταξιούχους δεν ήταν μια επιστολή συγγνώμης, αλλά μια πρόσκληση για να χορέψουν τον χορό του Ζαλόγγου από τώρα, να το πάρουν απόφαση - κάτι τέτοιο μου θύμισε η επιστολή σας - , γι' αυτό ίσως να την καίγανε. Φυσικά από 1-1-2017 τίθεται σε εφαρμογή το νέο ασφαλιστικό σύστημα, το οποίο θα είναι ιδιαιτέρως αυστηρό με κάποιες κατηγορίες ελευθέρων επαγγελματιών. Με δεδομένο, μάλιστα, ότι η επιχειρηματική δραστηριότητα στην Ελλάδα διαρκώς συρρικνώνεται, πολύ φοβάμαι ότι οι νέες ασφαλιστικές εισφορές θα είναι πραγματικά το τελευταίο μοιραίο χτύπημα για τις επιχειρήσεις. Φυσικά, το βασικότερο πρόβλημα είναι ότι, λόγω της γενικής οικονομικής κατάρρευσης, οι επαγγελματίες και οι επιχειρήσεις αδυνατούν πραγματικά να αντεπεξέλθουν στις εισφορές που χρωστάνε εδώ και χρόνια και όλο το ασφαλιστικό σύστημα κινδυνεύει να καταρρεύσει, διότι πολλοί επαγγελματίες πραγματικά δεν μπορούν να πληρώσουν. Σε αυτό το καθημερινό μεγάλο θέμα θεωρώ ότι η Κυβέρνηση παραμένει απαθής και ότι δεν έχει φέρει καμμιά βιώσιμη λύση. Μάλιστα, έχω καταθέσει μια ερώτηση από τον Ιούνιο με αριθμό 7252, απευθυνόμενη προς εσάς, κύριε Υπουργέ, με την οποία ζητούσα το πάγωμα των ασφαλιστικών οφειλών των επαγγελματιών, οι οποίες δημιουργήθηκαν τα χρόνια της κρίσης, δηλαδή από το 2010 μέχρι το 2016, ώστε να μπορέσουμε να έχουμε μια εξομάλυνση της κατάστασης. Εξάλλου, αυτό αποτελεί πάγιο αίτημα όλων των εμπορικών συλλόγων της Ελλάδας. Καταθέτω μάλιστα την ερώτηση για τα Πρακτικά. Προφανώς, κύριε Υπουργέ, η ερώτησή μου θα μείνει αναπάντητη. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αντιθέτως, όμως, η μόνη κινητικότητα που βλέπουμε είναι προς την πλευρά νέων περικοπών στις συντάξεις. Μπορεί η Κυβέρνηση να διαψεύδει την πιθανότητα να ανοίξει ξανά το ασφαλιστικό ως συζήτηση με τους θεσμούς, όμως ας μην ξεχνάμε ότι το ασφαλιστικό περιλαμβάνει και άλλες ρήτρες. Σε κάθε περίπτωση, αν τα νούμερα δεν βγουν πάλι, θα βρεθούμε στη δυσάρεστη θέση να συζητάμε από την αρχή τι θα κόψουμε και από πού θα κόψουμε. Το βασικό μας πρόβλημα, αλλά και της Κυβέρνησης, είναι ότι δεν υπάρχουν επενδύσεις, δεν υπάρχει ανάπτυξη. Με την ανεργία στα ύψη και με τη μία επιχείρηση μετά την άλλη να κλείνει ή να φεύγει στο εξωτερικό, ποιος μένει πραγματικά για να πληρώσει εισφορές; Πώς είναι βιώσιμο ένα τέτοιο ασφαλιστικό, αν δεν εισπράττει; Αν δεν υπάρχει ανάπτυξη, πώς θα γίνουν εισπράξεις; Ε, λοιπόν, δεν μπορώ να το δεχτώ αυτό, να μας λέτε δηλαδή ότι το ασφαλιστικό είναι βιώσιμο, αλλά να εξακολουθείτε να περικόπτετε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Μισό λεπτό, κύριε Πρόεδρε. Σε όλα αυτά η Ένωση Κεντρώων έχει λάβει εδώ και πολύ καιρό συγκεκριμένη θέση, αφού ο Πρόεδρός μας Βασίλης Λεβέντης ζήτησε από την πρώτη στιγμή τα εννέα σημεία που κατέθεσε: Κα' ταρχάς να μειωθεί κατά 50% ο μισθός του Προέδρου της Δημοκρατίας, του Πρωθυπουργού και όλων των αιρετών αρχόντων. Δεύτερον, να καταργηθούν όλες οι βουλευτικές συντάξεις και όλες οι συντάξεις των πρώην δημάρχων, νομαρχών και λοιπών αιρετών. Δεσμεύομαι να κάνω ερώτηση για αυτό το θέμα, κύριε Υπουργέ, για να διαπιστώσει ο ελληνικός λαός πόσο μάς στοίχισε η περίοδος των παχιών αγελάδων. Τρίτον, να μειωθεί η βουλευτική αποζημίωση αλλά και ο αριθμός των Βουλευτών από τριακόσιους σε διακόσιους. Και φυσικά, το σημαντικότερο, να καταργηθούν όλες οι διπλές και τριπλές συντάξεις και να συγχωνευθούν όλες σε μία, η οποία δεν θα ξεπερνά τα 1.500 ευρώ. Πάντως όλα τα ανωτέρω θεωρώ ότι πρέπει να μπουν στο τραπέζι. Είναι ανεπίτρεπτο να κόβονται οι συντάξεις του κόσμου που έχει δουλέψει χρόνια, που έχει ματώσει, που έχει πληρώσει εισφορές, επειδή κάποιοι αρνούνται να νομοθετήσουν. Έτσι κι αλλιώς, όλα αυτά τα προτείναμε και τελικώς θα αναγκαστούμε να τα κάνουμε μετά από λίγα χρόνια, διότι οι προτάσεις της Ένωσης Κεντρώων δεν είναι ευχάριστες, αλλά σε καμμία περίπτωση δεν πρόκειται για μικροπολιτική. Είναι η φωνή της κοινής λογικής και του λαού. Ποιο άλλο κόμμα τολμάει, όχι να υπερψηφίσει, αλλά έστω να πει «ναι» στο ότι αυτοί που έχουν πόρους πάνω από 3.000 ευρώ τον μήνα δεν θα πρέπει να λαμβάνουν σύνταξη; Εμείς το λέμε και ξέρουμε ότι δεν αρέσει σε πολλούς. Όμως, βρισκόμαστε σε καθεστώς δημοσιονομικής σταθερότητας - αστάθειας λέω εγώ, σταθερότητας λέτε εσείς - και αυτό σημαίνει ότι θα αναγκαστούμε να κάνουμε δύσκολες, αλλά σοβαρές επιλογές. Ζούμε σε μια εποχή που όλοι οι συνάνθρωποί μας δεν διαθέτουν τα στοιχειώδη. Επομένως οι πιο εύποροι και προνομιούχοι δεν μπορούν να αντιτείνουν επιχειρήματα για να μην κοπούν οι συντάξεις τους, έστω και προσωρινά, μέχρι να βγούμε από την κρίση.
Κυρία συνάδελφε, ολοκληρώστε, παρακαλώ.
Ένα λεπτό, κύριε Πρόεδρε. Με αφορμή την τελευταία μου φράση προτείνω αυτό: Αφού δεν έχετε το σθένος να καταργήσετε, τουλάχιστον αναστείλετε τα πολυτελή προνόμια και τις υπερβολικές συντάξεις για όσο καιρό η χώρα είναι ακόμα εκτός αγορών, υπό το καθεστώς της επιτήρησης. Δεν νομοθετούμε υπέρ των ψηφοφόρων μας, αλλά υπέρ του ελληνικού λαού. Αν η συνείδησή σας σας προστάζει να κόψετε το ΕΚΑΣ, τις επικουρικές, τις κύριες συντάξεις και ό,τι άλλο έχει απομείνει σε μερίδα του ελληνικού λαού, κάντε το. Να θυμάστε, όμως, ότι δεν αργεί η μέρα που θα λογοδοτήσετε στον ελληνικό λαό. Θα λογοδοτήσουμε όλοι μας και σε αυτή τη λογοδοσία ο λαός θα επιβραβεύσει την υπεύθυνη στάση της Ένωσης Κεντρώων. Ευχαριστώ.
Ευχαριστούμε. Τον λόγο έχει ο συνάδελφος κ. Χρήστος Μαντάς.
Κύριε Πρόεδρε, παρακαλώ τον κ. Μαντά να μου παραχωρήσει τη θέση του, γιατί έχει κάνει διάλειμμα η εξεταστική επιτροπή. Δεν μπόρεσα να είμαι Κοινοβουλευτικός Εκπρόσωπος σήμερα. Αν δεν μου δώσετε τώρα τον λόγο, όμως, πρέπει να φύγω. Δεν θα τον ζητήσω μετά.
Σύμφωνα με τον Κανονισμό, πρέπει να πάρετε τον λόγο στο τέλος.
Δεν βγαίνει αλλιώς.
Δεν έχω πρόβλημα εγώ, κύριε Πρόεδρε.
Εσείς, κύριε Μαντά, δεν έχετε πρόβλημα. Συνολικά για τη διαδικασία το λέω. Κύριε Λοβέρδε, έχετε πέντε λεπτά.
Ευχαριστώ πολύ, κύριε Πρόεδρε, και ευχαριστώ και τον συνάδελφο κ. Μαντά για τη διευκόλυνση αυτή. Κύριε Υπουργέ, κύριε Κατρούγκαλε, δεν θα αναφερθώ στην προγραμματική σας διακήρυξη από τη Διεθνή Έκθεση Θεσσαλονίκης για την δέκατη τρίτη σύνταξη. Αυτά έχουν καταγραφεί στη μνήμη αυτών που εξαπατήθηκαν. Θα μιλήσω, όμως, για εσάς ως πολιτικό στέλεχος κι όχι προσωπικά. Γνωριζόμαστε, νομίζω, δεκαετίες και δεν έχουμε τίποτα προσωπικό. Όταν βγήκατε από το Μέγαρο Μαξίμου ως Υπουργός Εργασίας και Κοινωνικών Ασφαλίσεων, αφού είχατε συνεννοηθεί με τον Πρωθυπουργό, αμέσως μετά τις εκλογές του Σεπτεμβρίου του 2015, λέτε εκεί και σας ακούω: «Δεν πρόκειται να θίξω τις συντάξεις, θα αντλήσω πόρους…», η φράση τώρα είναι δική σας, «…από την αλλαγή της αρχιτεκτονικής του ασφαλιστικού μας συστήματος».
«Όχι οριζόντιες μειώσεις», είχα πει.
Θυμάστε καλύτερα από μένα προφανώς, αλλά η λογική είναι αυτή. Δεν φθάνει που είχατε περικόψει τις κύριες συντάξεις στο μνημόνιό σας προς όφελος - υποτίθεται - της υγείας - ανάθεμα ποιος ελέγχει πού πηγαίνουν αυτά τα χρήματα και πότε, με τη μεγάλη τρύπα του δημοσιονομικού μας κορβανά - , αλλά έρχεστε, πρώτον, να διαλύσετε τις επικουρικές. Δείτε κάθε μέρα τι σας λένε οι συνταξιούχοι για τις επικουρικές τους και αφήστε τα στατιστικά στοιχεία, τα οποία δεν τα ακούει κανείς, και πάρτε το μήνυμα των συγκεντρώσεων κάτω από το Υπουργείο σας. Δεύτερον, έρχεστε να τσακίσετε τις μεσαίες επαγγελματικές κατηγορίες, ιδίως από 1ης Ιανουαρίου του 2017. Είμαστε συνάδελφοι και στο πανεπιστήμιο και στη δικηγορία. Εγώ το τιμώ αυτό. Αναρωτηθείτε, όμως, και με τις δικηγορικές σας κεραίες αντλήστε μηνύματα για το τι λένε οι συνάδελφοί σας δικηγόροι - όχι για εσάς - για το πώς θα αντιμετωπίσουμε το 2017, για να δείτε και τα ταμεία σας. Ήσασταν ένας άνθρωπος που επιτέθηκε στο ασφαλιστικό, που σας παραδόθηκε με πλεονάσματα και με μια οικονομία με πλεονάσματα. Όχι σε άριστη κατάσταση, προφανώς με προβλήματα, αλλά έπρεπε να δώσετε τη μάχη το 2015 για να είναι μόνο κάποια εκατομμύρια οι περικοπές στις επικουρικές, όχι αυτό το σφαγείο! Μην τα πείτε σε εμένα. Τι νόημα έχει εμείς να ανταλλάσσουμε επιχειρήματα; Στους συνταξιούχους να τα πείτε. Λίγο μετά τη ψήφιση του ασφαλιστικού σας ακούγεται ότι ανοίγει ασφαλιστικό από τους άλλους, όχι από εσάς, λίγους μήνες μετά. Το 2014 προς 2015, τέσσερα χρόνια μετά τη δική μας ασφαλιστική μεταρρύθμιση - για την οποία με καλούσαν σε όλον τον κόσμο να πάω να την εξηγήσω, με είχαν περάσει στο Υπουργείο Υγείας, αναβαθμίζοντας τον πολιτικό μου ρόλο, να χειριστώ δυσκολότερα θέματα, επαινώντας με στο ελληνικό πολιτικό σύστημα - έρχεστε εσείς και τα διαλύετε όλα. Όχι εσείς, οι προκάτοχοί σας. Δεν θέλουν τίποτα να εφαρμόσουν. Ανοίγουν το ασφαλιστικό και το παραλαμβάνετε εσείς. Από κάποιες περικοπές στις επικουρικές άνοιξαν οι προκάτοχοί σας όλο το ασφαλιστικό, με πρωτοβουλία της ελληνικής κυβέρνησης. Άλλο που δεν θέλανε! Το παραλαμβάνετε εσείς και θα αλλάζατε μόνο την αρχιτεκτονική. Ρωτήστε τους συνταξιούχους τι αλλάξατε. Τώρα λένε ότι θα σας ανασχηματίσουν. Γιατί; Επειδή τα πήγατε καλά; Θα αναβαθμίσουν τον ρόλο σας; Θα σας αξιοποιήσουν αλλού; Ή, όπως λέγεται, θα προσπαθήσουν να εκτονώσουν την κατάσταση; Σας εύχομαι πραγματικά, γιατί γνωριζόμαστε, να μη σας πετάξουν σαν ένα άδειο πακέτο από τσιγάρα. Σας εύχομαι να έχουν εκτιμήσει τη συμβολή σας στην εφαρμογή του μνημονίου και να σας αξιοποιήσουν περισσότερο. Αλλά, εάν δεν γίνει αυτό, τότε, κύριε συνάδελφε, σημαίνει ότι η Κυβέρνηση αναγνωρίζει ότι κάτι έχει πάει στραβά με αυτό που έχετε κάνει. Για να κλείσω, κύριε Υπουργέ, η δική μου εμπειρία, η αιματηρή δική μας εμπειρία, λέει ότι, όταν κάποια στιγμή αναλαμβάνεις και τα ταμεία σου είναι άδεια, είσαι καθαρός με τον λαό. Όσο και εάν αυτός δυσπιστεί, έρχονται οι καλοθελητές σαν κι εσάς να του πουν «είσαι αντισυνταγματικός, είχες άλλες μεθόδους και δεν τις διάλεξες, είσαι προδότης», όσο κι αν έρχονται να πουν διάφορα, εσύ πρέπει να επιμείνεις στην αλήθεια. Εσείς δώσατε ψέματα, πρώτον, προ των εκλογών, ψέματα μετά τις δεύτερες εκλογές και τώρα ο κόσμος αντιμετωπίζει το κόστος του ψεύδους σας. Δεν έχει σημασία να λέτε αυτά που είπατε και στις επιστολές σας. Τα ανέδειξε πρώτη η κ. Χριστοφιλοπούλου εδώ μια μέρα. Δεν την είχα δει την επιστολή. Μόλις τη διάβασα είπα: «Είναι δυνατόν να λέει στους συνταξιούχους «σ' τα περικόπτω, αλλά εγώ είμαι και καλός και φταίνε οι άλλοι»;». Είναι δυνατόν; Καταφύγατε σε αυτό; Πολιτική χρεοκοπία, κύριε Υπουργέ! Δεν θα σας ψήφισε ο λαός για να είστε ο καλύτερος διαχειριστής, που δεν αποδειχθήκατε και εννοώ πάντα πολιτικά. Σας ψήφισε για άλλες πολιτικές. Τι κάνατε; Χτυπήσατε τους φτωχούς, ακόμα και τους πολύ φτωχούς, και τσακίσατε τη μεσαία τάξη, μη αφήνοντάς την - αν προχωρήσουν έτσι τα πράγματα το 2017- να είναι και αυτή ένας μοχλός λειτουργίας της ελεύθερης οικονομίας. Σκοτώνετε την κότα που κάνει τα αυγά και δεν το καταλαβαίνετε. Συνεπώς περιμένουμε σήμερα από αυτά που θα πείτε μια εξήγηση για το τι έχετε κάνει, να βγει από τη σημερινή επερώτηση τουλάχιστον η μέθοδός σας, αφού τα οικονομικά σας αποτελέσματα τα είδαμε. Ελπίζουμε να μάθατε ότι τον ιδρώτα του άλλου πρέπει να τον σέβεστε, κύριε Υπουργέ, και όχι να σφυροκοπάτε και να χοροπηδάτε πάνω στα σώματα των άλλων πολιτικών, που έδωσαν τις μάχες τους.
Ευχαριστούμε. Κυρίες και κύριοι συνάδελφοι, αν δεν τηρηθούν από δω και μπρος οι χρόνοι, δεν θα τελειώσουμε στις 14.30΄. Κι εγώ έχω εντολή να κλείσουμε τη συζήτηση στις 14.30΄. Ορίστε, κύριε Μαντά, έχετε τον λόγο.
Σύμφωνοι, κύριε Πρόεδρε. Κύριε Πρόεδρε, κύριοι Υπουργοί, κυρίες και κύριοι Βουλευτές, θέλω να πω ότι η εκτίμησή μου είναι ότι δεν έγινε μία ψύχραιμη συζήτηση σήμερα γι' αυτό το μεγάλο θέμα. Δυστυχώς, περίσσεψαν οι προσωπικές στοχοποιήσεις. Ευτυχώς διασώθηκαν με κάποιες προτάσεις που ακούστηκαν - εγώ λέω να τις εξετάσουμε - , αλλά το γενικό κλίμα μέχρι τώρα δεν ήταν κλίμα σοβαρής συζήτησης - επιτρέψτε μου - γι' αυτό το μεγάλο θέμα. Θα πω σε τι φόντο συζητάμε κατά τη γνώμη μου. Το ασφαλιστικό είναι ένα ευρωπαϊκό πρόβλημα και στην Ευρώπη εξελίσσεται μία μάχη μεταξύ των δυνάμεων που θέλουν ένα δημόσιο κοινωνικό ασφαλιστικό σύστημα και των δυνάμεων που θέλουν ένα ιδιωτικό ασφαλιστικό σύστημα. Αυτή είναι η μεγάλη μάχη. Είναι μία μεγάλη μάχη, που, αν θέλετε, πάει και παραπέρα και στα ζητήματα του τι προσανατολισμό έχει η Ευρώπη, αν θα συνεχίσει στο δόγμα της λιτότητας, αν θα συνεχίσει αυτή η ανισοτιμία ανάμεσα στον Βορρά και στον Νότο. Όλα αυτά δεν είναι πολύ μακρινά. Είναι όλα αυτά που επηρεάζουν και την ίδια την πορεία της χώρας και την πορεία της ανάπτυξης και το ασφαλιστικό σύστημα. Σήμερα που συζητάμε - επειδή από το πρωί ως το βράδυ ακούμε ότι καταρρέει το σύμπαν γύρω μας, το ασφαλιστικό σύστημα, τα έσοδα της Κυβέρνησης κ.λπ. - στο δεκάμηνο τα στοιχεία του προϋπολογισμού δείχνουν υπέρβαση του προϋπολογισμού κατά 2,3 δισεκατομμύρια. Δεν πανηγυρίζουμε. Δεν τρελαινόμαστε. Δεν λέμε «hurrah», αλλά, εν πάση περιπτώσει, υπάρχει μία πραγματικότητα, η οποία είναι συγκεκριμένη και αποτυπωμένη σε νούμερα. Θέλω να πω ότι ξέρουμε όλοι πως η ουσιαστική απάντηση στο θέμα του ασφαλιστικού συστήματος βεβαίως έρχεται μέσα από την ανάπτυξη και την αύξηση της απασχόλησης. Έχουμε κάνει βήματα σε αυτό; Εγώ εκτιμώ ότι έχουμε κάνει. Μικρά βήματα, αλλά έχουμε κάνει. Για παράδειγμα, το 50% των προκηρύξεων των ΕΣΠΑ, που θα είναι ως το τέλος του 2016 και το 7% απορρόφησης από τα προγράμματα του ΕΣΠΑ, έναντι 1,5% περίπου που ήταν όλα τα προηγούμενα χρόνια, είναι ένα στοιχείο. Στην απασχόληση έχουμε από το 2001 στοιχεία. Παρ' όλο που πραγματικά είναι αυξημένο το ποσοστό της μερικής απασχόλησης, το οποίο δείχνει μια μικρή πρόοδο, δεν πανηγυρίζουμε. Ξέρουμε ότι, όταν έχουμε παραλάβει ένα πρόβλημα το οποίο αποτυπώνεται σε 25% - στο 1/4- απώλεια του εθνικού πλούτου και σε μία ανεργία στο 27%, έχουμε πάρα πολύ δρόμο και προκλήσεις μπροστά μας. Όλον αυτόν τον καιρό, όλους αυτούς τους μήνες εξελίχθηκε μια απίστευτη προσπάθεια υπονόμευσης, συκοφάντησης και διαστρέβλωσης κάθε μέτρου που αφορούσε το θέμα του ασφαλιστικού. Τελευταίο παράδειγμα ήταν η υιοθέτηση από μεγάλη μερίδα των ΜΜΕ και του συστήματος και του πολιτικού συστήματος αυτών που πανηγύριζαν ότι δήθεν ο Γερούν Ντάισελμπλουμ είπε ότι ξανανοίγει το ασφαλιστικό. Την επόμενη μέρα δεν είπαν τίποτα. Σιώπησαν. Συνεπώς ας δούμε τα πράγματα στην πραγματική τους διάσταση. Θέλω σε αυτή τη φάση να θυμίσω ορισμένα ζητήματα. Τι κάναμε με τον 4387/16 για το ασφαλιστικό; Θεωρώ ότι κάναμε μία προσπάθεια δομικής αναδόμησης του συστήματος, έτσι ώστε να μην παράγει συνεχώς νέες αδικίες, νέες ανισότητες και να στοιχειοθετεί - δεν λέω υπερβολές - μία προοπτική βιωσιμότητας, η οποία, βεβαίως, κρίνεται και από αυτά τα στοιχεία που είπα πριν, από τα στοιχεία της ανάπτυξης και της απασχόλησης. Αυτό είναι γνωστό σε όλους, δεν χρειάζεται να το πούμε. Βάλαμε, λοιπόν, τέλος στην πολυνομία, τέλος στην πολυδιάσπαση της κοινωνικής ασφάλισης. Φτιάξαμε τον ενιαίο φορέα κοινωνικής ασφάλισης για τις κύριες συντάξεις με κοινούς, ενιαίους κανόνες παροχών και εισφορών για όλους, γιατί αυτό ήταν στοιχείο που δημιουργούσε ανισότητες και πελατειακό κράτος. Εντάξαμε όλα τα ταμεία της επικουρικής ασφάλισης και παροχών πάλι σε ενιαίο ταμείο. Δεσμευτήκαμε και καταφέραμε να μην υπάρχει καμμία μείωση στις κύριες συντάξεις εκτός του ανώτατου ορίου των 2.000 ευρώ μεικτά, να μην εφαρμοστεί η ρήτρα μηδενικού ελλείματος στις επικουρικές συντάξεις, που θα έφερνε οριζόντιες περικοπές, οι οποίες θα έφταναν κοντά στο 30% τα επόμενα δύο χρόνια, την προστασία του εισοδήματος από κύριες και επικουρικές συντάξεις όλων των συνταξιούχων, με εισοδηματικό κριτήριο 1.300 ευρώ μεικτά. Δεσμευτήκαμε - και καταφέραμε - για την εφαρμογή κοινού ετήσιου ποσοστού αναπλήρωσης 0,45% στις επικουρικές συντάξεις, στο πλαίσιο της ισονομίας, την παροχή εγγυημένης εθνικής σύνταξης ίσης με το εκάστοτε όριο της φτώχειας, χρηματοδοτούμενης δεσμευτικά από τον κρατικό προϋπολογισμό και όχι από τις εισφορές, με ρήτρα ανάπτυξης και όχι ρήτρα προς τα πίσω, την παροχή ανταποδοτικής σύνταξης, που τα ποσοστά αναπλήρωσης κυμαίνονται από 0,77% για την πρώτη δεκαπενταετία και αυξάνονται έως και 2% για τα έτη μετά το τριακοστό ένατο έτος εργασίας, την εφαρμογή ενιαίου ποσοστού ασφαλιστικών εισφορών 20% για τον κλάδο σύνταξης και 6,95% για τον κλάδο υγείας του φορολογητέου εισοδήματος για τους μισθωτούς και του φορολογητέου εισοδήματος για τους αυτοαπασχολούμενους, τους ελεύθερους επαγγελματίες, τους αγρότες και λοιπά. Όλα αυτά θυμίζω ότι τα κάναμε παράλληλα και μαζί με μια αναμόρφωση του φορολογικού συστήματος. Θέλω να σας θυμίσω ότι, με βάση την αναμόρφωση αυτή, το 99,8% των μισθωτών - συνταξιούχων έχει μείωση φόρου ή πολύ μικρή επιβάρυνση - περίπου 1% του εισοδήματος και κάτω για τα μικρά εισοδήματα - ελάφρυνση των μεσαίων εισοδημάτων από εισόδημα 28.000 ευρώ μέχρι 43.000 ευρώ και επιβάρυνση, κύριοι, που λέτε για τους πλούσιους των μεγάλων εισοδημάτων, έως και 5% του συνολικού εισοδήματος. Διότι άκουσα ότι τους πάνω από 70.000 ευρώ δεν τους πειράζουμε. Επίσης, σε σχέση με τις επιχειρήσεις, έχουμε σημαντική ελάφρυνση για τα μικρά και μικρομεσαία εισοδήματα - το 92% των φορολογουμένων με εισόδημα μόνο από επιχειρηματική δραστηριότητα έως 32.000 ευρώ θα πληρώσει λιγότερο φόρο - , σημαντική προοδευτικότητα της νέας κλίμακας και εξορθολογισμό της φορολόγησης με εσωτερική μεταφορά βαρών από τα υψηλότερα κλιμάκια στα χαμηλότερα. Ολοκληρώνω, λέγοντας το εξής: Ήταν πραγματικά εκτιναγμένα τα νούμερα, όσον αφορά τα ελλείμματα του ασφαλιστικού συστήματος, πάνω από 200 δισεκατομμύρια από το 2000 μέχρι το 2014. Όχι μόνο αυτό, αλλά από το 2000 μέχρι το 2008- ακόμα, δηλαδή, και προ κρίσης, προ μνημονίων, πριν από οτιδήποτε - τριπλασιάστηκαν από 5,5 δισεκατομμύρια σε 16,4 δισεκατομμύρια. Άρα είχαμε μπροστά μας ένα πάρα πολύ κρίσιμο πρόβλημα. Ορισμένα ειδικά πράγματα, που νομίζω ότι πρέπει να τα πούμε: Όσον αφορά στην αλλαγή στον ΟΓΑ. Η αλλαγή στα ποσοστά υπολογισμού της εισφοράς επί του φορολογητέου εισοδήματος θα είναι σταδιακή έως το 2022. Οι περισσότεροι από τους ασφαλισμένους θα έχουν ελάφρυνση ή ελάχιστη επιβάρυνση, λόγω του γεγονότος ότι η συντριπτική πλειοψηφία των αγροτών δηλώνει εισόδημα κάτω των 10.000 ευρώ. Οι αγρότες με πολλά έτη ασφάλισης και εισόδημα κάτω από 10.000 ευρώ θα έχουν σημαντικές μειώσεις. Παράδειγμα: Αγρότης με είκοσι χρόνια ασφάλιση και φορολογητέο εισόδημα 5.000 ευρώ σήμερα πλήρωνε το έτος 1.432 ευρώ. Για το ίδιο εισόδημα θα πληρώσει το 2017 μόλις 1.044 ευρώ, δηλαδή 388 ευρώ λιγότερα από σήμερα. Το 2018 θα πληρώσει μόλις 1.140 ευρώ και ακόμη το 2022 θα πληρώσει 1.332 ευρώ, δηλαδή 100 ευρώ λιγότερα από σήμερα. Αυτή είναι η πραγματικότητα. Δεν έχω τον χρόνο να πω και άλλα παραδείγματα. Θα τελειώσω με το εξής: Κοιτάξτε, επειδή γίνεται πολλή συζήτηση συνολικά για τη φορολογία των επιχειρήσεων και για την ανάπτυξη, είναι μύθος το ότι η μείωση των φορολογικών συντελεστών φέρνει έκρηξη στην ανάπτυξη. Παραδείγματα: Η Φινλανδία μείωσε τον φορολογικό συντελεστή των επιχειρήσεων από 26% σε 20%. Οι επενδύσεις ως ποσοστό του ΑΕΠ μειώθηκαν από το 23% στο 20%. Η Πορτογαλία μείωσε από 25% σε 21%, αλλά επενδύσεις μειώθηκαν αντίστοιχα από 21% σε 15% του ΑΕΠ. H Σλοβενία μείωσε από 21% σε 17%, αλλά οι επενδύσεις της υποχώρησαν από το 24% στο 19%. Η Ισπανία μείωσε από 30% σε 25%, με τις επενδύσεις της να υποχωρούν από το 24% στο 19,5%.
Κύριε Μαντά, σας παρακαλώ να ολοκληρώσετε.
Ολοκληρώνω, κύριε Πρόεδρε. Τα λέω αυτά, γιατί τα ζητήματα αυτά δεν πρέπει να προσεγγίζονται μονομερώς. Είναι πιο σύνθετα τα προβλήματα της ανάπτυξης και των επενδύσεων. Εν πάση περιπτώσει, η κεντρική μάχη σε ελληνικό και ευρωπαϊκό επίπεδο είναι ανάμεσα στη δημόσια κοινωνική ασφάλιση και στην πλήρη ιδιωτικοποίηση και τίναγμα ολόκληρου του κοινωνικού διχτυού, που προστατεύει τους αδύναμους. Γι' αυτούς εμείς θα παλέψουμε σθεναρά, όπως καταφέραμε να κάνουμε μέχρι τώρα, με απώλειες, με δυσκολίες, θίγοντας ακόμα και κοινωνικά στρώματα που δεν θέλαμε, αλλά με προσπάθεια συνεχή να βελτιώσουμε την κατάσταση. Σας ευχαριστώ.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 4-11-2016 ποινική δικογραφία που αφορά στον τέως Υπουργό Οικονομικών κ. Γιάνη Βαρουφάκη. Έχω επίσης την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και πέντε εκπαιδευτικοί συνοδοί τους από τα «Εκπαιδευτήρια Πάνου» του Νομού Αιτωλοακαρνανίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ακολουθούν με δευτερολογίες δύο από τους επερωτώντες Βουλευτές, η κ. Χριστοφιλοπούλου για πέντε λεπτά και ο κ. Κωνσταντινόπουλος για τρία λεπτά. Ο Κοινοβουλευτικός Εκπρόσωπος της Δημοκρατικής Συμπαράταξης κ. Βασίλειος Κεγκέρογλου θα μιλήσει επίσης για πέντε λεπτά. Θα ακολουθήσουν οι δύο Υπουργοί, με επτά λεπτά ο ένας και πέντε λεπτά ο άλλος, για να ολοκληρώσουμε όσο το δυνατόν πιο κοντά στον χρόνο που έχουμε.
Να μιλήσει ο Υπουργός πρώτα και μετά ο Κοινοβουλευτικός Εκπρόσωπος.
Κυρία Χριστοφιλοπούλου, θα μου πείτε αυτό που θέλετε μετά. Μπορεί να αλλάξουμε τη σειρά. Μου είπατε να προσέξω κάτι;
Είπα ότι πρέπει να απαντήσει ο Κοινοβουλευτικός Εκπρόσωπος στον Υπουργό.
Καλώς.
Έτσι κι αλλιώς, ο Υπουργός έχει και τριτολογία.
Ενσωματώνουμε την τριτολογία στη δευτερολογία, κυρία συνάδελφε. Κυρία Χριστοφιλοπούλου, έχετε τον λόγο.
Κύριε Υπουργέ, είστε ό,τι χειρότερο μπορούσε να προκύψει στους συνταξιούχους. Διότι δεν είναι δυνατόν να μας λέτε εδώ ότι ξέρει ο κόσμος και δεν είναι δυνατόν να ακούμε από την πολιτική ηγεσία του Υπουργείου Εργασίας ότι τα μίντια φταίνε, γιατί σηκώνουν το θέμα των περικοπών στις επικουρικές συντάξεις. Ως πότε θα φταίνε αυτά τα έρμα μίντια; Και άλλες, προηγούμενες κυβερνήσεις, στην κρίση τις είχαν τσακίσει τα μίντια, αλλά με το να πετάμε την μπάλα στην εξέδρα και να κάνουμε διαγωνισμό καλλιστείων για το ποιος έκανε τα χειρότερα δεν βγαίνουμε από την κρίση. Σας είπαμε ήδη από πέρυσι να πάμε σε διάλογο. Σας καταθέσαμε και σήμερα ακόμα συγκεκριμένες προτάσεις. Προσπαθούσαμε, αγαπητέ συνάδελφε, κύριε Μαντά, να είμαστε δημιουργικοί, όπως ζητήσατε. Όμως, τι είπατε εσείς και τι είπε ο Υπουργός των συνταξιούχων; Γιατί, κύριε Υπουργέ, δεν πάτε στην πλατεία να τους μιλήσετε; Θα πάτε; Απαντήστε μου. Θα πάτε στην πλατεία, κύριε Υπουργέ; Πηγαίνετε να μιλήσετε σήμερα στους συνταξιούχους. Γιατί δεν πηγαίνετε; Για να σοβαρευτούμε. Ακούσαμε εδώ για το ποσοστό αναπλήρωσης. Επαίρεστε ότι το ποσοστό αναπλήρωσης του νόμου που ψηφίσατε είναι από τα υψηλότερα στην Ευρώπη. Το συγκρίνατε με αυτό που το «κακό» ΠΑΣΟΚ ψήφισε και είχε αποδοχή, γιατί δεν υπήρχε τότε θέμα; Σας κατάθεσε ο κ. Βρούτσης και την αναλογιστική μελέτη. Ο νόμος που ψήφισε το ΠΑΣΟΚ, εν προκειμένω ο Λοβέρδος και ο Κουτρουμάνης, είχε δυνατότητες βιωσιμότητας, αν εφαρμοζόταν από το 2015. Εσείς περί άλλα τυρβάζατε. Εσείς πηγαίνατε στα νομισματοκοπεία και δεν ξέρω πού αλλού ανά τον κόσμο, να κάνετε τι; Να φέρετε άλλες καταστάσεις. Μετά σοβαρευτήκατε. Θέλω να σας θυμίσω επίσης, κύριε Υπουργέ, ότι «τ' ακούμε» κι από πάνω που βάλαμε πλάτη να μην πέσει η χώρα; «Τ' ακούμε» κι από πάνω, όταν ξέρετε πολύ καλά ότι ψηφίσαμε μεν το μνημόνιο του Τσίπρα και του Καμμένου, το επαχθέστερο μνημόνιο, για να μην πέσει η χώρα στα βράχια, αλλά δεν ψηφίσαμε τον νόμο περί κατάργησης του ΕΚΑΣ. Ας είχατε, λοιπόν, τη δυνατότητα, ας είχατε τα κότσια, εσείς, οι δήθεν περήφανοι διαπραγματευτές, να πάτε και να διαπραγματευτείτε με την Ευρωπαϊκή Ένωση να μην κοπεί το ΕΚΑΣ στους χαμηλοσυνταξιούχους, αν είστε αριστεροί και ευαίσθητοι, όπως λέτε. Επίσης, αντιπαρέρχομαι όλα αυτά, γιατί μπορώ να σας πω και για τα ποσοστά αναπλήρωσης, πώς υπολογίζατε εσείς τα χρόνια, πώς καταργήθηκε η καλύτερη πενταετία και τώρα έχουμε από το 2000 και μετά τον υπολογισμό των ποσοστών αναπλήρωσης. Σας είπαμε τα συγκεκριμένα νούμερα, ότι οι νέοι συνταξιούχοι χάνουν από το 15% έως το 30% των συντάξεών τους. Αυτά είναι υπολογισμένα με βάση τα ποσοστά αναπλήρωσης του δικού σας νόμου. Ο νόμος Λοβέρδου - Κουτρουμάνη προέβλεπε έως και 80% αναπλήρωση και με αναλογιστική μελέτη και με αποδοχή της από τους δανειστές ότι είναι βιώσιμη για τις επόμενες γενιές. Ακούσαμε από τον κύριο Υπουργό ότι φταίνε τα ΜΜΕ, κυρίες και κύριοι συνάδελφοι, για το ασφαλιστικό. Εμείς και σήμερα ακόμα καταθέσαμε προτάσεις, στην επερώτηση μέσα, που δεν είθισται. Επειδή, όμως, πολλά ακούστηκαν εδώ περί ψεμάτων και περί απατεωνίας, να αναφέρω ορισμένα μόνο σταχυολογώντας από τις δηλώσεις. Υπάρχουν εξάλλου και σε βίντεο. Η κ. Γεροβασίλη, Κυβερνητική Εκπρόσωπος, με την κατάθεση του ασφαλιστικού νόμου Κατρούγκαλου, μας λέει το εξής: «Η Κυβέρνηση με την πρόταση που κατέθεσε εχθές για τη μεταρρύθμιση του ασφαλιστικού δεν μειώνει ούτε 1 ευρώ κύριες και επικουρικές συντάξεις.». Μετά μας κατηγορείτε που σας λέμε ότι λέτε ψέματα; Να πάω αλλού; Ο κ. Νεφελούδης, ο Γενικός σας Γραμματέας, σε ερώτηση δημοσιογράφου, στην ΕΡΤ μάλιστα, όχι και σε κάνα κανάλι που είναι «βοθροκάναλο»! Τον ρωτούν: «Θα κόψετε επικουρικές συντάξεις;». Και λέει: «Όχι, σε καμμία περίπτωση.». Εσείς ο ίδιος, βγαίνοντας από το Μέγαρο Μαξίμου, δηλώνετε: «Δεν πρόκειται να υπάρξει νέα μείωση των επικουρικών συντάξεων». Προσέξτε: Ήταν να ψηφιστεί ο νόμος όταν κάνατε αυτή τη δήλωση.
Οριζόντια μείωση.
Οριζόντια μείωση. Δεν το είπατε όμως.
Το είπαμε.
Γι' αυτό σας λέμε ότι ο κόσμος περίμενε τη δέκατη τρίτη σύνταξη, του ήρθε ό,τι του ήρθε, έστω σας ψήφισε για το «παράλληλο πρόγραμμα» ή ό,τι του είπατε, ό,τι ψέματα του είπατε, και μετά ήρθατε να μας πείτε ωραία - ωραία ότι «δεν τρέχει τίποτα, εμείς δεν μειώνουμε»! Και τα χαρατσώσατε όλα! Σε αυτά που σας είπα - και κλείνω, κύριε Πρόεδρε - στα νούμερα που σας έδωσα απαντήσατε τάχα μου ότι εμείς δεν απαντάμε με στοιχεία. Απαντήστε μου γι' αυτά. Είναι τόσοι οι συνταξιούχοι που χάνουν το ΕΚΑΣ; Αυτοί είναι μεγαλοσυνταξιούχοι; Τι είναι, κύριε Υπουργέ, αυτοί οι τριακόσιες ενενήντα χιλιάδες άνθρωποι; Τι είναι οι άλλοι συνταξιούχοι; Αλλά, βέβαια, ο τρόπος με τον οποίο εσείς πολιτεύεστε είναι ο λαϊκισμός και τα ψέματα. Τι να κάνουμε;
Ευχαριστώ, κυρία Χριστοφιλοπούλου. Κύριε Κωνσταντινόπουλε, έχετε τον λόγο για τρία λεπτά παρακαλώ.
Την υποδοχή του ασφαλιστικού και το πώς σκέφτονται και τη βιώνουν οι Έλληνες συνταξιούχοι, την έδειξαν χθες με τη μεγάλη διαδήλωσή τους. Δεν χρειάζεται κάτι παραπάνω. Εκεί βέβαια ο κ. Κατρούγκαλος δεν πήγε, γιατί πήγαινε μόνο στους «Αγανακτισμένους» το απόγευμα, αφού πρώτα τελείωνε τη δουλειά του στο Υπουργείο Παιδείας, όπου ήταν σύμβουλος! Και το λέω αυτό, κύριε Πρόεδρε, γιατί είναι ένα θέμα ηθικής. Η Αριστερά έχει το ηθικό πλεονέκτημα και καυχιόταν γι' αυτό. Ηθικό πλεονέκτημα δεν υπάρχει. Τώρα που ξεθολώνουν τα νερά, μπορεί ο καθένας να καταλάβει την πορεία του καθενός. Είμαστε περήφανοι εμείς εδώ που μείναμε στα δύσκολα. Αντιμετωπίσαμε σαν τον κ. Κατρούγκαλο δεκάδες και χιλιάδες και σήμερα μπορούμε να είμαστε περήφανοι για τις ιδέες μας και τις απόψεις μας και να μιλάμε στον προοδευτικό κόσμο, στον αριστερό κόσμο και να του λέμε «αυτοί είναι οι αδέξιοι δεξιοί». Και ο προοδευτικός κόσμος πρέπει να γυρίσει πάλι, να φτιάξουμε μια μεγάλη συμμαχία για τη χώρα. Αυτό είναι το ηθικό πλεονέκτημα που έλεγαν τόσο καιρό και τα ηθικά ζητήματα που και εμείς διαχειριστήκαμε σωστά, γιατί σε όλη αυτή την πίεση που δεχόμασταν δεν μπορούσαμε τότε να μιλήσουμε καθαρά και να μας ακούσει κανένας. Σήμερα όμως ακούγονται όλα και θα ακουστούν όλα το επόμενο χρονικό διάστημα. Όμως θα ήθελα να αναφέρω κάτι που είπε ο κ. Μαντάς και είναι πολύ σημαντικό για να δείτε πώς συμπεριφέρονται Νέα Δημοκρατία και ΣΥΡΙΖΑ, πόσο αδερφάκια είναι. Είπε ο κ. Μαντάς «τα προγράμματα πάνε πάρα πολύ καλά»…
Συγκεκριμένα πράγματα είπα.
Στο Υπουργείο Εργασίας από το Κοινωνικό Ταμείο. Πριν λίγες μέρες υπήρξε ένα πρωτοσέλιδο στο ΠΡΩΤΟ ΘΕΜΑ, η κόντρα της κ. Χαλκιά με την κ. Αντωνοπούλου, για το ποια προγράμματα παίρνουν, ποιοι φίλοι τα παίρνουν, ποιοι δεν τα παίρνουν.
Αυτό είπα;
Η Νέα Δημοκρατία βγαίνει και κάνει μία δήλωση και λέει «τα παίρνουν τα μεγάλα ΚΕΚ» κ.λπ.. Η Νέα Δημοκρατία δεν γνώριζε ότι αυτά τα προγράμματα τα έχει υπογράψει ο κ. Πλακιωτάκης. Το διαχειριστικό πλαίσιο μιλάει συγκεκριμένα για κοινωνικούς εταίρους. Ούτε αυτό δεν ξέρουν στη Νέα Δημοκρατία. Και μπαίνω σε αυτό που είπε ο κ. Μαντάς. Καθυστερήσατε δύο ολόκληρα χρόνια για να τα προχωρήσετε. Άρα αυτό που φαίνεται τα τελευταία χρόνια και στο ΕΣΠΑ και στα υπόλοιπα προγράμματα και στο επίδομα κοινωνικής αλληλεγγύης είναι ότι η Δημοκρατική Συμπαράταξη, το ΠΑΣΟΚ, στήριξε πάντα αυτούς που είχαν ανάγκη. Δεν πλειοδότησε. Στήριξε μέσω κοινωνικών κριτηρίων τους ανθρώπους που βρίσκονταν σε δύσκολη θέση. Ευχαριστώ πάρα πολύ.
Κύριε Πετρόπουλε, έχετε τον λόγο για πέντε λεπτά.
Από τη θέση μου, κύριε Πρόεδρε, σύντομα θα αναπτύξω μερικές σκέψεις. Δεν θα εξαντλήσω όλους τους λόγους, για τους οποίους πρέπει να απαντήσω. Αυτό που βλέπουμε να γίνεται εδώ είναι ένα πολύ καλό μάθημα, πώς δηλαδή διδάσκεται η πλευρά στελεχών, εκπροσώπων του ΠΑΣΟΚ, της Δημοκρατικής Συμπαράταξης, συμπεριφορές κάποιων εκ δεξιών πτέρυγας. Επαναλαμβάνονται, δυστυχώς και απ' ό,τι φαίνεται επεκτείνονται, καθώς πολλοί αρέσκονται να κάνουν έτσι τη δουλειά στο Κοινοβούλιο για σοβαρά πράγματα. Αντί να μιλάνε γι' αυτά τα θέματα αναφέρονται με τέτοιον τρόπο, στη συγκεκριμένη περίπτωση στο πρόσωπο του Υπουργού κ. Κατρούγκαλου, επειδή συμβαίνει ως επιστήμονας να πρέπει να παράσχει υπηρεσίες σε αυτή την πατρίδα από όποια θέση τον καλεί. Τι θέλουν, δηλαδή, να είμαστε ακριβώς; Ένα κράτος που είναι στα χέρια τους και τίποτε άλλο δεν μπορεί να αλλάξει; Αυτό το έχω ακούσει πολλές φορές και με διάφορες ευκαιρίες. Κάποια στιγμή μάλιστα, κάποιοι εκπρόσωποι πτέρυγας του Κοινοβουλίου, συγκεκριμένα της Αξιωματικής Αντιπολίτευσης, απείλησαν ότι θα αποχωρήσουν επειδή σε οργανισμό κοινωνικής ασφάλισης τόλμησε η Κυβέρνησή μας να προτείνει δικό της άνθρωπο. Υπάρχει μία καθεστωτική αντίληψη που παραμένει, γιατί εμείς μέσα σε έναν χρόνο διακυβέρνησης πράγματι δεν είναι δυνατόν να ανατρέψουμε όλη αυτή τη νοοτροπία, η οποία είναι κυρίαρχη σε όλους τους τρόπους έκφρασης του δημόσιου λόγου. Τι είναι αυτό ακριβώς που μας καλεί η πλευρά της Δημοκρατικής Συμπαράταξης να κάνουμε; Να κρατήσουμε, λέει, τους τρεις πυλώνες, όπως είπε ο κ. Μπαριώτας, τρεις φορείς, όπως λέει το ΠΑΣΟΚ, για να μην υπάρξει δυσκολία στη λειτουργία του νέου φορέα κοινωνικής ασφάλισης. Να διατηρήσουμε, δηλαδή, τις διαφορετικές καταβολές εισφορών; Να πληρώνουν πάλι οι μικρότεροι σε ηλικία ασφαλισμένοι περισσότερες εισφορές απ' ό,τι οι μεγαλύτεροι σε ηλικία ασφαλισμένοι; Αυτοί που έχουν τριάντα χρόνια ασφάλισης να πληρώνουν λιγότερα από αυτούς που πρωτοεισέρχονται στον χώρο της εργασίας; Διότι αυτό συμβαίνει με τους γιατρούς, τους μηχανικούς και τους δικηγόρους. Από 300, 400, και 900 ευρώ παραπάνω πληρώνει αυτός που ξεκινάει την προσπάθεια να ζήσει, από εκείνον που έχει τριάντα χρόνια στο επάγγελμα. Τέτοια ζητούν; Και στο κάτω - κάτω, αφού μπαίνουμε σε έναν κανόνα ισονομίας, επιτρέπεται να ξανασυζητάμε να επανέλθουν οι εννιακόσιες τριάντα διαφορετικές παροχές του ΙΚΑ συν πόσες άλλες ακόμα από τους επιμέρους φορείς, για να μην έχουμε ταχύτατη απονομή συντάξεων, ταχύτατη απονομή εφάπαξ, πράγμα που πετυχαίνουμε τώρα; Και πρέπει σε αυτό το σημείο να πω το εξής. Όταν το 2013 εκκρεμούσαν εκατοντάδες χιλιάδες εφάπαξ που δεν είχαν δοθεί και στο ταμείο των δημοσίων υπαλλήλων πάνω από τριάντα χιλιάδες εφάπαξ, είμαστε σε έναν ρυθμό καταβολής των εφάπαξ που θα εξαλειφθεί ό,τι οφείλεται μέσα στο 2017. Δίνονται περίπου δύο χιλιάδες εφάπαξ τον μήνα σήμερα στους δημοσίους υπαλλήλους και από τον επόμενο μήνα θα δίνονται και σε ρυθμό περίπου χιλίων εφάπαξ από τις νέες παροχές μετά το 2014. Κι έχουμε μια ταχύτατη έκδοση κύριων συντάξεων που απονέμονται, οι οποίες θα δείτε πόσο γρήγορα θα προχωρήσουν - για να μην εξαντλούμαι σε νούμερα - και θα κριθούμε γι' αυτό. Γι' αυτό είπα να ξαναγίνει το 2017 μια συζήτηση πάνω σε αυτά τα οποία δημιουργούμε. Όσον αφορά το «ΗΛΙΟΣ», είχε στοιχεία τα οποία δεν εμφάνιζαν καθαρή εικόνα. Και, πράγματι, καθυστερήσαμε από τον Ιούλιο του 2015 που βγήκε για τελευταία φορά, γιατί πρέπει να κάνουμε μια σωστή παρουσίαση των δεδομένων που αφορούν την κοινωνική ασφάλιση. Διότι εμφανιζόταν η ηλικία των συνταξιούχων όχι με βάση την ηλικία γήρατος, αλλά ένας μέσος όρος πολύ μικρότερος σε ηλικία σύνταξης, διότι μέσα εκεί έμπαιναν και άλλου είδους συντάξεις, όπως χηρείας, αναπηρίας κ.λπ., με αποτέλεσμα να εμφανίζονται οι Έλληνες ότι παίρνουν σύνταξη στα πενήντα πέντε και στα πενήντα οκτώ έτη. Δεν είναι αληθές. Το διορθώνουμε. Οι συντάξεις εμφανίζονταν σε μέγεθος μεγαλύτερο από αυτό που καταβαλλόταν στους συνταξιούχους, γιατί μέσα εκεί ήταν και η καταβολή για το ΑΚΑΓΕ και τον ΕΟΠΥΥ. Αφαιρείται αυτό, ώστε να είναι ακριβής η αποτίμηση. Στις επικουρικές εμφανιζόταν το μέρισμα του μετοχικού ταμείου ότι είναι επικουρική σύνταξη. Ψευδέστατο. Αφαιρείται κι αυτό. Αποκαθιστάμε, λοιπόν, μια πραγματική εικόνα για την κοινωνική ασφάλιση μέσα από μια σωστή χρήση του «ΗΛΙΟΣ», ώστε να γίνει ένα εργαλείο το οποίο θα βοηθάει τη χώρα στην προσπάθεια. Διότι αυτά τα στοιχεία του «ΗΛΙΟΣ» οι δανειστές τα έπαιρναν για να μας ασκήσουν πιέσεις για παραπάνω περικοπές, για μεγαλύτερη αύξηση των ορίων ηλικίας. Και, επιτέλους, όσον αφορά την αναλογιστική μελέτη, στην οποία αναφέρθηκε ξανά ο κ. Βρούτσης και την είχε πράγματι παρουσιάσει ο Aρχηγός της Αξιωματικής Αντιπολίτευσης, επαναλαμβάνουμε το εξής. Αν είναι να κρατάμε βιώσιμο το σύστημα με συνεχείς διαδοχικές μειώσεις των ποσοστών αναπλήρωσης και αυξήσεις των ορίων ηλικίας, εντάξει αυτό γίνεται, αλλά εμείς δεν θέλουμε αυτό το αποτέλεσμα μέσα από αυτές τις μεθόδους.
Ευχαριστώ, κύριε Υπουργέ. Κύριε Κατρούγκαλε, να προηγηθεί ο κ. Κεγκέρογλου;
Προφανώς.
Όχι.
Μα, για να κλείσει ο Υπουργός, κύριε Κεγκέρογλου. Θα προηγηθείτε για να κλείσει ο Υπουργός;
Δεν έχει δευτερολογία ο κύριος Υπουργός;
Δεν έχει.
Θα ενώσουμε τη δευτερολογία με την τριτολογία για να συντομεύσουμε.
Κύριε Κεγκέρογλου, θα μιλήσετε για πέντε λεπτά και ο κύριος Υπουργός για επτά λεπτά, με βάση τους χρόνους. Ορίστε, κύριε συνάδελφε.
Επειδή ο κύριος Υπουργός θα ξαναπεί, υποθέτω, διάφορα, να του πω ότι μετά που βγήκε στο Βήμα και είπε αυτά που είπε, του μίλησα με σκληρούς όρους. Και θα του μιλήσω με ακόμα σκληρότερους όρους, αν συνεχίσει το ίδιο παραμύθι και δεν σταθεί στο πολιτικό πεδίο. Διότι η παράταξή του είναι αυτή που είπε «ξεμπερδεύουμε με το παλιό» και τον Γενάρη και τον Σεπτέμβρη, αλλά είναι η ίδια παράταξη που ενσωμάτωσε τα μολυσμένα άτομα και πολιτικά κύτταρα, που η δική μας πολύχρονη διακυβέρνηση είχε δημιουργήσει. Όλα τα στοιχεία της διαφθοράς ή πολλά από τα στοιχεία της διαφθοράς - όχι όλα, γιατί έχουν πάει και αλλού - όπως για παράδειγμα, όλοι οι συνεργάτες του Άκη Τσοχατζόπουλου, είναι στα επιτελεία του κ. Τσίπρα και του ΣΥΡΙΖΑ. Το κομμάτι της διαφθοράς, λοιπόν, το υιοθέτησε από το παλιό. Υιοθέτησε, επίσης, και τις αντιλήψεις ότι μπορούμε να ξαναγοράσουμε τον ΟΤΕ και ότι «λεφτά υπάρχουν» κ.λπ., Λούκα Κατσέλη... Υιοθέτησε, όμως, από την τεσσαρακονταετία και των άλλων κομμάτων ό,τι χειρότερο υπήρχε: Μια μέρα Πρόεδρος της Βουλής, μία κόρη στη Βουλή… Για τον κ. Παυλόπουλο δεν θέλω να πω, γιατί είναι πλέον τώρα Πρόεδρος της Δημοκρατίας και είναι εκτός κριτικής. Όμως και επί των ημερών τους τρεις Γενικοί Γραμματείς έχουν καταγγείλει για διαφθορά και αδιαφανή διαχείριση κονδυλίων τους αντίστοιχους Υπουργούς, ο κ. Παπαδόπουλος, ο κ. Οδυσσέας Βουδούρης και η κ. Χαλκιά. Δικαίως ή αδίκως, δεν γνωρίζω. Τα κατήγγειλαν, λοιπόν, αυτά και αντί ο Πρωθυπουργός και οι αντίστοιχοι Υπουργοί να διαλευκάνουν τις υποθέσεις, τι έκαναν; Ζήτησαν τις παραιτήσεις των Γενικών Γραμματέων. Μπορεί να χρειαζόταν να αλλάξει και τους Γενικούς Γραμματείς για να εξομαλύνει τα πράγματα. Όμως, διατάξτε και μια έρευνα: Ισχύουν αυτά τα οποία καταγγέλθηκαν; Ερχόμαστε, λοιπόν, να δούμε ότι κάθε φορά που στριμώχνεται και χάνει επιχειρήματα η Κυβέρνηση - και το κάνει και η ηγεσία του Υπουργείου Εργασίας και δεν έχει τι να δικαιολογηθεί και τι να πει - θυμάται ξανά τα σαράντα χρόνια και το PSI. Ας δούμε, λοιπόν, αυτά τα δύο θεματάκια. Για τα σαράντα χρόνια, λοιπόν, σας λέω ξανά: Τον Γενάρη του 2015 υπήρχαν; Αν υπήρχαν, γιατί είπατε όλον αυτόν τον κατάλογο των υποσχέσεων και των δεσμεύσεων; Ήταν όλα χονδροειδή ψέματα ή στηριζόσασταν και σε μια βάση ότι υπήρχε μια ανάκαμψη και όλο και κάτι θα κάναμε; Ή το ένα ισχύει ή το άλλο ή και τα δυο εν μέρει, όπως πιστεύω εγώ, μόνο που οι προϋποθέσεις που δεν υπήρχαν πλέον, ήταν λόγω του ότι παρεμβλήθηκε η διακυβέρνησή σας. Το τρίτο αχρείαστο μνημόνιο έφερε δυστυχώς και αυτές τις περικοπές που φέρατε. Ήταν αχρείαστες αυτές οι περικοπές, τα ελλείμματα είχαν καλυφθεί. Το μόνο που δεν μπόρεσε να καλυφθεί και καλύπτεται τώρα από τις περικοπές σας είναι το πολιτικό έλλειμμα διακυβέρνησης της χώρας. Υπάρχει και γενικότερο έλλειμμα, βέβαια. Δεν υπάρχει εθνική στρατηγική. Οι Τούρκοι αλωνίζουν στο Αιγαίο, εδώ απ' έξω από την Αττική έχουν τα υποβρύχιά τους και τον Υπουργό Οικονομικών κ. Τσακαλώτο για να πάρει σε υποδόσεις τη δόση, αν και έχει υπογράψει όλες τις προϋποθέσεις, δυστυχώς τον δουλεύουν και τον «στραγγίζουν». Διότι η χώρα δεν έχει εθνική γραμμή. Αυτό είναι γενικότερο θέμα. Πάμε στο PSI. Κάθε φορά, λοιπόν, βάζαμε κάτι μπροστάρηδες να λένε για το PSI. Το PSI, λοιπόν, σύμφωνα με τα δικά σας στοιχεία - δεν επικαλούμαι κανέναν άλλον - και τους δικούς σας νόμους και με πιο πρόσφατο το σχέδιο προϋπολογισμού, διέσωσε την κατάσταση στη χώρα. Το PSI είναι ωφέλιμο, εκεί πάνω στηριζόμαστε και το PSI είναι αυτό που πραγματικά έδωσε τη δυνατότητα στο κράτος να συνεχίζει να χρηματοδοτεί τα ταμεία. Τα 14 δισεκατομμύρια που συνολικά κουρεύτηκαν τα ομόλογα των ασφαλιστικών ταμείων, είναι το 50% της κρατικής χρηματοδότησης κατ' έτος ή, αν θέλετε, περίπου η κρατική χρηματοδότηση που διδόταν το 2011-2012 μόνο για τα ιδιωτικά ταμεία εκτός του δημοσίου. Ήταν περίπου 13-14 δισεκατομμύρια μιας χρονιάς μόνο. Εσείς το έχετε κάνει σημαία. Όμως, αφού έφταιγε το PSI, γιατί δεν το αντιστρέψατε; Αφού έφταιγαν οι προηγούμενες περικοπές, γιατί δεν τις αναστείλατε; Γιατί δεν τις ξαναδώσατε στους ανθρώπους; Αυτό και μόνο, δηλαδή ότι υιοθετήσατε ό,τι είχε γίνει και λέτε ότι δεν φτάνει, αλλά πρέπει να γίνουν και περισσότερα λόγω του δικού σας ελλείμματος, δείχνει ότι πραγματικά είστε εκτός τόπου και χρόνου και λειτουργείτε εις βάρος της κοινωνίας. Καταθέσαμε είκοσι δύο προτάσεις, οι οποίες παρακαλώ να κατατεθούν στα Πρακτικά και να δοθούν και στον κύριο Υπουργό και στους άλλους συναδέλφους, βεβαίως. [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.]] Οι είκοσι δύο προτάσεις αφορούν και τη βιωσιμότητα του ασφαλιστικού και την αντιμετώπιση αδικιών, οι οποίες γίνονται αυτή την περίοδο και, βεβαίως, να προλάβουμε δυσμενείς εξελίξεις εν όψει του Ιανουαρίου. Θέλω να κλείσω αναφερόμενος στο θέμα του ΕΚΑΣ, του εγγυημένου εισοδήματος και των προνοιακών. Το ΕΚΑΣ είναι ξεκάθαρο πλέον, δεν έχετε καμιά δικαιολογία. Πήρατε κάποια αντισταθμιστικά μέτρα, τα ψηφίσαμε. Αφορούν μόνο ένα κομμάτι. Πρέπει να επανεξεταστεί, γιατί για μεγάλο τμήμα των συνταξιούχων δεν θα καλυφθεί από αυτό που ελπίζετε, από το 384. Δεν θα καλυφθεί. Είναι άλλη κατηγορία η μια και άλλη κατηγορία η άλλη. Δεν θα καλυφθεί, βέβαια, ούτε από το εγγυημένο εισόδημα. Δυστυχώς είναι μία ανάλγητη απόφαση αυτή που πήρατε. Ξέρετε πολύ καλά ότι εμείς είχαμε συμφωνήσει, μετά από αναλογιστική μελέτη και αναμόρφωση των κριτηρίων, να διατηρηθεί πιθανός με άλλη μορφή, διότι δεν μπορεί να αντικατασταθεί. Επανεξετάστε το. Όσον αφορά το εγγυημένο κοινωνικό εισόδημα, έπρεπε να έχει εφαρμοστεί από 1η Ιουλίου του 2015. Η δική μας συμφωνία, επειδή δεν έβγαινε άκρη με τα επιδόματα και με όλα τα υπόλοιπα, ήταν ότι από το 30% του πλεονάσματος θα πρέπει να χρηματοδοτηθεί. Και το κάναμε πράξη το 2014. Από το 30% του πλεονάσματος χρηματοδοτήσαμε το κοινωνικό μέρισμα που δώσαμε εφάπαξ. Το ίδιο, λοιπόν, έπρεπε να γίνει και να μη χαλάσει αυτή η συμφωνία, κάτι που ήταν θανατηφόρο. Τώρα έρχεστε και λέτε «Θα βάλω εισοδηματικά κριτήρια στα προνοιακά, εκτός από τα οικογενειακά και των αναπήρων». Κύριε Υπουργέ, θέλω να σας πληροφορήσω δημόσια, για να το γνωρίζετε προσωπικά ότι στα οικογενειακά επιδόματα υπάρχουν εισοδηματικά κριτήρια. Σε όλα τα άλλα, επίσης υπάρχουν εισοδηματικά κριτήρια. Ακόμα και σε πολλά επιδόματα των αναπήρων που δεν είναι επιδόματα φτώχειας, αλλά υπάρχουν για να στηρίζουν τους ανθρώπους προκειμένου να είναι ισότιμοι στην κοινωνία, αλλά και επειδή εκ της αναπηρίας τους πηγάζει η συνταγματική υποχρέωση του κράτους να τους στηρίζει, ακόμα και σ' αυτά υπάρχει μία κατάταξη. Άρα, λοιπόν, μη στηρίζεστε στο ότι θα αντλήσετε πόρους από τα προνοιακά επιδόματα, για να τα δώσουμε στο εγγυημένο εισόδημα. Δεν θα βγει καμμία άκρη. Μόνο ώρες θα αναλωθούν και μελέτες θα πληρωθούν. Το έχω δουλέψει το θέμα. Στραφείτε αλλού. Όμως, εγώ προτείνω να θέσετε ξανά προς τους θεσμούς την πρόταση που αφορά το πλεόνασμα του 30%. Και δεν κατεβάζουν το πλεόνασμα και δεν θα μας αφήνουν να το διαχειριστούμε όπως θέλουμε; Να γίνει, λοιπόν, από το πλεόνασμα του 30%, αν υπάρχει φυσικά πλεόνασμα. Ολοκληρώνω, κύριε Πρόεδρε, τονίζοντας ξανά αυτό που είπε η εισηγήτριά μας, ότι δηλαδή εμείς στο πλαίσιο της επερώτησης καταθέσαμε - κάτι που δεν είθισται - και προτάσεις. Δεν απάντησαν σήμερα οι Υπουργοί επί των προτάσεων, γιατί προφανώς δεν αναφέρονταν όλες αυτές οι σκέψεις στο κείμενο της ερώτησης και δεν ήταν προετοιμασμένοι. Εάν παραμείνει στο Υπουργείο ο κύριος Υπουργός, θα θέλαμε να έχουμε απαντήσεις - με την όποια διαδικασία - στις είκοσι δύο προτάσεις που καταθέσαμε για να μπορέσουμε να διασώσουμε τη βιωσιμότητα του ασφαλιστικού, αλλά και να αποκατασταθούν βεβαίως αδικίες, οι οποίες είτε έγιναν το προηγούμενο διάστημα με την πρώτη διακυβέρνηση ΣΥΡΙΖΑ είτε με τη λεγόμενη «μεταρρύθμιση» του κ. Κατρούγκαλου. Ευχαριστώ.
Κι εγώ ευχαριστώ. Ορίστε, κύριε Υπουργέ, με εσάς ολοκληρώνουμε τη συζήτηση. Έχετε στη διάθεσή σας επτά λεπτά. Παρακαλώ για την τήρηση του χρόνου.
Κύριε Πρόεδρε, ευχαριστώ. Πράγματι, έτσι θα έπρεπε να είναι οι συζητήσεις, επί των προτάσεων, και όχι έτσι όπως εκτυλίχθηκε το μεγαλύτερο τμήμα της διαδικασίας. Ο κ. Κεγκέρογλου είπε ρητά στην πρωτολογία του - θα το βρουν, φαντάζομαι, οι ερανιστές των Πρακτικών - κάτι που χαρακτήριζε γενικότερα αυτήν την επερώτηση. Είπε - όπως το σημείωσα τουλάχιστον - «οφείλετε εσείς να αποκαταστήσετε τις αδικίες που κάναμε εμείς». Είπα και προηγουμένως ότι δεν είναι αυτό το ζήτημα, να δούμε δηλαδή αν τα 45 δισεκατομμύρια ευρώ των μειώσεων στις συντάξεις του ΠΑΣΟΚ και της Νέας Δημοκρατίας συγκρίνονται με το λιγότερο από ένα δισεκατομμύριο ευρώ του νόμου.
Δεν υπάρχουν αυτά. Είναι αλχημείες.
Είναι κατατεθειμένα. Το θέμα είναι - και μ' αυτό θα είναι οι τελικές μου παρατηρήσεις, απλώς το αναφέρω προεισαγωγικά - αν πράγματι τώρα έχουμε ένα ασφαλιστικό σύστημα βιώσιμο και δικαιότερο απ' ό,τι προηγουμένως. Γενικότερα, αυτή η τακτική είναι η τακτική τού κλέφτη στο παζάρι που τον κυνηγάνε και φωνάζει «πιάστε τον, πιάστε τον», μπας και μπερδέψει κανέναν. Ξέρουμε όμως. Άκουσα παράλογα πράγματα. Άκουσα από τον κ. Λοβέρδο, ο οποίος είναι σοβαρός άνθρωπος και συνάδελφος, ότι μας παρέδωσαν πλεονάσματα στο ασφαλιστικό. Αυτό είναι παράλογη τοποθέτηση. Ο κ. Γιαννίτσης ρητά σας έχει πει, αλλά υπάρχει και στα στοιχεία που καταθέσαμε, ότι παραλάβατε έλλειμμα 6% του Ακαθάριστου Εθνικού Προϊόντος στο ασφαλιστικό και παραδώσατε 9%. Δεν πρόκειται να αναφερθώ σε όλες τις ανακρίβειες που ακούστηκαν. Απλώς θα αναφερθώ σε ορισμένες που διαδίδονται και τρομάζουν τον κόσμο. Δεν θα κάνουμε την κουτοπονηριά να μη δώσουμε δώδεκα, αλλά έντεκα συντάξεις. Η δωδέκατη σύνταξη θα καταβληθεί. Η σύνταξη του Ιανουαρίου θα καταβληθεί την 29η Δεκεμβρίου. Θα δώσουμε δώδεκα συντάξεις. Ούτε τα μικρά μαγαζιά προστατεύονται μέχρι το 2018. Τα μικρά μαγαζιά προστατεύονται όπως προστατεύονταν, διότι δεν αλλάξαμε τις συνθήκες υποχρέωσης καταβολής ασφαλιστικών εισφορών στις πόλεις κάτω των δύο χιλιάδων κατοίκων. Αναφερθήκατε στην αναλογιστική μελέτη του κ. Βρούτση, χωρίς να καταλάβετε ότι σας κάρφωσε. Αναφέρθηκε στην αναλογιστική μελέτη του 2013 για νόμο του 2010, που αποδεικνύει ξεκάθαρα ότι δεν είχε αναλογιστική μελέτη ο νόμος σας, ενώ ο δικός μας έχει και αναλογιστική μελέτη, η οποία προφανώς θα κατατεθεί στο Ageing Working Group.
Επικαιροποίηση ήταν εν όψει εφαρμογής.
Είχα καταθέσει την προηγούμενη φορά στα Πρακτικά της Βουλής δήλωση του κ. Κουτρουμάνη, που έλεγε ότι, πράγματι, μερικές προκαταρκτικές μελέτες είχαν κατατεθεί το 2010 και ήρθε το 2012 να καταθέσει τις υπόλοιπες. Προφανώς η δήλωση του κ. Βρούτση να μη μιλάμε για ελλείματα γιατί θα το καταλάβουν οι ξένοι, δείχνει και την κουτοπονηριά της διαπραγμάτευσης. Να μη μιλάμε επί του πραγματικού, αλλά να προσπαθούμε μήπως μπορέσουμε να πείσουμε τους άλλους με κατασκευασμένα στοιχεία. Δεν γίνεται έτσι η διαπραγμάτευση. Η διαπραγμάτευση προβλέπει πάντοτε αναφορά στον πραγματικό. Ο κ. Βρούτσης έχει πάντοτε και μια κλίση προς την κατασκοπική φαντασία, κρυφή ατζέντα, ότι τάχα κάναμε την προσωπική διαφορά για να την καταργήσουμε. Υπενθυμίζω απλώς ότι μας έχει κατηγορήσει ξανά ότι τάχα ο νόμος στην αρχική εκδοχή δεν γράφτηκε από εμάς, γράφτηκε από μια γαλλική εταιρεία, μετά ότι δεν γράφτηκε από εμάς, γράφτηκε από το Διεθνές Νομισματικό Ταμείο, που όχι μόνο απομονώθηκε στη διαπραγμάτευση της άνοιξης και έχασε, αλλά που είναι και ο μοναδικός από τους δανειστές μας που φαίνεται ότι δεν είναι ικανοποιημένος με τον τρόπο με τον οποίο έκλεισε η διαπραγμάτευση, ακριβώς γιατί έχουμε ένα δημόσιο σύστημα με όρους κοινωνικής δικαιοσύνης, και θέλει να ξανανοίξει την κουβέντα. Στον συνάδελφο κ. Κατσώτη θα μιλήσω μόνο για το θέμα των επιστολών και για την υποτιθέμενη ανακρίβεια των στοιχείων. Τα στοιχεία για τη διαμόρφωση του ύψους των επικουρικών τα έβαλε η ΗΔΙΚΑ. Η ΗΔΙΚΑ είναι εκείνος ο φορέας ο οποίος είναι επιφορτισμένος να καθορίζει το ύψος των συντάξεων που θα καταβληθούν. Είναι σχεδόν αδύνατο - λέω το σχεδόν, γιατί πάντοτε σε κάθε ανθρώπινο εγχείρημα μπορεί να παρεισφρήσει μια περίπτωση λάθους - να μην είναι τα στοιχεία ακριβή, γιατί αυτός που κατέγραψε το ποσό, είναι και αυτός που στέλνει και στα ΑΤΜ το ποσό που θα πληρωθεί. Ο λόγος για τον οποίο απεστάλησαν οι επιστολές, δεν ήταν για να εξηγήσουμε, ούτε για να απολογηθούμε ούτε για να κάνουμε προπαγάνδα, όπως μας κατηγορούν. Ήταν για να ξέρει ο κάθε συνταξιούχος, για πρώτη φορά επίσημα, σε ποιο ύψος θα διαμορφωθεί η επικουρική του σύνταξη, γιατί, λόγω των αδυναμιών των υπηρεσιών μας, δεν ήταν δυνατόν να γίνουν όλες οι αναπροσαρμογές των Ιούνιο, όπως θα έπρεπε. Το θέμα σερνόταν δίνοντας τη δυνατότητα να καλλιεργηθεί αυτή η ατμόσφαιρα δηλητηριώδους παραπληροφόρησης ότι κάθε φορά είχαμε μια νέα μείωση, ενώ η ίδια η αναπροσαρμογή των επικουρικών ήταν - αυτή που αφορά, όπως είπαμε, πολλές φορές λιγότερο από το 10% του συνόλου των συνταξιούχων, διακόσιες σαράντα χιλιάδες άνθρωποι είναι αυτοί, σε έναν πληθυσμό δύο εκατομμυρίων εξακοσίων χιλιάδων - που απλώς γινόταν μήνα με τον μήνα. Ακριβώς επειδή αυτή η αδυναμία των υπηρεσιών δημιούργησε την ανάγκη επιστροφής αναδρομικών, έπρεπε να εξηγηθεί στους συνταξιούχους ότι αυτό είναι το τελικό ποσό της σύνταξής σας. Ακόμα και αν υπάρχει τους επόμενους μήνες η ανάγκη να παρακρατηθούν τα αναδρομικά, θα επανέλθει η σύνταξη σε αυτό το ποσό. Αυτός ήταν ο μοναδικός λόγος για τον οποίο απεστάλησαν οι επιστολές. Πριν πάω στο θέμα της βιωσιμότητας, να πω ότι μια από τις συνεχείς και επαναλαμβανόμενες αιχμές πολλών ομιλητών ήταν το θέμα της συνέπειας, και της προσωπικής μου και της γενικότερης. Ακούστε, εμείς από την αρχή υποστηρίζαμε ότι το ασφαλιστικό σύστημα αυτό, το πελατειακό, δεν ήταν δίκαιο και έπρεπε να επαναθεμελιωθεί, όχι μόνο για τους όρους βιωσιμότητά του από δημοσιονομικής πλευράς, αλλά και από πλευράς δικαιοσύνης. Δεν θα βρείτε δήλωσή μου ή - επειδή ήμουν ακαδημαϊκός και συνεχίζω να είμαι - γραπτά μου που να αναιρούν την προσπάθεια που κάναμε. Ακριβώς η δήλωσή μου στο Μαξίμου ήταν ότι δεν θα γίνουν οριζόντιες μειώσεις και ότι η αναγκαία αναπροσαρμογή του 1% θα γίνει από την αρχιτεκτονική των συντάξεων. Ακόμα και στις επικουρικές που επανυπολογίστηκαν, δεν είχαμε οριζόντιες μειώσεις, της τάξης «τόσο» τοις εκατό, πάνω από ένα ύψος, γιατί ακριβώς αυτό είχε κριθεί αντισυνταγματικό από το Συμβούλιο Επικρατείας. Επειδή αντιλαμβανόμαστε τη δικαιοσύνη και την ισονομία, όχι μόνο στο εσωτερικό της κοινωνίας αλλά και διαγενεακά, εφαρμόσαμε τον νέο τρόπο υπολογισμού των νέων συντάξεων και στις παλιές συντάξεις που ξεπερνούσαν τα 1300 ευρώ ως άθροισμα κύριας και επικουρικής. Τελειώνω με αυτό που, πράγματι, απασχολεί τον μέσο άνθρωπο. Σε αυτό είχαν δίκιο όσοι τοποθετήθηκαν, είτε από την Αντιπολίτευση είτε από τη δική μας πλευρά. Γίνεται βιώσιμο το σύστημα; Από την πλευρά της δικαιοσύνης - αναφέρομαι σε αυτά που είπα προηγουμένως - πράγματι το ποσοστό αναπλήρωσης είναι για τα μικρά και μεσαία εισοδήματα και μεγαλύτερο από αυτό που έδινε ο νόμος Λοβέρδου με τις περικοπές - για να είμαστε αντικειμενικοί - που ακολούθησαν, αλλά και αποτελεί δημόσιο αναδιανεμητικό σύστημα. Θα βγει όμως; Και πώς μπορεί να ισχυριζόμαστε ότι θα βγει; Δύο είναι οι λόγοι για τους οποίους μπορούμε να υποστηρίξουμε βάσιμα ότι αυτό το ασφαλιστικό είναι βιώσιμο. Ο πρώτος είναι - τον ανέφερα ήδη στην πρωτομιλία μου - ότι εξαλείψαμε τις δομικές αιτίες που παράγουν τα ελλείματα - προφανώς αν δεν έχουμε ανεργία 25% - που είναι η αναντιστοιχία εισφορών - παροχών. Αυτό το πετύχαμε με την ομογενοποίηση των κανόνων είσπραξης εισφοράς -20% στο πραγματικό εισόδημα - και την αντίστοιχη ομογενοποίηση των κριτηρίων παροχής της σύνταξης. Αυτά πια βρίσκονται σε ισορροπία. Όμως, έχουμε και πολύ μεγάλο συσσωρευμένο έλλειμα. Γι' αυτόν τον λόγο ήταν αναγκαία η αναπροσαρμογή του 1% του Ακαθάριστου Εθνικού Προϊόντος. Προσέξτε, όμως, κάτι που δεν έχει τύχει προσοχής. Με τη διαπραγμάτευση πετύχαμε για το 2016 και το 2017 να πάρουμε 1,7 δισεκατομμύρια, δηλαδή άλλο 1% του Ακαθάριστου Εθνικού Προϊόντος, για να τελειώσουμε με τις «κρυφές» οφειλές, δηλαδή με τις συντάξεις και τα εφάπαξ που είναι στην ουρά. Ακριβώς επειδή θα καταβληθούν και αυτά τα πρόσθετα χρήματα σε συνδυασμό με την άνοδο της εισπραξιμότητας και τη βελτίωση των εσόδων, είναι η πρώτη φορά τα τελευταία είκοσι χρόνια που το έλλειμμα δεν τείνει να αυξάνει, αλλά να μειώνεται. Και σε συνδυασμό με την άνοδο της οικονομίας ελπίζουμε ότι πράγματι θα έχει ο ελληνικός λαός το ασφαλιστικό σύστημα που έχει ανάγκη. Σας ευχαριστώ πολύ.
Σας ευχαριστούμε, κύριε Υπουργέ. Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις συνοδοί εκπαιδευτικοί από το Γυμνάσιο Σκάλας Λακωνίας. Παιδιά, σας ευχαριστούμε πολύ που ήρθατε στο ελληνικό Κοινοβούλιο. Απλά μόλις έληξε η σημερινή μας συνεδρίαση. Να είστε καλά! [[Χειροκροτήματα απ' όλες τις πτέρυγες της Βουλής]] Κηρύσσεται περαιωμένη η συζήτηση επί της υπ' αριθμόν 5/5/21-10-2016 επίκαιρης επερώτησης με θέμα «Το ασφαλιστικό δεν λύνεται με περικοπές, ψέματα και προπαγάνδα». Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.53΄ λύεται η συνεδρίαση για τη Δευτέρα 7 Νοεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.